America in hushahelhi dhauvaa thakah Huawei in dhekolhu hadhaifi | Mihaaru\nޗައިނާގެ ވާވޭ އަކީ ދުނިޔޭގައި ދެ ވަނަ އަށް އެންމެ ބޮޑު ސްމާޓްފޯން ކުންފުނި. --ފޮޓޯ:ގެޓީ އިމޭޖަސް\nއެމެރިކާ އިން ހުށަހެޅި ދައުވާތަކަށް ވާވޭ އިން ދެކޮޅު ހަދައިފި\n29 ޖެނުއަރީ 2019 - 15:39\nވާވޭ އިން ވަނީ އެ ކުންފުނީގެ ޗީފް ފައިނޭންޝަލް އޮފިސަރު މެންގް ވަންޒޫއާ ދެކޮޅަށް ހުށަހެޅި ޖިނާއީ ދައުވާތައް ވެސް ދޮގުކޮށްފަ އެވެ. ވަންޒޫ މިދިޔަ މަހު ވަނީ ކެނެޑާ އިން ހައްޔަރުކޮށްފަ އެވެ. ނަމަވެސް އޭނާ މިހާރު ހުރީ ކަފާލާތުގެ ދަށުން ދޫކޮށްލައިފަ އެވެ.\nވާވޭއާ ދެކޮޅަށް އެމެރިކާގައި އުފުލި ދައުވާތަކުގެ ތެރޭގައި ބޭންތަކަށް މަކަރާއި ހީލަތް ހެދުމާއި އިންސާފް ގާއިމްކުރުމަށް ހުރަސް އެޅުމާ އަދި ޓެކްނޮޖީން ވައްކަން ކުރުމެވެ. މީގެ އިތުރުން ވާވޭގެ ސަބްސިޑަރީ ދެ ކުންފުނި ކަމަށްވާ ވާވޭ ޑިވައިސް ޔޫއެސްއޭ އާއި ސްކައިކޮމް ޓެކް ބޭނުންކޮށްގެން އީރާނާ އެކު ވިޔަފާރިކޮށްފައިވާ ކަމަށް ވެސް ތުހުމަތުކޮށްފައިވެ އެވެ. މި މައްސަލަތަކުގެ ސަބަބުން ޗައިނާ އާއި އެމެރިކާގެ ގުޅުން އިތުރަށް ގޯސްވާނެ އެވެ.\nވާވޭ ކުންފުނީގެ ޗީފް ފައިނޭންޝަލް އޮފިސަރު މެންގް ވަންޒޫ. --ފޮޓޯ: ރޮއިޓާސް\nވާވޭ އިން ނެރުނު ބަޔާނެއްގައި ބުނެފައި ވަނީ އެ ކުންފުންޏާ ދެކޮޅަށް ދައުވާ އުފުލުމަކީ ވަރަށް ބޮޑަށް ހިތާމަ ކުރާ ކަމެއް ކަމަށެވެ. އަދި އެ ކުންފުނިން ގޯސް އެއްވެސް ކަމެއް ނުކުރާ ކަމަށާއި މެންގް ވަންޒޫ ވެސް އެއްވެސް ކަމެއް ގޯހުން ކޮށްފައި ނުވާނެ ކަމަށެވެ.\nވާވޭ ކުންފުނީގެ ބާނީގެ ދަރިކަނބަލުން މެންގް ޑިސެމްބަރު 1 ވަނަ ދުވަހު ކެނެޑާގެ ހުޅަނގުގެ ވެންކޫވާ ސިޓީން ހައްޔަރު ކުރީ އެމެރިކާ އިން އެދިގެންނެވެ. އޭނާ ދޫކޮށްލީ 7.6 މިލިއަން ޑޮލަރުގެ ކަފާލާތުގެ ދަށުންނެވެ. އަދި 24 ގަޑިއިރު އޭނާ މޮނިޓާކޮށް އަދި ފައިގައި ވަނީ އިލެކްޓްރޯނިކް ޓެގެއް އަޅުވައިފަ އެވެ.


މިއަހަރުތެރޭ ފަސް ސަރަހައްދަކަަށް ޝެޑިއުލް ދަތުރުތައް ފަށާނެ: މިނިސްޓަރ ނަހުލާ | Jazeera\tމިއަހަރުތެރޭ ފަސް ސަރަހައްދަކަަށް ޝެޑިއުލް ދަތުރުތައް ފަށާނެ: މިނިސްޓަރ ނަހުލާ - Jazeera\nމިއަހަރުތެރޭ ފަސް ސަރަހައްދަކަަށް ޝެޑިއުލް ދަތުރުތައް ފަށާނެ: މިނިސްޓަރ ނަހުލާ\nސަދާ ސައީދު May 19, 2019 181 views0\nމިއަހަރުތެރޭ ރާއްޖޭގެ އިތުރު ފަސް ސަރަހައްދަކަަށް ޝެޑިއުލް ދަތުރުތައް ފަށާނެ ކަމަށް ޓްރާންސްޕޯޓް މިނިސްޓަރ އައިޝަތު ނަހުލާ ވިދާޅުވެއްޖެއެވެ.\nމިނިސްޓަރ ނަހުލާ ހާމަ ކުރެއްވި ގޮތުގައި ނ. މާފަރާއި، ޅ. މަޑިވަރާއި، ށ.ފުނަދޫގެ އިތުރުން ގދ. މާވަރުލު އަދި ހދ. ކުޅުދުއްފުށީ އެއާޕޯޓުގެ މަސައްކަތުގެ ބޮޑު ބައެއްވަނީ މިހާރު ނިިމިފައެވެ.\nއެގޮތުން މި އަހަރުތެރޭ އެ އެއާޕޯޓުތަކަށް އާއްމު ދަތުރުތައް ފަށާނެ ކަމަަށްވެސް އެކަމަނާ ވިދާޅުވިއެވެ.\nމާފަރު އެއާޕޯޓާއި ފުނަދޫ އެއާޕޯޓުގެ ދަތުުރުތައް ފަށަން ހަމަޖައްސާފައިވަނީ އޮގަސްޓު މަހުގެ ތެރޭގައެވެ. މާފަރު އެއާޕޯޓަށް މިދިޔަ އޮގަސްޓްމަހު ޓެސްޓް ފްލައިޓް ޖެއްސިއިރު މިހާރު ކުރަމުން އަންނަނީ ފެސިލިޓީ ބިލްޑިންގުތައް ނިންމުމުގެ މަސައްކަތްތައް ކަމަށް މިނިސްޓަރު ވިދާޅުވިއެވެ. އޭގެ ތެރޭގައި ޓާމިނަލާއި ގަރާޖާއި ކާގޯ ބިލްޑިންނާއި ސްޓާފް އެކޮމޮޑޭޝަން ހިމެނެއެވެ. އެ ތަންތަނުގެ މަސައްކަތުގެ 90 ޕަސެންޓް ވަނީ ނިމިފައެވެ.\nއެ އެއާޕޯޓުތަކުގެ ތެރެއިން އެންމެ އަވަހަށް ދަތުރުތައް ފަށަން ހަމަޖައްސާފައި ވަނީ ކުޅުދުއްފުށީ އެއާޕޯޓަށެވެ. އެތަނަށް މިދިޔަ ސެޕްޓެމްބަރު މަހު ތެރޭގައި ޓެސްޓް ފްލައިޓު ޖައްސާފައިވާއިރު، އޭގެ ފަހުން ވެސް ޗާޓާޑު ބައެއް ދަތުރުތައް ކޮށްފައިވެއެވެ. ނަމަވެސް ޝެޑިއުލް ދަތުރުތަކެއް ނުފަށައެވެ. އެތަނުގައި މިހާރު ކުރަނީ ޓާމިނަލް ބިލްޑިން ނިންމުމުގެ މަސައްކަތެވެ.\nފުނަދޫ އެއާޕޯޓުގެ ރަންވޭ އާއި އޭޕްރަންގެ މަސައްކަތްތައް ނިންމާފައިވާއިރު، މިހާރު ކުރަނީ ޓާމިނަލާއި ފަޔަރ އެންޑް ރެސްކިއު އިމާރާތުގެ މަސައްކަތްތަކެވެ. އަންނަ ޖުލައިގެ ނިޔަލަށް އެ މަސައްކަތްތައް ނިންމާލެވޭނެކަން މިނިސްޓަރު ފާހަގަކުރެއްވިއެވެ. އެ އެއާޕޯޓުގެ ޓެސްޓް ފްލައިޓް ޖެއްސުމަށް ބޭނުންވާ ހުރިހާ ތައްޔާރީތަކެއް ނިމިފައިވީ ނަމަވެސް ޓެސްޓް ފްލައިޓް ޖައްސާނެ ދުވަހެއް އަދި ހާމަކޮށްފައެއް ނުވެއެވެ.\nމީގެ އިތުރުން މިނިސްޓްރީން ހާމަކުރައްވާ ގޮތުގައި މާވަރުލާއި މަޑިވަރު އެއާޕޯޓުގެ އާއްމު ދަތުރުތައް މި އަހަރު ނިމުމުގެ ކުރިން ފަށާނެ އެވެ.\nމި އަހަރުގެ ތެރޭގައި ފަސް އެއާޕޯޓެއް ހުޅުވާއިރު، މިހާރު ވެސް އިތުރު ދެ އެއާޕޯޓެއްގެ މަސައްކަތް ކުރަމުން އަންނަ ކަމަށެވެ. އެއީ ހއ. ހޯރަފުއްޓާއި ގދ. ފަރެސްމާތޮޑާ އެއާޕޯޓެވެ.


12.ނަޞޭޙަތުގެ އަޑުއިވުމުން ތަގްވާވެރިންނަށް ފައިދާ ކުރެއެވެ. އަދި ﷲ ގެ އާޔަތްތަކާއި މެދު ވިސްނާ ފިކުރު ކުރެއެވެ. އޭގެ ސަބަބުން އެބައިމީޙުންނަށް ހިދާޔަތް ލިބެއެވެ.\nސޫރަތުލް މާއިދާގެ 46 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَقَفَّيْنَا عَلَىٰ آثَارِ‌هِم بِعِيسَى ابْنِ مَرْ‌يَمَ مُصَدِّقًا لِّمَا بَيْنَ يَدَيْهِ مِنَ التَّوْرَ‌اةِ ۖ وَآتَيْنَاهُ الْإِنجِيلَ فِيهِ هُدًى وَنُورٌ وَمُصَدِّقًا لِّمَا بَيْنَ يَدَيْهِ مِنَ التَّوْرَ‌اةِ وَهُدًى وَمَوْعِظَةً لِّلْمُتَّقِينَ) މާނައަކީ: ” އަދި އެބޭކަލުންނާ ވިދިގެން ފަހަތުން مريم ގެފާނުންގެ ދަރިކަލުން عيسى ގެފާނު ތިމަންރަސްކަލާނގެ ފޮނުއްވީމެވެ. އެކަލޭގެފާނުންގެ ކުރިން (ބާވައިލައްވާފައިވާ) توراة ގައިވާ ކަންތައް ތެދުކުރައްވަނިވި ބޭކަލެއްގެ ގޮތުގައެވެ. އަދި ތިމަންރަސްކަލާނގެ އެކަލޭގެފާނަށް إنجيل ދެއްވީމެވެ. އޭގައި ތެދުމަގާއި نور ވެއެވެ. އެއީ އޭގެކުރިން ބާވައިލައްވާފައިވާ توراة ގައިވާ ކަންތައް ތެދުކުރަނިވި ގޮތުގައެވެ. އަދި تقوى ވެރިންނަށް ތެދުމަގާއި، وعظ އެއް ކަމުގައެވެ.”\nސޫރަތުލް ބަގަރާގެ 66 ވަނަ އާޔަތުގައި މާތް ﷲ ވަޙީ ކުރައްވައެވެ. (فَجَعَلْنَاهَا نَكَالًا لِّمَا بَيْنَ يَدَيْهَا وَمَا خَلْفَهَا وَمَوْعِظَةً لِّلْمُتَّقِينَ) މާނައަކީ: ” ފަހެ، އެކަންތަކުގެ ކުރިމަތީގައިވާ މީހުންނަށާއި، އޭގެފަހުން އަންނާނޭ މީހުންނަށް ވަރުގަދަ عبرة އެއް ކަމުގައްޔާއި، تقوى ވެރިންނަށް ފުރިހަމަ نصيحة އެއް ކަމުގައި ތިމަންރަސްކަލާނގެ އެކަންތައް ލެއްވީމެވެ.”\nސޫރަތު އާލުޢިމްރާންގެ 138 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (هَـٰذَا بَيَانٌ لِّلنَّاسِ وَهُدًى وَمَوْعِظَةٌ لِّلْمُتَّقِينَ ) މާނައަކީ: ” މިއީ، މީސްތަކުންނަށް އޮތް ސާފުސީދާ ބަޔާނެކެވެ. އަދި، މަގު ދެއްކެވުމެކެވެ. އަދި، تقوى ވެރިންނަށްއޮތް وعظ އެކެވެ.”\nސޫރަތުއް ނޫރުގެ 34 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَلَقَدْ أَنزَلْنَا إِلَيْكُمْ آيَاتٍ مُّبَيِّنَاتٍ وَمَثَلًا مِّنَ الَّذِينَ خَلَوْا مِن قَبْلِكُمْ وَمَوْعِظَةً لِّلْمُتَّقِينَ) މާނައަކީ: ” ހަމަކަށަވަރުން، ތިޔަބައިމީހުންނަށް بيان ކޮށްދެނިވި آية ތަކާއި، ތިޔަބައިމީހުންގެ ކުރިން އިސްވެދިޔަމީހުންގެ مثال އާއި، تقوى ވެރިވެ، ބިރުވެތިވާ މީހުންނަށް وعظ ގެ ބަސްފުޅުތައް، ތިމަންރަސްކަލާނގެ ބާވައިލެއްވީމެވެ.”\nސޫރަތުލް ބަގަރާގެ2ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (ذَٰلِكَ الْكِتَابُ لَا رَ‌يْبَ ۛ فِيهِ ۛ هُدًى لِّلْمُتَّقِينَ) މާނައަކީ: ” މިއީ އެ ފޮތެވެ. އެ ފޮތާމެދަކު شك އެއް ނެތެވެ. (މިފޮތަކީ) تقوى ވެރިންނަށްހުރި هداية އެކެވެ.”\nސޫރަތުލް އަންބިޔާގެ 48 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَلَقَدْ آتَيْنَا مُوسَىٰ وَهَارُ‌ونَ الْفُرْ‌قَانَ وَضِيَاءً وَذِكْرً‌ا لِّلْمُتَّقِينَ) މާނައަކީ: ” ހަމަކަށަވަރުން، ތިމަންރަސްކަލާނގެ موسى ގެފާނަށާއި، هارون ގެފާނަށް حق އާއި، باطل ވަކިކުރަނިވި ފޮތް (އެބަހީ: توراة) ދެއްވީމެވެ. تقوى ވެރިންނަށް، އަލިކަމެއް ކަމުގައްޔާއި، ހަނދާންކޮށްދިނުމެއް ކަމުގައެވެ.”\nސޫރަތުލް ޙާއްގާގެ 48 ވަނަ އާޔަތުގައި މާތް ﷲ ވަޙީ ކުރައްވައެވެ. (وَإِنَّهُ لَتَذْكِرَ‌ةٌ لِّلْمُتَّقِينَ) މާނައަކީ: ” ހަމަކަށަވަރުން، އެ قرآن އަކީ، تقوى ވެރިންނަށް އޮތް ހަނދާންކޮށްދިނުމެއްކަން ކަށަވަރެވެ “\n13.ތަގްވާވެރި ކަމުގެ ޞިފައަކީ ﷲ ގެ ވަލީވެރިންގެ ކިބާގައި ލައްވާފައިވާ ޞިފައެއް ކަމުގައިވުން.\nސޫރަތުލް އަންފާލުގެ 34 ވަނަ އާޔަތުގައި މާތް ﷲ ވަޙީ ކުރައްވައެވެ. (وَمَا لَهُمْ أَلَّا يُعَذِّبَهُمُ اللَّـهُ وَهُمْ يَصُدُّونَ عَنِ الْمَسْجِدِ الْحَرَ‌امِ وَمَا كَانُوا أَوْلِيَاءَهُ ۚ إِنْ أَوْلِيَاؤُهُ إِلَّا الْمُتَّقُونَ وَلَـٰكِنَّ أَكْثَرَ‌هُمْ لَا يَعْلَمُونَ) މާނައަކީ: ” އެއުރެންނަށް اللَّه، عذاب ނުދެއްވުމަށް އެއުރެންނަށް އޮތީ ކޮން عذر އެއް ހެއްޔެވެ؟ އެއުރެން އެތިބަ حرمة ތެރިވެގެންވާ މިސްކިތުން (މީސްތަކުން) ދުރުކުރަނީއެވެ. އެއުރެންނަކީ، އެތާނގެ ބެލެހެއްޓުންތެރިންނެއްވެސް ނޫނެވެ. تقوى ވެރިން މެނުވީ އެތާނގެ ބެލެހެއްޓުންތެރިން ކަމުގައި ނުވެތެވެ. އެހެނެއްކަމަކު، އެއުރެންކުރެ ގިނަމީހުންނަކަށް (އެކަމެއް) ނޭނގެތެވެ.”\nސޫރަތުލް ޖާޘިޔާގެ 19 ވަނަ އާޔަތުގައި މާތް ﷲ ވަޙީ ކުރައްވައެވެ. (إِنَّهُمْ لَن يُغْنُوا عَنكَ مِنَ اللَّـهِ شَيْئًا ۚ وَإِنَّ الظَّالِمِينَ بَعْضُهُمْ أَوْلِيَاءُ بَعْضٍ ۖ وَاللَّـهُ وَلِيُّ الْمُتَّقِينَ) މާނައަކީ: ” ހަމަކަށަވަރުން، އެއުރެންނަކަށް اللَّه ގެ حضرة ން ކަލޭގެފާނަކަށް އެއްވެސް ކަމެއް ފުއްދައެއް ނުދެވޭނެތެވެ. އަދި ހަމަކަށަވަރުން، އަނިޔާވެރިންނީ އެއުރެންގެ އެއްބަޔަކު އަނެއްބަޔެއްގެ އެހީތެރިންނެވެ. އަދި اللَّه އީ، تقوى ވެރިންގެ އެހީތެރިވަންތަ ރަސްކަލާނގެއެވެ.”\nސޫރަތު ޔޫނުސްގެ 62 އިން 64 އަށް މާތް ﷲ ވަޙީ ކުރައްވައެވެ. (أَلَا إِنَّ أَوْلِيَاءَ اللَّـهِ لَا خَوْفٌ عَلَيْهِمْ وَلَا هُمْ يَحْزَنُونَ ﴿٦٢﴾ الَّذِينَ آمَنُوا وَكَانُوا يَتَّقُونَ ﴿٦٣﴾ لَهُمُ الْبُشْرَ‌ىٰ فِي الْحَيَاةِ الدُّنْيَا وَفِي الْآخِرَ‌ةِ ۚ لَا تَبْدِيلَ لِكَلِمَاتِ اللَّـهِ ۚ ذَٰلِكَ هُوَ الْفَوْزُ الْعَظِيمُ ﴿٦٤﴾) މާނައަކީ: ” ދަންނާށެވެ! ހަމަކަށަވަރުން، اللَّه ގެ ولىّ ންގެ މައްޗަކަށް އެއްވެސް ބިރެއްނެތެވެ. އަދި އެއުރެންނީ ހިތާމަކުރާނޭ ބަޔަކު ކަމުގައިވެސް ނުމެވޭމެއެވެ. އެއުރެންނަކީ إيمان ވެ، تقوى ވެރިވެ އުޅުނު މީހުންނެވެ. ދުނިޔޭގެ حياة ގައްޔާއި، آخرة ގައި އެއުރެންނަށް އުފާވެރިކަމުގެ خبر ހުށްޓެވެ. اللَّه ގެ كلمة ފުޅުތަކަށް ބަދަލުވުމެއް ނާންނަހުށްޓެވެ. ބޮޑުވެގެންވާ نصيب ލިބުމަކީ ހަމަ އެއީއެވެ.”\n14.ﷲ ތަޢާލާ އާއި އެންމެ ބޮޑަށް ކުއްތަންވެވޭ ކަމަކީ އެކަލާންގެ އަށް ތަގްވާވެރިވުން ކަމުގައިވުން.\nސޫރަތުލް ޙުޖުރާތުގެ 13 ވަނަ އާޔަތުގައި މާތް ﷲ ވަޙީ ކުރައްވައެވެ. (يَا أَيُّهَا النَّاسُ إِنَّا خَلَقْنَاكُم مِّن ذَكَرٍ وَأُنثَىٰ وَجَعَلْنَاكُمْ شُعُوبًا وَقَبَائِلَ لِتَعَارَ‌فُوا ۚ إِنَّ أَكْرَ‌مَكُمْ عِندَ اللَّـهِ أَتْقَاكُمْ ۚ إِنَّ اللَّـهَ عَلِيمٌ خَبِيرٌ) މާނައަކީ: ” އޭ މީސްތަކުންނޭވެ! ހަމަކަށަވަރުން، ތިމަންރަސްކަލާނގެ ތިޔަބައިމީހުން ހެއްދެވީ، ފިރިހެނަކާއި، އަންހެނެއްގެ ކިބައިންނެވެ. (އެބަހީ: آدم ގެފާނާއި، حوّاء ގެފާނުގެ ކިބައިންނެވެ.) އަދި ތިމަންރަސްކަލާނގެ ތިޔަބައިމީހުން ތަފާތު قوم ތަކަށާއި، قبيلة ތަކަށް ލެއްވީ، ތިޔަބައިމީހުން އެއްބަޔަކު އަނެއްބަޔަކަށް تعارف ވުމަށްޓަކައެވެ. ހަމަކަށަވަރުން، اللَّه ގެ حضرة ގައި ތިޔަބައިމީހުންކުރެ އެންމެ މާތްކަންބޮޑީ، ތިޔަބައިމީހުންކުރެ އެންމެ تقوى ވެރި މީހާއެވެ. ހަމަކަށަވަރުން، اللَّه އީ، މޮޅަށް ދެނެވޮޑިގެންވާ، خبير ވަންތަ ރަސްކަލާނގެއެވެ. ”\n15. ﷲ އާއި ކުއްތަންވުމުގެ ގޮތުން އަޅާ އަށް ހޯދައިގަނެވޭނެ އެންމެ ވަރުގަދަ ކޮއްތަކީ ތަގްވާވެރިކަން ކަމުގައިވުން.\nސޫރަތުލް ބަގަރާގެ 197 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (الْحَجُّ أَشْهُرٌ مَّعْلُومَاتٌ ۚ فَمَن فَرَ‌ضَ فِيهِنَّ الْحَجَّ فَلَا رَ‌فَثَ وَلَا فُسُوقَ وَلَا جِدَالَ فِي الْحَجِّ ۗ وَمَا تَفْعَلُوا مِنْ خَيْرٍ يَعْلَمْهُ اللَّـهُ ۗ وَتَزَوَّدُوا فَإِنَّ خَيْرَ الزَّادِ التَّقْوَىٰ ۚ وَاتَّقُونِ يَا أُولِي الْأَلْبَابِ ) މާނައަކީ: ” حج ގެ ވަގުތަކީ ކަނޑައެޅި އެނގިގެންވާ މައްސަރު ތަކެކެވެ. ފަހެ، އެ މައްސަރުތަކުގައި حج فرض ކޮށްގެންފި މީހާ (އެބަހީ: حج ވުމަށް قصد ކޮށް إحرام ބަނދެފިމީހާ، ދަންނާށެވެ!) ފަހެ حج ވުމުގެ ތެރޭގައި جماع ވުމެއް، އަދި އުރެދުމެއް، އަދި އަރާރުންވުމެއްވެސް ނެތެވެ. އަދި، (اللَّه އީ، ހުރިހާ ކަމެއް ދެނެވޮޑިގެންވާ ރަސްކަލާނގެ ކަމަށްވާތީ) ހެޔޮކަމުގެ ތެރެއިން ތިޔަބައިމީހުންކުރާ ކޮންމެ ކަމެއް (ވެސް) اللَّه ދެނެވޮޑިގެންވެއެވެ. އަދި ތިޔަބައިމީހުން ދަތުރުމަތީގެ ކޮއްތު ލިބިގަންނާށެވެ! ފަހެ، ހަމަކަށަވަރުން އެންމެ މޮޅު ކޮއްތަކީ تقوى އެވެ. އޭ ބުއްދީގެ أهل ވެރިންނޭވެ! ތިޔަބައިމީހުން ތިމަންރަސްކަލާނގެއަށް تقوى ވެރިވާށެވެ!”\n16. ތަގްވާވެރިކަމަކީ ﷲ އަށް ގަބޫލު ކުރެއްވުމުގެ ސަބަބެއް ކަމުގައިވުން.\nސޫރަތުލް މާއިދާގެ 27 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَاتْلُ عَلَيْهِمْ نَبَأَ ابْنَيْ آدَمَ بِالْحَقِّ إِذْ قَرَّ‌بَا قُرْ‌بَانًا فَتُقُبِّلَ مِنْ أَحَدِهِمَا وَلَمْ يُتَقَبَّلْ مِنَ الْآخَرِ قَالَ لَأَقْتُلَنَّكَ ۖ قَالَ إِنَّمَا يَتَقَبَّلُ اللَّـهُ مِنَ الْمُتَّقِينَ) މާނައަކީ: ” آدم ގެފާނުގެ ދެދަރިކަލުންގެ خبر، حق ގޮތުގައި ކަލޭގެފާނު އެއުރެންނަށް ކިޔައިދެއްވާށެވެ! އެއީ، އެ ދެދަރިކަލުން قربان އެއް ކުރިމަތިކުރެއްވިހިނދު (ކަންހިނގިގޮތުގެ ވާހަކަ) އެވެ. ފަހެ، އެ ދެދަރިކަލުންކުރެ އެއްދަރިކަލެއްގެ ކިބައިން (قربان) قبول ކުރެއްވިއެވެ. އަނެއް ދަރިކަލުންގެ ކިބައިން قبول އެއް ނުކުރެއްވިއެވެ. އެ ދަރިކަލުން ވިދާޅުވިއެވެ. ތިމަން، ކަށަވަރުންވެސް ކަލޭ قتل ކުރާހުށީމެވެ. އަނެއް ދަރިކަލުން ވިދާޅުވިއެވެ. اللَّه قبول ކުރައްވާކަން ކަށަވަރީ تقوى ވެރިންގެ ކިބައިންނެވެ.”\nސޫރަތުލް ޙައްޖުގެ 37 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (لَن يَنَالَ اللَّـهَ لُحُومُهَا وَلَا دِمَاؤُهَا وَلَـٰكِن يَنَالُهُ التَّقْوَىٰ مِنكُمْ ۚ كَذَٰلِكَ سَخَّرَ‌هَا لَكُمْ لِتُكَبِّرُ‌وا اللَّـهَ عَلَىٰ مَا هَدَاكُمْ ۗ وَبَشِّرِ الْمُحْسِنِينَ ) މާނައަކީ: ” އެތަކެތީގެ މަހެއްވެސް އަދި ލެޔެއްވެސް اللَّه ގެ حضرة އަކަށް ނުދާނެތެވެ. އެހެނެއްކަމަކު، ތިޔަބައިމީހުންގެކިބައިން އެކަލާނގެ حضرة އަށްދަނީ، تقوى ވެރިކަމެވެ. އެފަދައިން އެކަލާނގެ އެތަކެތި، ތިޔަބައިމީހުންނަށްޓަކައި خدمة ތެރިކުރެއްވިއެވެ. (އެއީ) ތިޔަބައިމީހުންނަށް ތެދުމަގު ދެއްކެވިކަމުގެމައްޗަށް، اللَّه އަށް ތިޔަބައިމީހުން تكبير ކިޔައި އުޅުމަށްޓަކައެވެ. އަދި إحسان ތެރިންނަށް ކަލޭގެފާނު އުފާވެރިކަމުގެ خبر ދެއްވާށެވެ!”\n17. ކީރިތި ގުރްއާނަކީ ތަގްވާވެރިންނަށް ހުރި އުފާވެރިކަމުގެ ޚަބަރު ދެއްވާ ފޮތެއް ކަމުގައިވުން.\nސޫރަތު މަރްޔަމްގެ 97 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (فَإِنَّمَا يَسَّرْ‌نَاهُ بِلِسَانِكَ لِتُبَشِّرَ بِهِ الْمُتَّقِينَ وَتُنذِرَ بِهِ قَوْمًا لُّدًّا ) މާނައަކީ: ” ފަހެ، ހަމަކަށަވަރުން، ތިމަންރަސްކަލާނގެ، ކަލޭގެފާނު ވާހަކަދައްކަވާ ބަހުން އެ قرآن ފަސޭހަކޮށްދެއްވީ، ކަލޭގެފާނު އެ ފޮތުން تقوى ވެރިންނަށް އުފާވެރިކަމުގެ خبر ދެއްވުމަށާއި، ދެކޮޅުވެރިވެގެންވާ މީހުންނަށް އެއިން إنذار ކުރެއްވުމަށްޓަކައެވެ.”\n18. ތަގްވާވެރިންގެ މެދުގައި އޮންނަ އެކުވެރިކަން ފިޔަވާ އެހެން ހުރިހާ އެކުވެރި ކަމަކީވެސް ގިޔާމަތް ދުވަހުގައި ފޮހެވިގެންދާ އެއްޗަކަށްވުން.\nސޫރަތުއް ޒުޚްރުފްގެ 67 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (الْأَخِلَّاءُ يَوْمَئِذٍ بَعْضُهُمْ لِبَعْضٍ عَدُوٌّ إِلَّا الْمُتَّقِينَ ) މާނައަކީ: ” އެކުވެރިން އެދުވަހުން އެއްބަޔަކު އަނެއްބަޔަކަށް ވާހުށީ دشمن ން ކަމުގައެވެ. تقوى ވެރިން މެނުވީއެވެ.”\n19. ކާމިޔާބު ލިބެނިވި ބަޔަކީ ތަގްވާވެރިން ކަމުގައިވުން.\nސޫރަތުއް ނޫރުގެ 52 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَمَن يُطِعِ اللَّـهَ وَرَ‌سُولَهُ وَيَخْشَ اللَّـهَ وَيَتَّقْهِ فَأُولَـٰئِكَ هُمُ الْفَائِزُونَ ) މާނައަކީ: ” އަދި اللَّه އާއި، އެކަލާނގެ رسول އާއަށް ކިޔަމަންވެ، އަދި اللَّه އަށް ބިރުވެތިވެ، އެކަލާނގެއަށް تقوى ވެރިވާމީހާ (ދަންނާށެވެ!) ފަހެ، އެއުރެންނީ ހަމަ نصيب ލިބިގެންވާ މީހުންނެވެ.”\n20. ތަގްވާވެރިންނަށް ﷲ ގެ ރަޙްމަތް ލިބޭނެކަން.\nސޫރަތުލް އަޢްރާފްގެ 156 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَرَ‌حْمَتِي وَسِعَتْ كُلَّ شَيْءٍ ۚ فَسَأَكْتُبُهَا لِلَّذِينَ يَتَّقُونَ وَيُؤْتُونَ الزَّكَاةَ وَالَّذِينَ هُم بِآيَاتِنَا يُؤْمِنُونَ) މާނައަކީ: ” އަދި ތިމަންރަސްކަލާނގެ رحمة ކޮންމެ އެއްޗަކަށްމެ ތަނަވަސް ވެގެންވެއެވެ. ފަހެ، تقوى ވެރިވެ، زكاة ދީ އުޅޭމީހުންނަށާއި، ތިމަންރަސްކަލާނގެ آية ތަކަށް إيمان ވާ މީހުންނަށް ތިމަންރަސްކަލާނގެ އެ رحمة ލިޔުއްވާހުށީމެވެ.”\n20. ތަގްވާވެރި ކަމަކީ ނަބީބޭކަލުންނާއި އެބޭކަލުން ތެދުކުޅަ މީހުންގެ ޞިފައެއް ކަމުގައިވުން.\nސޫރަތުއް ޒުމަރުގެ 33 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَالَّذِي جَاءَ بِالصِّدْقِ وَصَدَّقَ بِهِ ۙ أُولَـٰئِكَ هُمُ الْمُتَّقُونَ) މާނައަކީ: ” ތެދާއިގެން އަންނަމީހާއާއި އަދި އެތެދު قبول ކުރާމީހާ (ދަންނާށެވެ!) އެއުރެންނީ، ހަމަ تقوى ވެރިންނެވެ.”\n21. ތަގްވާވެރިވުމަކީ ގިޔާމަތް ދުވަހުގެ ގަދަފަދަ ޢަޛާބުން ސަލާމަތްވުމަށް ހުރި މަގަކަށް ވުން.\nސޫރަތު މަރްޔަމުގެ 72 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (ثُمَّ نُنَجِّي الَّذِينَ اتَّقَوا وَّنَذَرُ الظَّالِمِينَ فِيهَا جِثِيًّا) މާނައަކީ: “ދެން ތިމަންރަސްކަލާނގެ تقوى ވެރިވީ މީހުން ސަލާމަތް ކުރައްވާހުށީމެވެ. އަދި އަނިޔާވެރިވީ މީހުން، ކަކޫޖެހިގެންވާ حال، އެ ނަރަކައިގެ ތެރެއަށް ދޫކުރައްވާހުށީމެވެ.”\nސޫރަތުއް ޒުމަރުގެ 61 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَيُنَجِّي اللَّـهُ الَّذِينَ اتَّقَوْا بِمَفَازَتِهِمْ لَا يَمَسُّهُمُ السُّوءُ وَلَا هُمْ يَحْزَنُونَ) މާނައަކީ: ” އަދި اللَّه، تقوى ވެރިވިމީހުން އެއުރެންގެ ކާމިޔާބީއާއެކު ސަލާމަތްކުރައްވާ ހުށްޓެވެ. އެއުރެންނަކަށް އެއްވެސްކަހަލަ ނުބައިކަމެއް ނުޖެހޭނެތެވެ. އަދި ހިތާމަކުރާނޭ ބަޔަކު ކަމުގައިވެސް އެއުރެން ނުވެއެވެ.”\n22. ތަގްވާވެރިވުމަކީ ފާފަ ފޮހެވޭ ކަމެއްކަމުގައިވުން.\nސޫރަތުލް ޙަދީދުގެ 28 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (يَا أَيُّهَا الَّذِينَ آمَنُوا اتَّقُوا اللَّـهَ وَآمِنُوا بِرَ‌سُولِهِ يُؤْتِكُمْ كِفْلَيْنِ مِن رَّ‌حْمَتِهِ وَيَجْعَل لَّكُمْ نُورً‌ا تَمْشُونَ بِهِ وَيَغْفِرْ لَكُمْ ۚ وَاللَّـهُ غَفُورٌ رَّ‌حِيمٌ) މާނައަކީ: ” އޭ إيمان ވެއްޖެ މީސްތަކުންނޭވެ! ތިޔަބައިމީހުން اللَّه އަށް تقوى ވެރިވާށެވެ! އަދި އެކަލާނގެ رسول އާއަށް إيمان ވާށެވެ! އޭރުން އެކަލާނގެ رحمة ން އެކަލާނގެ ތިޔަބައިމީހުންނަށް ދެގުނަ ދެއްވާނެތެވެ. އަދި ތިޔަބައިމީހުންނަށް އޭގެ އަލީގައި މަގު ހިނގާނޭ ނޫރެއް، އެކަލާނގެ ލައްވާނެތެވެ. އަދި އެކަލާނގެ ތިޔަބައިމީހުންނަށް ފާފަފުއްސަވާނެތެވެ. اللَّه އީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.”\nސޫރަތުލް އަޙްޒާބުގެ 70 އަދި 71 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (يَا أَيُّهَا الَّذِينَ آمَنُوا اتَّقُوا اللَّـهَ وَقُولُوا قَوْلًا سَدِيدًا ﴿٧٠﴾ يُصْلِحْ لَكُمْ أَعْمَالَكُمْ وَيَغْفِرْ لَكُمْ ذُنُوبَكُمْ ۗ وَمَن يُطِعِ اللَّـهَ وَرَ‌سُولَهُ فَقَدْ فَازَ فَوْزًا عَظِيمًا ﴿٧١﴾) މާނައަކީ: ” އޭ إيمان ވެއްޖެ މީސްތަކުންނޭވެ! ތިޔަބައިމީހުން اللَّه އަށް تقوى ވެރިވާށެވެ! އަދި ސީދާވެގެންވާ ބުނުމަކުން ތިޔަބައިމީހުން ބަސްބުނާށެވެ! (އޭރުން) ތިޔަބައިމީހުންނަށްޓަކައި، ތިޔަބައިމީހުންގެ عمل ތައް އެކަލާނގެ إصلاح ކޮށްދެއްވާނެތެވެ. އަދި ތިޔަބައިމީހުންނަށްޓަކައި، އެކަލާނގެ ތިޔަބައިމީހުންގެ ފާފަަތައް ފުއްސަވައިދެއްވާނެތެވެ. اللَّه އަށާއި، އެކަލާނގެ رسول އާއަށް ކިޔަމަންވާ މީހާ (ދަންނާށެވެ!) ފަހެ، ހަމަކަށަވަރުން، ބޮޑުވެގެންވާ نصيب ލިބުމަކުން އެމީހާއަށް نصيب ލިބިއްޖެއެވެ.”\n23. ތަގްވާވެރިވީ މީހުންނަށް ޢިލްމު އުނގެނުމުގެ މަގު ފަސޭހަކޮށްދެއްވާކަން.\nސޫރަތުލް ބަގަރާގެ 282 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَاتَّقُوا اللَّـهَ ۖ وَيُعَلِّمُكُمُ اللَّـهُ ۗ وَاللَّـهُ بِكُلِّ شَيْءٍ عَلِيمٌ) މާނައަކީ: ” ތިޔަބައިމީހުން، اللَّه އަށް تقوى ވެރިވާށެވެ! اللَّه، ތިޔަބައިމީހުންނަށް އުނގަންނައިދެއްވާނެއެވެ. اللَّه އީ، ކޮންމެކަމެއް މޮޅަށް ދެނެވޮޑިގެންވާ ރަސްކަލާނގެއެވެ.”\n24. ތަގްވާވެރިންގެ ޖަޒާ އަކީ ސުވަރެގެ ކަމުގައިވުން.\nސޫރަތު އާލުޢިމްރާންގެ 133 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَسَارِ‌عُوا إِلَىٰ مَغْفِرَ‌ةٍ مِّن رَّ‌بِّكُمْ وَجَنَّةٍ عَرْ‌ضُهَا السَّمَاوَاتُ وَالْأَرْ‌ضُ أُعِدَّتْ لِلْمُتَّقِينَ) މާނައަކީ: ” އަދި، ތިޔަބައިމީހުންގެ ވެރިރަސްކަލާނގެ حضرة ން ފާފަފުއްސެވުން ލިބިގަތުމަށާއި، އުޑުތަކާއި ބިންފަދަ ތަނަވަސްކަންހުރި ސުވަރުގެޔަށް ތިޔަބައިމީހުން އަވަސްވެގަންނާށެވެ! އެ ސުވަރުގެ ތައްޔާރުކުރައްވާފައިވަނީ، تقوى ވެރިންނަށެވެ.”\nސޫރަތުއް ނަޙްލުގެ 30 އަދި31 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَلَنِعْمَ دَارُ الْمُتَّقِينَ ﴿٣٠﴾جَنَّاتُ عَدْنٍ يَدْخُلُونَهَا تَجْرِ‌ي مِن تَحْتِهَا الْأَنْهَارُ ۖ لَهُمْ فِيهَا مَا يَشَاءُونَ ۚ كَذَٰلِكَ يَجْزِي اللَّـهُ الْمُتَّقِينَ) މާނައަކީ: ” އަދި تقوى ވެރިންގެ ގޮވަތީގެ މޮޅުކަމާއެވެ! އެއީ عدن އެވެ ކިއުނު ސުވަރުގެތަކެވެ. އެ ސުވަރުގެތަކަށް އެއުރެން ވަންނާނެތެވެ. އެތާނގެ ދަށުން ކޯރުތައް ހިނގަހިނގާ ހުރެތެވެ. އެއުރެން އެދޭކަންތައް، އެއުރެންނަށްޓަކައި އެތާނގައިވެއެވެ. تقوى ވެރިންނަށް اللَّه ޖަޒާ ދެއްވަނީ އެފަދައިންނެވެ.”\nސޫރަތުއް ޝުޢަރާގެ 90 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَأُزْلِفَتِ الْجَنَّةُ لِلْمُتَّقِينَ) މާނައަކީ: ” އަދި تقوى ވެރިންނަށް ސުވަރުގެ ކައިރިކުރައްވާނެތެވެ.”\nސޫރަތުލް ގަލަމްގެ 34 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (إِنَّ لِلْمُتَّقِينَ عِندَ رَ‌بِّهِمْ جَنَّاتِ النَّعِيمِ) މާނައަކީ: ” ހަމަކަށަވަރުން، تقوى ވެރިންނަށް އެއުރެންގެ ވެރިރަސްކަލާނގެ حضرة ގައި نعمة ގެ ސުވަރުގެތައްވެއެވެ.”\nސޫރަތު ގާފްގެ 31 ވަނަ އާޔަތުގައި މާތް ﷲ ވަޙީ ކުރައްވައެވެ. (وَأُزْلِفَتِ الْجَنَّةُ لِلْمُتَّقِينَ غَيْرَ بَعِيدٍ) މާނައަކީ: ” އަދި تقوى ވެރިންނަށް ސުވަރުގެ، ދުރުނޫން ހިސާބަކަށް ކައިރި ކުރައްވާނެތެވެ.”\nސޫރަތު މުޙައްމަދުގެ 15 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (مَّثَلُ الْجَنَّةِ الَّتِي وُعِدَ الْمُتَّقُونَ ۖ فِيهَا أَنْهَارٌ مِّن مَّاءٍ غَيْرِ آسِنٍ وَأَنْهَارٌ مِّن لَّبَنٍ لَّمْ يَتَغَيَّرْ طَعْمُهُ وَأَنْهَارٌ مِّنْ خَمْرٍ لَّذَّةٍ لِّلشَّارِ‌بِينَ وَأَنْهَارٌ مِّنْ عَسَلٍ مُّصَفًّى ۖ وَلَهُمْ فِيهَا مِن كُلِّ الثَّمَرَ‌اتِ وَمَغْفِرَ‌ةٌ مِّن رَّ‌بِّهِمْ ۖ كَمَنْ هُوَ خَالِدٌ فِي النَّارِ وَسُقُوا مَاءً حَمِيمًا فَقَطَّعَ أَمْعَاءَهُمْ) މާނައަކީ: ” تقوى ވެރިންނަށް وعد ކުރައްވާފައިވާ ސުވަރުގޭގެ مثال އަކީ އެތާނގައި تغيّر ކަމެއްނުވާ، ސާފު ފެނުގެ ކޯރުތަކާއި، އޭގެ ރަހަ ތަފާތުނުވާ ކިރުގެ ކޯރުތަކާއި، ބޯމީހުންނަށް މީރުރަހަ ލިބެނިވި، ރާގެ ކޯރުތަކާއި، ސާފު މާމުއިގެ ކޯރުތައްވާ ސުވަރުގެއެވެ. އަދި އެތާނގައި އެއުރެންނަށްޓަކައި ހުރިހާ ބާވަތެއްގެ މޭވާތަކާއި، އެއުރެންގެ ވެރިރަސްކަލާނގެ حضرة ން ފާފަފުއްސެވުންހުށްޓެވެ. (މި ހުރިހާ نعمة ތައް ލިބިގެންވާ މީހުންނާއި) އެމީހަކު ނަރަކައިގައި ދެމިހުރެ، އަދި ކެކިކެކިހުރި ހޫނުފެނުގެ ބުއިން އެއުރެންނަށް ބޯންދެއްވުމުން، އެއުރެންގެ ގޮހޮރުތައް ބުރިބުރިވެގެންދާ މީހުންނާ އެއްފަދަވެގެން ވޭހެއްޔެވެ؟”\nސޫރަތުއް ޒުމަރުގެ 73 ވަނަ އާޔަތުގައި ވަޙީ ކުރައްވާފައިވެއެވެ. (وَسِيقَ الَّذِينَ اتَّقَوْا رَ‌بَّهُمْ إِلَى الْجَنَّةِ زُمَرً‌ا ۖ حَتَّىٰ إِذَا جَاءُوهَا وَفُتِحَتْ أَبْوَابُهَا وَقَالَ لَهُمْ خَزَنَتُهَا سَلَامٌ عَلَيْكُمْ طِبْتُمْ فَادْخُلُوهَا خَالِدِينَ) މާނައަކީ: ” އަދި އެއުރެންގެ ވެރިރަސްކަލާނގެއަށް تقوى ވެރިވިމީހުން، ބައިބަޔަށް ސުވަރުގެޔާދިމާއަށް (މާތްކޮށް ހިތުމާއެކު) ލަވައި ގެންދަވާނެތެވެ. އަދި އެ ސުވަރުގޭގެ ކައިރިޔަށް، އެއުރެންނަށް އާދެވޭހިނދު، އެތާނގެ ދޮރުތައް ހުޅުއްވާފައި ހުންނާނެތެވެ. އަދި އެތާނގެ ބަނޑޭރިން އެއުރެންނަށް ވިދާޅުވާނެތެވެ. ތިޔަބައިމީހުންގެ މައްޗަށް سلام ހުށްޓެވެ. ތިޔަބައިމީހުން ރަނގަޅަށް އުޅެފީމުއެވެ. ފަހެ، އެ ސުވަރުގޭގައި ދެމިތިބެނިވިގޮތުގައި ތިޔަބައިމީހުން އެތަނަށް ވަންނާށެވެ!”\n) إِنَّ اللَّـهَ سَمِيعٌ عَلِيمٌ (މިއީ ﷲ އާއި ރަސޫލާ ޞައްލަﷲ ޢަލައިހި ވަސައްލަމަގެ އަމުރުގެ ކުރިޔަށް ބަސްކިޔާ ގޮތްކިޔާ މީހުންނާއި އެނޫންވެސް ﷲ ނަހީ ކުރައްވާފައިވާ ކަންތަކަށް އަރައިގަންނަ މީހުންނަށް ހުރި އިންޛާރެކެވެ. (سَمِيعٌ ) ތިޔަބައިމީހުން ދައްކާ ވާހަކަތައް އައްސަވާ ވޮޑިގެންވެއެވެ.\n(عَلِيمٌ ) ތިޔަބައިމީހުން ކުރާ ކަންތަކާއި ބުނާބަސްތައް މޮޅަށް ދެނެވޮޑިގެންވެއެވެ.


ރައްޔިތުން ނުދޭ އިއްޒަތެއް މެމްބަރުންނަކަށްވެސް ނުލިބޭނެ: އިކްރާމް ރައްޔިތުން ނުދޭ އިއްޒަތެއް މެމްބަރުންނަކަށްވެސް ނުލިބޭނެ: އިކްރާމް\nރައްޔިތުން ނުދޭ އިއްޒަތެއް މެމްބަރުންނަކަށްވެސް ނުލިބޭނެ: އިކްރާމް\nދިއްގަރު ދާއިރާގެ މެމްބަރު އިކްރާމް ހަސަން، ފޮޓޯ: މަޖިލިސް\nރައްޔިތުންގެ މަޖިލީހުގެ މެމްބަރުންނަށް އިއްޒަތާއި ޝަރަފް ދެނީ ރައްޔިތުން ކަމަށާއި، ރައްޔިތުން ނުދޭ އިއްޒަތެއް މެމްބަރުންނަށްވެސް ނުލިބޭނެކަމަށް ރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އިކްރާމް ހަސަން ވިދާޅުވެއްޖެއެވެ.\nފައިތުވެދިޔަ ހަފްތާއެއްހާ ދުވަހު މެމްބަރު އިކްރާމާއި ގުޅޭގޮތުން މިޑިއާތަކުގައި ދައުރުވާ ވާހަތަކާއި ގުޅިގެން ޕީއެސްއެމް ނިއުސްއަށް ދެއްވި އިންޓަރވިއުއެއްގައި އިކްރާމް ވިދާޅުވީ، މަޖިލީހުގެ މެމްބަރުންނަށް، މަޖިލީހުން ވަކި އިމްތިޔާޒުތަކެއް ކަނަޑައަޅާފައިވާކަމަށެވެ. އިކްރާމް ވިދާޅުވީ ރައްޔިތުންނަށް ކުރަންޖެހޭ ފުރިހަމަ އިހްތިރާމް ކުރައްވާކަމަށާއި ރައްޔިތުންގެ ރުހުމާއި ތާއީދު އޮވެގެން ނޫން ގޮތަކަށް މެމްބަރު ކަމުގައި ނުހެންނެވޭނެކަަމަށް ގަބޫލުކުރައްވާކަަމަށެވެ.\nއިކްރާމް ވިދާޅުވީ މިހާރު ކުރިއަށްދާ ސާފް ޗެންޕިއަންޝީޕް ފުޓުބޯޅަ މުބާރާތުގައި މެމްބަރުންނަށް މަޖިލީހުގައި ކަނޑައެޅިފައިވާ އިމްތިޔާޒުތަކުގެ ތެރެއިން މެޗުތައް ބެލޭނެ އިންތިޒާމު ހަމަޖެއްސެވުމަށް މަޖިލީހުގެ ރަސްމީ ގްރޫޕްގައި، އެދުނުކަމަށެވެ. އަދޮ މިމެސެޖު އެކި ގޮތްގޮތަށް ދައުރުކޮށް ފާއިތުވެދިޔަ ހަފްތާގެ ތެރޭގައި ސޯޝަލް މީޑިއާގައި އެތަކެއް މަލާމާތަކާއި ފުރައްސާރައެއް ރައްދުވިކަމަށް އިކްރާމް ވިދާޅުވިއެވެ.\n"އަޅުގަނޑުމެން މަޖިލިސް މެމްބަރުންނަށް ކޮންމެވެސް ކަހަލަ އިންތިޒާމެއް މެޗު ބެލުމުގައި ހަމަޖެއްސުމަކީ އަޅުގަނޑަށް ފެންނަ ގޮތުގައި ރަނގަޅު ކަމެކޭ އަޅުގަނޑު ގްރޫޕްގައި ދެންނެވީ. އެކަމަށް އެދުނީވެސް މަޖިލީހުގައި އޮންނަ މެމްބަރުންގެ އިމްތިޔާޒުތަކުގެ ތެރެއިން އެގޮތަށް އެކަން ކޮށްދޭން. ވަކި ޚާއްސަ ގޮތަކަށް ކުރުމަށް ނޭދެން." އިކްރާމް ވިދާޅުވިއެވެ.\nފާއިތުވެދިޔަ ހަފްތާއެއްހާދުވަހު ކުރިމަތިވި ފާޑުކިޔުންތަކުގެ ސަބަބުން އާއިލާގެ އެތައް ބޭފުޅަކަށްވެސް މިކަމުގެ ހިތްދަތިކަން ލިބުނުކަމަށް އިކްރާމް ވިދާޅުވިއެވެ. އަދި އައިލާގެ ބޭފުޅުންވެސް ފޯނުން ގުޅައި ވަރަށް ދެރަވެގެން މިކަމުގައި ވާހަކަ ދެއްކެވިކަމަށާއި، ކަމުގެ ހަގީގަތް އޮޅޭގޮތަށް މީޑިއާތަކުންވެސް ޚަބަރު ފެތުރަކީ ޒިންމާދާރުކަން ކުޑަކަމެއްކަމަށް އިކްރާމް ވިދާޅުވިއެވެ. އަދި މިވާހަތައް މިހާ ވަރަށް ދެކެވެމުންދިޔައިރު އޭނާގެ ބަހެއް މިހާތަނަށް ހޯދައި ޚަބަރެއް ގެނެސްދިނީ މިއަދު ކަމަށްވެސް އިކްރާމް ފާހަގަ ކުރެއްވިއެވެ.\nއިކްރާމް ވިދާޅުވީ ރައްޔިތުންގެ މަޖިލީހުގެ މެމްބަރުންނާ ދޭތެރޭގައި އާއްމުން ރަނގަޅަށް ނުދެކޭކަމީ ހަގީގަތެއް ކަމަށެވެ. އެއީ ރައްޔިތުންގެ ހައްގުގައި ކިތަންމެ ރަނގަޅު މަސައްކަތްތަކެއްގައި ދެމިހުންނެވިއަސް އެކަން އޮތް ގޮތް ކަމަށްވެސް އިކްރާމް ވިދާޅުވިއެވެ. އަދި އޭނާއަކީ އެއްވެސް ހާލަތެއްގައި ރައްޔިތުންނަށްވުރެ މައްޗަށް ނުވަތަ ރައްޔިތުން ނުދޭ އިއްޒަތެއް ބޭނުންވާ މީހެއް ނޫންކަމަށާއި، އަދި އެފަދަ އިއްޒަތެއް ލިބިފައިވާ މީހެއް ނޫންކަމަށްވެސް އިކްރާމް ވިދާޅުވިއެވެ.\nއިކްރާމް ވިދާޅުވީ އެއްވެސް ބޭފުޅަކު އަމިއްލަ މަޝްހޫރުކަމާއި މަގުބޫލުކަން ހޯދުމަށް އެހެން ބޭފުޅުންގެ އިއްޒަތާއި ކަރާމާތް ގެއްލޭ ގޮތަށް މަސައްކަތް ކުރުމަކީ ރަނގަޅު ގޮތެއް ނޫންކަމަށާއި، އެކަމުން ފިތުނަ ފަސާދަ އުފެދުން ނޫންކަމެއް ނުވާނެކަމަށެވެ. އަދި މިއީ އެންމެ ޒިންމާ ދާރު ގޮތްވެސް ނޫންކަމަށް އިކްރާމް ވިދާޅުވިއެވެ.


މުލަކަތޮޅު ރަތްމަންދޫ ކައުންސިލްގެ އިދާރާ\nއެޑްމިނިސްޓްރޭޓިވް އޮފިސަރގެ މަޤާމަށް މީހަކު ހޯދުން\nމުލަކަތޮޅު ރަތްމަންދޫ ކައުންސިލްގެ އިދާރާ / މ. ރަތްމަންދޫ\n4465.00 ( ހަތަރުހާސް ހަތަރުސަތޭކަ ފަސްދޮޅަސް ފަސް ރުފިޔާ )\n1500.00 ( ފަނަރަ ސަތޭކަ ރުފިޔާ )\n700.00 ( ހަތްސަތޭކަ ރުފިޔާ )\n1- އިންކަމިން ކޯލްތަކަށް ޖަވާބު ދިނުން.\n2- އެންޓްރީ ފޮތް ބެލެހެއްޓުމާއި، ޖެމްސް މެދުވެރިކޮށް އެންޓްރީ ބެލެހެއްޓުން\n3- ސްޓޮކް ބެލެހެއްޓުމާއި ސްޓޮކަށް ބޭނުންވާ ތަކެތި ހަމަޖެހިފައިވާ އުޞޫލުގެ މަތިން ހޯދުން.\n4- ކައުންސިލް އިދާރާއަށް ހުށަހެޅޭ މައްސަލަތައް ބަލައިގަތުމާއި ފުލުހުން މެދުވެރިކޮށް ތަހުޤީގު ކުރަންޖެހޭ މައްސަލަތައް ފުލުހުން މެދުވެރިކޮށް ތަހުޤީގު ކުރުމުގެ ކަންތައްތައް ބެލެހެއްޓުން.\n5- ކައުންސިލް އިދާރާގެ ޔައުމިއްޔާއާއި، ޚާއްސަ ކަންތައްތަކުގެ ޔައުމިއްޔާ ޤަވާއިދުން ލިޔެ ބެލެހެއްޓުން.\n6- ހުކުރު، ޢީދު، ކޭތަ ނަމާދުތަކުގެ ޚުޠުބާތައް، ހުކުރު، ޢީދު، ކޭތަ ނަމާދު ކުރައްވާ ބޭފުޅުންނާއި ޙަވާލުކޮށް ބެލެހެއްޓުން.\n7- ރަމަޟާން އަދި ޝައްވާލް މަހުގެ ހަނދު ބެލުމުގެ ކަންތައްތައް އިންތިޒާމްކޮށް ބެލެހެއްޓުން.\n8- އެކިއެކި މުނާސަބަތުތަކާއި ގުޅިގެން، އެކި ފަރާތްތަކަށް ފޮނުވަންޖެހޭ ދަޢުވަތު ކާޑުތައް ތައްޔާރުކޮށް ފޮނުވުމާއި ބެލެހެއްޓުން\n9- އިދާރީ ގޮތުން ފޮނުވަންޖެހޭ ސިޓީ، މެސެޖް، އަދި އެހެނިހެން ލިޔުންތައް ފޮނުވައި ބެލެހެއްޓުން.\n10- ހަމަޖެހިފައިވާ އުޞޫލުތަކާއި އެއްގޮތަށް ފަސޭހައިން ފެންނަގޮތަށް، ލިޔެކިޔުންތައް ފައިލުކޮށް ބެލެހެއްޓުން.\n11- މީގެ އިތުރުން މުވައްޒަފަކު ޗުއްޓީ ނެގުންފަދަ ކަމެއް ދިމާވެގެން ވަގުތީގޮތުން ޔުނިޓް ހެޑް ހަވާލުކުރައްވާ މަސައްކަތްތައް ކުރުން\nސާނަވީ ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ" ގްރޭޑް ލިބިފައިވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑަރީ' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n)ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ ލެވެލް ކަނޑައާޅާފައިވާ، ރާއްޖެއިން ބޭރުގެ މަތީ ތަޢުލީމު ދޭ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ، ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓްފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީއިން ދޫކޮށްފައިވާ ލިޔުމުގެ ކޮޕީ.\n(ށ) މަތީ ތަޢުލީމު ދޭ، ދިވެހިރާއްޖޭގެ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ. ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n1. ވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީން ސެޓްފިކެޓްތަކުގެ ކޮޕީ\nހ. ދަޢުލަތުގެ މުވައްސަސާއެއްގައި ނުވަތަ ސަރުކާރު ޙިއްސާވާ ކުންފުންޏެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި އެ ވަޒީފާ ގެ މުއްދަތާއި، ވަޒީފާގެ މަސްޢޫލިއްޔަތު ބަޔާންކޮށް އެއޮފީހަކުން ދޫކޮށްފައިވާ ލިޔުން.\nށ. އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކޮށްފައިވާ މުއްދަތާއި، ވަޒީފާގެ މަސްޢޫލިއްޔަތު އަދި މަސައްކަތް ކޮށްފައިވާ ތަނުގެ މުވައްޒަފުންގެ ޢަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން، ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް.\nވަޒީފާ އަށް އެންމެ ޤާބިލު މީހާ ހޮވުމުގައި ބަލާނީ ސިވިލް ސަރވިސްގެ ވަޒީފާތަކަށް މީހުން ހޮވުމާއި އައްޔަން ކުރުމުގެ މިންގަނޑުތަކާއި އުޞޫލުތަކުގައިވާ ގޮތުގެ މަތިން ތިރީގައިމިވާ ކަންތައްތަކަށެވެ.\nތަޢުލީމާއި ތަމްރީން(ލިބިފައިވާ ތަޢުލީމު އަދި މަސައްކަތު ދާއިރާއާއި ގުޅޭ ކުރު މުއްދަތުގެ ތަމްރީން)\nއިމްތިހާން(ސިވިލް ސާރވިސްގެ ވަޒީފާއަށް ވަނުމަށް ދެވޭ އިމްތިޙާން)\nމަސައްކަތު ތަޖުރިބާ(މަޤާމުގެ މަސައްކަތު ދާއިރާއާ ގުޅޭ ތަޖުރިބާ)\nލިބިފައިވާ ހުނަރު(ޤާބިލްކަން ކަށަވަރު ކުރުމަށް ކުރެވޭ އިންޓަވިއު/ ޕްރެކްޓިކަލްސް)\nވަޒީފާއަށް އެދޭ ފޯމު މިއިދާރާ (މ.ރަތްމަންދޫ ކައުންސިލްގެ އިދާރާ)ގެ ކައުންޓަރުން ލިބެން ހުންނާނެއެވެ. އަދި ސިވިލް ސާރވިސް ކޮމިޝަންގެ ވެބްސައިޓް www.csc.gov.mv އިންވެސް ފޯމް ޑައުންލޯޑް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 22 ސެޕްޓެމްބަރ 2019 ވާ ބުރާސްފަތި ދުވަހުގެ 13:00ގެ ކުރިން، މ.ރަތްމަންދޫ ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، raiymandhoo2010@hotmail.com އެވެ. ފެކްސް ނަންބަރަކީ 6720602 އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމު ބަލައިގަނެވޭއެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 29 ސެޕްޓެމްބަރ 2019 އާއި 03 އޮކްޓޯބަރ 2019 އާ ދެމެދު، މ. ރަތްމަންދޫ ކައުންސިލް އިދާރާގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\nމިވަޒީފާއަށް އެދި ހުށަހަޅާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާ ފަރާތްތަކުގެ ތެރެއިން އެންމެ މަތިން މާކްސް ލިބޭ ފަރާތްތައް ޝޯޓްލިސްޓް ކުރެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6720602 ނަންބަރު ފޯނާއެވެ. ފެކްސް ނަންބަރަކީ، 6720602 އެވެ. އީ-މެއިލް ކުރާނީ raiymandhoo2010@hotmail.com އަށެވެ.\nސުންގަޑި: 22 ސެޕްޓެންބަރު 2019 1300


Ronaldo Ah Hat-trick Eh, Inter Magaamu Dhamahahttaifi – adduLIVE\nރޮނާލްޑޯ އަށް ހެޓްރިކެއް، އިންޓަ މަގާމު ދަމަހައްޓައިފި\nJan 07, 2020, 11:34 ހަސަން ރަޝީދު\nކްރިސްޓިއާނޯ ރޮނާލްޑޯގެ ހެޓްރިކުން ޔުވެންޓަސް މޮޅުވިއިރު، އިޓާލިއަން ލީގުގެ އެއްވަނަ މަގާމު އިންޓަ މިލާނުން ދަމަހައްޓައިފިއެވެ.\nރޭގެ ނަތީޖާތަކާއެކު ޔުވެންޓަސް އަދި އިންޓަ އަށް ވެސް މިހާރު ލިބިފައިވަނީ 45 ޕޮއިންޓެވެ. ނަމަވެސް ގޯލުގެ ތަފާތުން ލީގުގެ އެއްވަނަ ލިބެނީ އިންޓަ އަށެވެ.\nޔުވެންޓަސް ރޭ މޮޅުވީ އަމިއްލަ ދަނޑުގައި ކަގްލިއާރީއާ ބައްދަލުކޮށް 4-0 އިންނެވެ.\nޔުވެންޓަސް އިން ރަނގަޅު ކުޅުމެއް ދެއްކި މި މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވި ނަމަވެސް ދެވަނަ ހާފްގެ ކުރީކޮޅު ރޮނާލްޑޯ ވަނީ ޔުވެންޓަސް އަށް ލީޑު ނަގާދީފައެވެ. މެޗުގެ 67 ވަނަ މިނެޓްގައި ލިބުނު ޕެނަލްޓީއަކުން ޔުވެންޓަސްގެ ދެވަނަ ގޯލު ވެސް ރޮނާލްޑޯ ކާމިޔާބުކޮށްދިންއިރު މެޗުގެ 81 ވަނަ މިނެޓްގައި އެޓީމުގެ ތިންވަނަ ގޯލު ކާމިޔާބުކޮށްދިނީ ގޮންޒާލޯ ހިގުއައިން އެވެ.\nއަދި އޭގެ މިނެޓެއްފަހުން ރޮނާލްޑޯ ވަނީ ޔުވެންޓަސްގެ ހަތަރުވަނަ ގޯލު ކާމިޔާބުކޮށްދީ އޭނާގެ ހެޓްރިކް ފުރިހަަމަކޮށްފައެވެ. މިއީ އިޓާލިއަން ލީގުގައި ރޮނާލްޑޯ ހެދި ފުރަތަމަ ހެޓްރިކް ކަމަށްވާއިރު މިއީ އޭނާގެ ކެރިއަރުގައި ހެދި 56 ވަނަ ހެޓްރިކެވެ.\nއިންޓަ ރޭ މޮޅުވީ ނަޕޯލީއާ ބައްދަލުކޮށް 3-1 އިންނެވެ.\nނަޕޯލީގެ ދަނޑުގައި ކުޅުނު މި މެޗުގެ 14 ވަނަ މިނެޓްގައި ރޮމެލޫ ލުކާކޫ ވަނީ އިންޓަ އަށް ލީޑު ނަގާދީފައެވެ. އަދި މެޗުގެ 33 ވަނަ މިނެޓްގައި އިންޓަގެ ދެވަނަ ގޯލުވެސް ލުކާކޫ ކާމިޔާބުކޮށްދިންއިރު ފުރަތަމަ ހާފް ނިމުމުގެ ކުރިން މިލިކް ވަނީ ނަޕޯލީ އަށް ގޯލެއް ކާމިޔާބުކޮށްދީ ނަތީޖާގެ ފަރަގު ކުޑަކޮށްދީފައެވެ.\nނަމަވެސް މެޗުގެ 62 ވަނަ މިނެޓްގައި ލައުޓާރޯ މާޓިނޭޒް ވަނީ އިންޓަގެ ތިންވަނަ ގޯލު ކާމިޔާބުކޮށްދީ މި މެޗުން އެޓީމަށް ތިން ޕޮއިންޓު ކަށަވަރުކޮށްދީފައެވެ.\nމިއީ 1997 ވަނަ އަހަރަށްފަހު ނަޕޯލީގެ ދަނޑުގައި ކުޅެ އިންޓަ އަށް މޮޅެއް ހޯދުނު ފުރަތަމަ ފަހަރުކަން ފާހަގަކޮށްލެވެއެވެ.


Footboalha in Van Gaal retire kohfi\nލުއިސް ވެންހާލް އެނާ އަމިއްލަ އަށް ވަނީ ރިޓަޔާމެންޓް އިއުލާން ކޮށްފަ ---\nމެންޗެސްޓާ ޔުނައިޓަޑާއި ބާސެލޯނާގެ ކުރީގެ ކޯޗް، ހޮލެންޑްގެ ލުއިސް ވެންހާލް ފުޓްބޯޅައިގެ ހުރިހާ ކަމަކުން ރިޓަޔާ ކޮށްފި އެވެ.\nޔުނައިޓަޑްގެ ކޯޗު ކަމުން 2016 ވަނަ އަހަރު ދުރުކުރި ފަހުން، ވެންހާލް އެއްވެސް ޓީމެއްގައި ކޯޗެއްގެ ގޮތުގައި މަސައްކަތް ކޮށްފައެއް ނުވެ އެވެ. ޓީވީ ޕްރޮގްރާމްތަކުގައި ފުޓްބޯޅައިގެ އެނަލިސްޓެއްގެ ގޮތުގައި މަސައްކަތް ކުރި އެވެ.\nވެންހާލް ވަނީ ކޯޗެއްގެ ގޮތުގައި 20 ތަށި ހޯދާފަ އެވެ. ކޯޗެއްގެ ގޮތުގައި 22 އަކަށް އަހަރު ހޭދަ ކުރި، ވެންހާލް ވަނީ އޭނާ ކޯޗް ކޮށްދިން ކޮންމެ ކުލަބަކަށް ތަށި ހޯދައި ދީފަ އެވެ.\nއަޔެކްސް އާއެކު 1995 ގެ ޗެމްޕިއަންސް ލީގް ހޯދި އެވެ. އަދި ބާސެލޯނާއާ އެކު ދެ ފަހަރަށް ސްޕެނިޝް ލަ ލީގާ ހޯދި އެވެ. ބަޔާން މިޔުނިކާއެކު ޖަރުމަން ބުންޑެސް ލީގާ ހޯދި އެވެ. އިރެޑިވެސީ ނުވަތަ ހޮލެންޑް ލީގް ތިން ފަހަރަށް ހޯދި އެވެ. އެއީ އަޔެކްސް އާއި އޭޒް އާއެކު އެވެ. އަޔެކްސް އާއެކު ދެ ފަހަރަށް ލީގް ހޯދި އެވެ. ޔުނައިޓަޑާއެކު އިނގިރޭސި އެފްއޭ ކަޕު ހޯދި އެވެ.\nހޮލެންޑްގެ ގައުމީ ޓީމަށް، 2014 ވަނަ އަހަރުގެ ވޯލްޑްކަޕުގެ ތިން ވަނަ ހޯދައިދިނެވެ. ވެންހާލް ބުނީ، އޭނާގެ އުމުރުން 55 އަހަރު ވުމުން، ރިޓަޔާ ކުރާނެ ކަމަށް އޭނާގެ އަންހެނުންގެ ގާތު ބުނެ ވުނު ކަމަށެވެ. އެހެންނަމަވެސް އިތުރު 10 އަހަރު ވަންދެން މަސައްކަތް ކުރެވުނު ކަމަށް، މިހާރު އުމުރުން 67 އަހަރުގެ ވެންހާލް ބުންޏެވެ.\nފުޓްބޯޅައިން އޭނާ ރިޓަޔާ ކޯށްފި ކަމަށް 2017 ވަނަ އަހަރު ޚަބަރު ފެތުރުނެވެ. އެހެންނަމަވެސް މިއީ ރަސްމީކޮށް ވެންހާލް އަމިއްލައަށް އޭނާގެ ރިޓަޔާމެންޓް އިއުލާން ކުރި ފުރަތަމަ ފަހަރެވެ.\n"އަހަންނަކީ މިހާރު ޕެންޝަން ލިބޭ މީހެއް، އަހަރެންގެ ނެތް އެއްވެސް އަޒުމެއް ޓެކްނިކަލް ޑައިރެކްޓަރަކަށް ވުމުކަށްވެސް، ޓީވީ އެނަލިސްޓަކަށް ވާކަށްވެސް." ހޮލެންޑްގެ ވީޓީބީއެލް ޓީވީގެ ޝޯއެއްގައި ވާހަކަ ދައްކަމުން ވެންހާލް ބުންޏެވެ.\nބަޔާން މިއުނިކް މެންޗެސްޓާ ޔުނައިޓެޑް ބާސެލޯނާ\nޔުނައިޓެޑް ދޫކޮށް ޔަންގް އިންޓައަށް\nސްޕާސްގެ ދަނޑުގައި ބަޔާން ހަތް ލަނޑު ޖަހައިފި


މިކޮމިޝަނުން ދޭ މަޢުލޫމާތާއި އެއްގޮތަށް އެޗް.އާރް ސޮފްޓްވެއަރއެއް ފޯރުކޮށްދޭނެ ފަރާތެއް ހޯދުމަށް ކުރެވުނު ނަންބަރު:A)AD-2019/278) ޑިސެމްބަރ 05, 2019) އިޢުލާނާއި ގުޅިގެން ހުށަހަޅާފައިވާ އަންދާސީ ހިސާބު ފުރިހަމަނުވާތީ އަންދާސީ ހިސާބު ބާޠިލްކޮށް،މި ކޮމިޝަނަށް އެޗް.އާރް ސޮފްޓްވެއަރއެއް ފޯރުކޮށްދޭނެ ފަރާތެއް ހޯދުމަށް އަލުން އިޢުލާން ކުރަމެވެ.\nބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2019 ޑިސެމްބަރ 30 ވާ ހޯމަ ދުވަހުގެ 10:00 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2019ޑިސެމްބަރ 31 ވާ އަންގާރަ ދުވަހުގެ 10:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nޕަބްލިޝްކުރި ތާރީޚު: 21 ޑިސެންބަރު 2019\nސުންގަޑި: 31 ޑިސެންބަރު 2019 1000


Srivijaya air ge boatuge recorder hoadhaifi\nސްރިވިޖަޔާ އެއާގެ ކަނޑަށް ވެއްޓުނު ބޯޓުގެ ކޮކްޕިޓް ވޮއިސް ރެކޯޑަރު ހޯދުމުގެ މަސައްކަތުގައި\nކަނޑަށް ވެއްޓުނު ސްރިވިޖަޔާ އެއާގެ ބޯޓުގެ ކޮކްޕިޓް ވޮއިސް ރެކޯޑާ އަތުޖެހިއްޖެ ކަމަށް އިންޑޮނީޝިއާގެ ޓްރާންސްޕޯޓް މިނިސްޓްރީން ބުނެފި އެވެ.\nއިންޑޮނީޝިއާގައި އޮޕަރޭޓްކުރާ ސްރިވިޖަޔާ އެއާގެ މަދިންދާބޯޓު 62 މީހުންނާއެކު ވެރިރަށް ޖަކާޓާއިން ފުރިތާ އިރުކޮޅެއްގެ ތެރޭގައި ޖާވަ ކަނޑަށް ވެއްޓުނީ މިއަހަރު ޖެނުއަރީ ނުވަ ވަނަ ދުވަހު އެވެ. އެ ހާދިސާގައި ބޯޓުން ދަތުރުކުރި އެންމެން ވަނީ މަރުވެފަ އެވެ.\nކޮކްޕިޓް ވޮއިސް ރެކޯޑާއާ ގުޅޭ ގޮތުން މައުލޫމާތު ދިނުމަށް ނޫސްވެރިންނާ ބައްދަލު ކުރާނެ ކަމަށް ޓްރާންސްޕޯޓް މިނިސްޓްރީން ވަނީ ބުނެފަ އެވެ.\nސްރިވިޖަޔާ ބޯޓް ވެއްޓެން މެދުވެރިވި ސަބަބު ހޯދުމަށްޓަކައި ކަޅުފޮށި ހޯދަން ޑައިވަރުން ކުރި މަސައްކަތުން "ފްލައިޓް ޑާޓާ ރެކޯޑާ" ވަނީ ފެނިފަ އެވެ. އެހެން ނަމަވެސް "ކޮކްޕިޓް ވޮއިސް ރެކޯޑާ" ނުފެނި މިވަނީ ދިގުލާފަ އެވެ.\nއޮފިޝަލުން ބުނާ ގޮތުން ކޮކްޕިޓް ވޮއިސް ރެކޯޑާ ހޯދަން ކުރި މަސައްކަތްތައް ދިގުލައިގެން ދިއައީ ކަނޑުގެ އެސަރަހައްދު ކިލަނބުވެފައި އެއީ ދޭތެރެ ދޭތެރެއިން ވަރަށް އޮއިބާރުވާ ސަރަހައްދަކަށް ވާތީ އެވެ.\nމަތިންދާ ބޯޓްތަކަށް ދަތުރުމަތީގައި ދިމާވާ މައްސަލަތައް ރެކޯޑްކުރަން ބޭނުން ކުރެވޭ ބްލެކް ބޮކްސްގަައި ދެބާވަތެއްގެ މައުލޫމާތު ރެކޯޑްކުރެ އެވެ. ފްލައިޓަށް ދިމާވާ މައްސަލަތައް، އިންޖީން، ހާޑްވެއާ އަދި ފިނިހޫނުމިން ފަދަ މައުލޫމާތު ރެކޯޑްކުރެވެނީ ފްލައިޓް ޑާޓާ ރެކޯޑަރުގަ އެވެ. ކޮކްޕިޓް ވޮއިސް ރެކޯޑާ ޚާއްސަކުރެވެނީ ކޮކްޕިޓް ތެރޭގައި ޕައިލެޓް، ކޯޕައިލެޓް އަދި ކުރޫން ވެސް ހިމެނޭ ގޮތުން ދެކެވޭ ވާހަކަތަކާއި އަޑުތައް ރެކޯޑްކުރުމަށެވެ.\nސްރިވިޖަޔާ ބޯޓުގެ ކޮކްޕިޓް ވޮއިސް ރެކޯޑާ އަތުޖެހުނު ނަމަވެސް އެއޮތީ ބޭނުންހިފޭ ހާލަތުގައި ކަމެއް ނޭނގެ އެވެ. މިކަމާ ބެހޭ ގޮތުން މިނިސްޓްރިގެ އޮފިޝަލަކާ ކުރި ސުވާލަށް ޖަވާބެއް ނުދެއްވި އެވެ.\nއެކްސިޑެންޓް ވައިގެ ހާދިސާތައް އިންޑޮނޭޝިއާ


އޮފީސް ހިންގުމަށް ޢިމާރާތެއް ކުއްޔަށް ހިފުން\nމި ކޮމިޝަނުގެ އޮފީސް ހިންގުމަށް ޢިމާރާތެއް ކުއްޔަށް ހިފުން\nމި ކޮމިޝަނުގެ އޮފީސް ހިންގުމަށް 2500 އާއި 3500 އަކަފޫޓާ ދެމެދުގެ ތަނެއް ކުއްޔަށް ހިފުމަށް ބޭނުންވެއެވެ. ވީމާ، މިފަދަ ތަނެއް ކުއްޔަށް ދޫކުރެއްވުމަށް ޝައުޤުވެރިވެލައްވާ ފަރާތްތަކުން7ސެޕްޓެންބަރު 2014 ވާ އާދީއްތަ ދުވަހުގެ 13:30 އަށް ތިރީގައި ދެވިފައިވާ މަޢުލޫމާތުގެ މައްޗަށް ބިނާކޮށް މި ކޮމިޝަނަށް އަންދާސީހިސާބު ހުށަހެޅުއްވުން އެދެމެވެ. އަދި7ސެޕްޓެންބަރު 2014 ވާ އާދީއްތަ ދުވަހުގެ 13:30 ގެ ފަހުން ހުށަހަޅާ އަންދާސީހިސާބުތައް ބަލައިނުގަނެވޭނެ ވާހަކަ ދަންނަވަމެވެ.\nޢިމާރާތުގެ ކުލި ބަޔާންކުރުން (އަކަފޫޓަކަށް ޖެހޭ މިންވަރު އަދި ޖުމްލަ އަގު ހިމެނޭގޮތަށް)\nޢިމާރާތް ހުންނަންވާނީ އެއަރކޮންޑިޝަންކޮށްފައެވެ.\nމި ބިޑާ ގުޅިގެން ޕޮއިންޓް ދެވޭނެގޮތް ތިރީގައި މިވަނީއެވެ.


Bahuge acadamy in Online adhaby eid eh beyvumah hamajassaifi - AO News\nއާއްމުކޮށް ހުޅުވާލައިގެން އޮންލައިން އަދަބީ އީދެއް ބާއްވަން ދިވެހިބަހުގެ އެކެޑަމީން ހަމަޖައްސައިފިއެވެ.\nދިވެހި ބަހުގެ އެކަޑަމީން ވިދާޅުވާ ގޮތުގައި އޮންލައިން އަދަބީ އީދެއް ބާއްވަން ހަމަޖެއްސުމުގެ ބޭނުމަކީ ދިވެހި އަދަބު ކުރިއަރުވާ އަދަބީ އުފެއްދުންތައް ހުށަހެޅުމުގެ ހުނަރު ތަރައްޤީކޮށް ދެމެހެއްޓުމެވެ.\nމި އަދަބީ އީދު ޚާއްޞަކޮށްފައިވާ މައިގަނޑު3އުމުރު ފުރައަކީ:\n10އަހަރާއި 13 އަހަރާ ދެމެދުގެ އުމުރުފުރާ\n13 އަހަރާއި 17 އަހަރާ ދެމެދުގެ އުމުރުފުރާ\n17އަހަރާއި 20 އަހަރާ ދެމެދުގެ އުމުރުފުރާ\nއަދަބީ އީދުގައި ކުރިއަށް ގެންދިޔުމަށް ހަމަޖެހިފައިވާ މުބާރާތްތަކުގެ ތެރޭގައި ބަނދި ކިޔުމާއި، ޅެންކިޔުން، ވާހަކަ ހުށަހެޅުމުގެ އިތުރުން ރައިވަރު ހުށަހެޅުންވެސް ހިމެނެއެވެ.\nމިމުބާރާތްތަކުގައި ބައިވެރިވެވޭނީ އެ ކަމަށްޓަކައި އެކެޑަމީން ތައްޔާރުކޮށްފައިވާ ގޫގުލް ފޯމު މެދުވެރިކޮށެވެ. އަދި މުބާރާތަށް ހުށައަޅާ އަދަބީ އުފެއްދުންތައް ހުށައަޅާނީ މި އެކެޑަމީގެ 7986230 ނަންބަރުގެ ޓެލެގުރާމަށެވެ. ހުށައަޅާ އަދަބީ އުފެއްދުންތައް ހުންނަން ވާނީ އެމް.ޕީ4ފޯމެޓުގައި ލޭންޑްސްކޭޕްކޮށް ކަމަށް އެއެކަޑަމީން ވަނީ އަންގާފައެވެ.\nޓެލެގުރާމަށް ފޮނުވާ އަދަބީ އުފެއްދުމުގައި ކޮންމެ ބައިވެރިއެއްގެ ނަމާއި އެޑްރެހާއި އުމުރުފުރާ އަދި ދިވެހިރައްޔިތެއްކަން އަންގައިދޭ ކާޑު ނަންބަރު ޖަހައި ވީޑިއޯއާ އެކު މެސެޖެއް ފޮނުވަން ވާނެއެވެ. އޮންލައިން އަދަބީ އީދުގައި ބައިވެރިވާން އެދޭ ފޯމާއި ތަކެތި ހުށައަޅާނެ ސުންގަޑިތަކަކީ:\n10 އަހަރާއި 13 އަހަރާ ދެމެދުގެ އުމުރުފުރާ (28 ޖޫން 2021)\n13 އަހަރާއި 17 އަހަރާ ދެމެދުގެ އުމުރުފުރާ (29 ޖޫން 2021)\n17 އަހަރާއި 20 އަހަރާ ދެމެދުގެ އުމުރުފުރާ (30 ޖޫން 2021)\nމަތީގައި ބުނެވުނު ދުވަސްތަކުގެ މެންދުރު 14:00 ގެ ކުރިން ފފޯމް ހުށަހަޅަން ޖެހޭނެއެވެ. އަދި ކޮންމެ ބައިވެރިއަކަށް ވެސް ބައިވެރިވެވޭނީ ގިނަވެގެން2މުބާރާތުގައެވެ. މިމުބާރާތާ ބެހޭ އިތުރު މަޢުލޫމާތު ހޯއްދެވުމަށް 7986230 އަށް ގުޅާލައްވާށެވެ.\nއޮންލައިން އަދަބީ އީދުދިވެހިބަހުގެ އެކަޑަމީ\nވާހަކަ ދެއްކުމުގެ ގައުމީ މުބާރާތުގެ ފޯމު ހުށަހެޅުން މިމަހުގެ 26 ނިޔަލަށް


vnews - Maldivian mathindhaa boat eh engine ga alifaan roleh nuvey\nމޯލްޑިވިއަން މަތިންދާ ބޯޓެއްގެ އިންޖީނުގައި އަލިފާނުގެ ހާދިސާއެއް ނުހިނގާ\nމޯލްޑިވިއަންގެ މަތިންދާ ބޯޓަކަށް ފަސިންޖަރުން އަރަނީ - ފޮޓޯ: މޯލްޑިވިއަން\nމާލެއިން ފުރައިގެން ބ. ދަރަވަންދޫއަށް ދިޔަ މޯލްޑިވިއަންގެ މަތިންދާ ބޯޓެއްގެ އެއް އިންޖީނުގައި އަލިފާން ރޯވުމާ ގުޅިގެން އިމަޖެންސީގައި ޖައްސައިފި ކަމަށް އަޑުތައް ފެތުރެމުންދިޔަ ނަމަވެސް، އެފަދަ އަލިފާނުގެ ހާދިސާއެއް ނުހިނގާކަން ވީނިއުސްއަށް ކަށަވަރު ވެއްޖެއެވެ.\nވީނިއުސްއަށް މައުލޫމާތު ދެއްވަމުން މޯލްޑިވިއަންގެ އޮފިޝަލަކުވެސް ވަނީ، އެފަދަކަމެއް ހިނގާފައި ނުވާކަން ކަށަވަރު ކޮށްދެއްވާފައެވެ.\nއެހެންނަމަވެސް، ދަރަވަންދޫއިން މާލެއަށް ފުރަންއުޅުނު މޯލްޑިވިއަންގެ ބޯޓެއްގެ އެއް އިންޖީނުގައި މައްސަލަޖެހިގެން، ފުރުން ލަސްކުރެވިފައިވާކަން ކަށަވަރު ވެފައި ވެއެވެ.\nބޯޓުގެ އިންޖީނަށް މައްސަލަޖެހުނުކަން އެނގުނީ ފަސިންޖަރުން ބޯޓަށް އެރުވިފަހުން ކަމަށާއި، އެހެންކަމުން ބޯޓު ފުރުން ލަސްކޮށް ފަސިންޖަރުން ބޯޓުން ބޭލި ކަމަށް ވީނިއުސްއަށް މައުލޫމާތު ދެއްވި، ދަރަވަންދޫ އެއަރޕޯޓްގައި މަސައްކަތް ކުރައްވާ އޮފިޝަލަކު ވިދާޅުވިއެވެ.\n"އެގޮތަށް ޓެކްނިކަލް މައްސަލައެއް ދިމާވުމަކީ އާންމުކޮށް ހިނގާކަމެއް. އިންޖީނުގައި މައްސަލައެއް އުޅޭކަން އެނގިގެން މީގެކުރިންވެސް ބޯޓުން ފަސިންޖަރުން ބާލާފައި އެބަހުރި. އިންޖީނުގައި އެއްވެސް މައްސަލައެއް އުޅެންޏާ ނުފުރާނެ ދެއްތޮ" އޮފިޝަލް ވިދާޅުވިއެވެ.\nވީނިއުސްއާ ވާހަކަ ދެއްކެވި، ދަރަވަންދޫ އެއަރޕޯޓުގެ އެހެން އޮފިޝަލަކު ވިދާޅުވީ، ފުރަން އުޅެނިކޮށް އެއް އިންޖީނު ގްރައުންޑްވި ކަމަށާއި، އެއީ ދިމާވެދާނެ ކަމެއް ކަމަށެވެ. އަދި އަލުން އިންޖީނު ސްޓާޓް ކުރާއިރު ދުންގަނޑެއް އަރާނެ ކަމަށާއި، އިންޖީނުގައި އަލިފާން ރޯވި ކަމަށް ބައެއް ފަރާތްތަކުން ވާހަކަ ދައްކަނީ އެހެންވެގެން ކަމަށް ވެދާނެ ކަމަށެވެ.\nމައުލޫމާތު ލިބިފައިވާގޮތުގައި، މައްސަލަ ޖެހުނު މޯލްޑިވިއަން މަތިންދާ ބޯޓުން ދަތުރުކުރަން ހަމަޖެހިފައިތިބި ހުރިހާ ފަސިންޖަރުން މާލެ ގެނައީ ފްލައިމީގެ ބޯޓެއްގައެވެ. އެއީވެސް އެފަދަ ހާލަތްތަކުގައި ކުރިންވެސް ކަންކުރާ ގޮތްކަމަށް އޮފިޝަލުން ވިދާޅުވެއެވެ.\nއަދި މާލެއިން ދަރަވަންދޫއަށްދިޔަ ފްލައިމީގެ ބޯޓުން މޯލްޑިވިއަންގެ އިންޖިނޭރުން ދަރަވަންދޫއަށްގޮސް، ބޯޓަށް ދިމާވި މައްސަލަ ހައްލުކުރަން މަސައްކަތް ކުރިކަންވެސް އެނގިފައި ވެއެވެ. ނަމަވެސް، މައްސަލަ ޖެހުނު ބޯޓު ދަރަވަންދޫއިން މާލެއަށް އަންނަ ފުރިކަން އަދިވަނީ ކަށަވަރު ކުރެވޭގޮތް ނުވެފައެވެ.\nއިންޖީނުގައި މައްސަލަ ޖެހުނު ބޯޓަކީ މޯލްޑިވިއަން ފްލީޓްގައި އޮތް އެންމެ ދުވަސްވީ މަތިންދާ ބޯޓް ކަމަށާއި، އޭތި އުދުހޭތާ 22 އަހަރުވެފައި ވާކަމަށް މައުލޫމާތު ލިބިފައި ވެއެވެ.


"Meehunnah nufeni ulhen jehumun varah dheravey" | Jazeera\t"މީހުންނަށް ނުފެނި އުޅެން ޖެހުމުން ވަރަށް ދެރަވޭ" - Jazeera\nއެއްވެސް އިރެއްގައި ދިރިއުޅުއްވަން ބޭނުންފުޅުވި ގޮތެއް ނޫން ކަމަށް ވިދާޅުވި\nކެނެރީގޭ ސަރަހައްދު ބަންދު ކުރާތީ އެކަމާ މައާފަށް އެދިވަޑައިގެންނެވި\nއަމިއްލަފުޅު ސަލާމަތާއި ރައްކާތެރިކަން ބޭނުންފުޅުވާ ކަމަށް ވިދާޅުވި\nމަރިޔަމް ނިމާ ހަސަން November 30, 2021 180 views0\nރައީސް މުހައްމަދު ނަޝީދު، މިރޭގެ އާސްކް ސްޕީކާ ޕްރޮގްރާމުގައި -- ފޮޓޯ: މަޖިލިސް\nމީހުންނަށް ނުފެނި އެކަހެރިވެގެން އުޅެން ޖެހުމުން ހިތާމަކުރައްވާ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ މަޖިލީހުގެ އިދާރާއިން އިންތިޒާމްކޮށްގެން ބާއްވާ "އާސްކް ސްޕީކާ"ގެ4ވަނަ ޕްރޮގްރާމުގައި މީހަކު ކުރި ސުވާލަކަށް ޖަވާބު ދެއްވަމުންނެވެ. އެގޮތުން އޭނާ ސުވާލު ކުރީ، މެންދުރު ސްކޫލް ނިމޭ ގަޑިއާ ދިމާކޮށް، ކެނެރީގޭ އިންނަ މަގު ޓޭޕް އަޅާ ތިންހަތަރު ގަޑިއަށް ބަންދުކޮފައި ތިޔަ ބަހައްޓަވަނީ އެ ހިސާބުގައި އުޅޭ އާންމު ރައްޔިތުން އަދި ސްކޫލްތަކަށްދާ ކުޑަކުދިންނަށް ޖެއްސުން ކުރަންތޯ އަހައެވެ.\nވަރަށް ރަނގަޅު ވާހަކައެވެ. އަޅުގަނޑު ވަރަށް ދެރަވެސްވޭ، އެއީ އަޅުގަނޑު އެއްވެސް އިރެއްގައި ދިރިއުޅެން ބޭނުންވި ގޮތެއް ނޫން ވަކިވެފަ، އެއްކާރިކޮށްފައި، މީހުންނަށް ނުފެންނަގޮތަށް އަޅުގަނޑަށް އުޅެން ޖެހުން.\nސުވާލަށް ޖަވާބު ދެއްވަމުން ރައީސް ނަޝީދު ވިދާޅުވީ ކެނެރީގޭ ހުންނަ މަގުން ނިކުންނަނިކޮށް އެމަނިކުފާނު އަވަހާރަކޮށްލުމަށް ބޮމެއް ގޮއްވާލި ކަމަށެވެ. އަދި ކަންތައް ހިނގާދިޔައީ ކިހިނެތްކަން ރައްޔިތުންނަށް އެނގޭނެ ކަމަށެވެ. އެމަނިކުފާނު ވިދާޅުވީ މިއަދު މަސައްކަތުގައި އުޅުއްވާ ނަމަވެސް ސަލާމަތް ވެވުނީ ކިރިޔާ ކަމަށެވެ.\nއެމަނިކުފާނު ވިދާޅުވީ އަމިއްލަފުޅު ސަލާމަތާއި ރައްކާތެރިކަން ބޭނުންފުޅުވާ ކަމަށާއި، އެހެންނަމަވެސް އެހެން ބަޔަކަށް އުނދަގޫތަކެއް ވާކަށް ވެސް ނޭދޭ ކަމަށެވެ. ކެނެރީގޭ ސަރަހައްދު ބަންދު ކުރާތީ އެކަމާ މައާފަށް އެދިވަޑައިގެން ރައީސް ނަޝީދު ވިދާޅުވީ އަދި ދިރިހުންނަވަން އެދިވަޑައިގަންނަވާތީ، ސަލާމަތާއި ރައްކާތެރިކަން ބޭނުންފުޅުވާ ކަމަށެވެ.\nރައީސް ނަޝީދު ވިދާޅުވީ ދިވެހި ދައުލަތުގެ އިސްވެރިން ޓެރަރިޒަމްގެ ޝިކާރައަކަށް ވާން ދޫކޮށްލުމަކީ ރައްޔިތުންނަށް މަސްލަހަތު ހުރިގޮތްތޯ މިއަދު ސުވާލުކޮށްލަން ޖެހޭ ކަމަށެވެ. ރައީސް ނަޝީދު ވިދާޅުވީ އެމަނިކުފާނު ދެކެވަޑައިގަންނަވާ ގޮތުގައި ދިވެހި ދައުލަތް އޭގެ ހައިބަތާއި އެކީގައި ހިންގުމަކީ ރައްޔިތުން އެދޭ ކަމެއް ކަމަށެވެ.


9 Mahah fahu Sultan Park alun hulhuvaifi | Mihaaru\nނުވަ މަހަށް ފަހު ސަލްޓަން ޕާކު އަލުން ހުޅުވަައިފި\nމާލެ ސިޓީގެ މޭޔަރު ޝިފާ މުހައްމަދު، މިއަދު އަލުން ހުޅުވި ސަލްޓަން ޕާކަށް ވަނުމުގެ ކުރިން ޓެމްރޭޗަރު ޗެކް ކުރަނީ -- ފޮޓޯ: މާލެ ސިޓީ ކައުންސިލް\n21 ނޮވެމްބަރ 2020 - 12:03\nކޮވިޑް-19 ފެތުރުން ހުއްޓުވަން ރައްކާތެރިކަމުގެ ފިޔަވަޅެއްގެ ގޮތުން މާލޭގައި ހުންނަ ސަލްޓަން ޕާކު މިދިޔަ މާޗު މަހު ބަންދުކުރުމަށް ފަހު، މިއަދު ފަތިހު އަލުން އާންމުންނަށް ހުޅުވާލައިފި އެވެ. އާންމުންނަށް ސަލްޓަން ޕާކު މި ހުޅުވީ ނުވަ މަހަށް ފަހު އެވެ.\nމާލެ ސިޓީ ކައުންސިލް މެމްބަރު އަހުމަދު ޒަމީރު "މިހާރު" އަށް ވިދާޅުވީ ޕާކު އާންމުންނަށް ހުޅުވީ ރައްކާތެރިކަމުގެ ފިޔަވަޅުތަކާ އެކު ކަމަށެވެ. ޕާކަށްދާ މީހުންގެ ހުމުގެ އެއްވެސް އަލާމާތެއް ހުރިތޯ ވެސް ބަލާނެ އެވެ. އަދި ފަސޭހައިން އަތްދޮވެވޭނެ އިންތިޒާމް ވެސް ޕާކުުގައި ހަމަޖައްސާފައި ހުންނާނެ ކަމަށް އޭނާ ވިދާޅުވި އެވެ.\nSultan Park re-opened today.\nPark will be open from\nMorning 4:30- 9:30am\nEvening 4:30- 9:30pm #NewNormal pic.twitter.com/a9lM2x8muB\n— Male' City Council (@MaleCitymv) November 21, 2020\nމާލެ ސިޓީ ކައުންސިލުން މިރޭ ކުރި ޓްވީޓެއް\n"ޕާކަށްދާ މީހުންގެ ރައްކާތެރިކަން ކަށަވަރުކުރަން އެތަނަށްދާ މީހުންގެ ދަބަސް ޗެކްކުރުން ފަދަ ކަންތައްތައް އެތަނުގެ ސެކިއުރިޓީން ކުރާނެ،" ޒަމީރު ވިދާޅުވި އެވެ.\nސަލްޓަން ޕާކު ހުޅުވާފައި ހުންނާނީ ކޮންމެ ދުވަހެއްގެ ފަތިހު 4:30 އިން ފެށިގެން ހެނދުނު 9:30 އާ ހަމައަށް އަސި ހަވީރު 4:30 އިން ފެށިގެން ރޭގަނޑު 9:30 ގެ ނިޔަލަށެވެ.\nޕާކަށް ދާ ބިދޭސީންގެ އަތުން އެންޓްރީ ފީ އެއް މީގެ ކުރިން ނެގި ނަމަވެސް މިހާރު ބިދޭސީންގެ އަތުން އެއްވެސް ފީއެއް ނުނަގާނެ ކަމަށް ވެސް އޭނާ ވިދާޅުވި އެވެ.\n"ޕާކު އަލުން މި ހުޅުވަނީ އެންމެނަށް ހަމަހަމަކޮށް ޕާކުގެ ބޭނުން ކުރެވޭނެ ގޮތަށް،" ޒަމީރު ވިދާޅުވި އެވެ.\nޕާކު މި ހުޅުވީ ކޮވިޑަށް ޕޮޒިޓިވްވާ މީހުންގެ އަދަދުތައް 50 އަށް ވުރެ ދަށްކޮށް މަހެއް ވަރު ހުރުމަށް ފަހު އަނެއްކާ ވެސް އިތުރުވާން ފަށާފައިވާ ދުވަސްވަރެއްގަ އެވެ. ކޮވިޑަށް އިއްޔެ 94 މީހަކު ޕޮޒިޓިވްވި އިރު އޭގެ ތެރެއިން 49 މީހަކީ މާލެ ސަރަހައްދުން ޕޮޒިޓިވްވި ބައެކެވެ. ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނީ އިއްޔެ ޕޮޒިޓިވްވި މީހުންގެ ތެރޭގައި ހަދަމުން އަންނަ ރިސޯޓެއް ކަމަށްވާ ކ. ރަށްފަޅު ހުރާގައި މަސައްކަތް ކުރާ 42 މީހަކު ހިމެނޭ ކަމަށެވެ.\nމިހާތަނަށް 12،456 މި ބައްޔަށް ރާއްޖެއިން ޕޮޒިޓިވްވެފައިވާ އިރު މި ބައްޔަށް މިހާރު ފަރުވާ ހޯދަމުން އަންނަނީ 1،004 މީހުންނެވެ. ކޮވިޑް ޖެހިގެން މަރުވެފައި ވަނީ 45 މީހެކެވެ.\nސިއްހަތު މާލެ ސިޓީ ކައުންސިލް ސަލްޓަން ޕާކް\nކޮވިޑް ދަށަށްދާންފެށީމަ ކީއްކުރަންތަ ޕާކްތައްހުޅުވަނީ .؟9މަސްދުވަސް ވަންދެން ޕާކްތަކަށް ނުވަދެތިބިގޮތައް ދެންވެސް ޕާކްތަކަށް ނުވަދެތިބެން އެންމެރަގަޅީ ގައުމުން ކޮވިޑްގެ އަސަރު ފިލާންދެން އެއްމެމަދވެގެންވެސް4މަސްވަރު އެކަކުވެސް ޕޮޒިޓިވް ނުވާ ހާލަތެއްއަންނަށްދެން އެއްވެ އުޅުމާއެކަކުއަނެކަކާގައިގޯޅިވެއުޅުން މަނާކުރެވެންޖެހޭ. އެކަމުގެ ސަބަބުން ގެއްލުންވާނީ އާއްމު ރައްޔިތުންނަށް ސަރުކާރަށް އޮޓަމެޓިކުން ކަރުނަ ބޭލުނަސް އެއީމާބޮޑުކަމަކަށް ނުވޭ\nމިސަރުކާރު ހީކުރާ ގޮތުން ޕާކާއި ފުޓްސަލް ދަނޑުތަކަކީ ރއްޔިތުން ނުކައިވެސް ބޭނުންވާ ކަންތައް. ބުނަންތަ ވާހަކައެއް ފުރތަމަ ގައުމުގެ މަގުތައް ހަދާބަލަ!\nސަރުކާރުން ބޭރުމީ ހުނާގެން އެއުޅެނީ އ.ދ ގެ ހިޔުމަންރައިޓް ގޮނޑި ކާމިޔާބުކުރަން... ދިވެ ހިނައް ހުރި ހާ އުދަގުލެއް ދިވެ ހިން ހުރި ހާ ޖޫރިމަނާއެއް ވަނީ ، މަސައްކަތް ކުރާކައް ވޯކްވިސާއެއް ބޭނުމެއް ނުވޭ ބޭނުން ކަމެއް ކުރަންވީ ..... ދިވެ ހިންނައް ހުރިހ ހާ އުދަގުލެއް\nދެން ހުކުރު ދުވަހު ތިޔަ ޕާކާ ކާރި ނުވިއްޔާ ރަނގަލު ވާނީ . މުޅި ޕާކު އޮންނާނީ ބަންގާޅީންގެ އަތްދަށުގަ. ކުޑަކުއްޖަކު ފައިޖައްސާލާނެ ތަންކޮޅެއްވެސް ލިބިއްޖިއްޔާ ރަގަޅު. ކުޜާނީ ކީއް ؟ ކޮންމެ ކަމެއްގަވެސް މިނޫންގޮތެއް ނެތް.\nމިސަރުކާރަކީ ބިދޭސީން ކައއތިރިވިއްދައިގެން ހިންގާ ބިދޭސީންނަށް ވެރިކަން ކޮށްދޭބައެއް.\nމިކަހަލަ ހުރިހާ ކަމެއް ކޮށްގެން މީހުން ޖަމާކޮށް މާލޭގައި ކޮވިޑް ކޭސްތައް އިތުރުކޮށްފަ ހުރިހާ ދުއްތުރާލެއް ޖައްސަނީ ރިޒޯޓް ސްޓާފުންނަށާއި ރަށްރަށު މީހުންނަށް.\nއެމް.ޑީ.ޕީ ސަރުކާރުގެ ވަރަށް ބިޔަ މަޝްރޫޢެއް ނިންމާލައިފި. އިބޫ ވަރެއް ނެތް\nސަލްޓަން ޕާކްގެ ނަން ބަދަކު ކުރުން ނޫން ކަމެއް ނުކުރޭ. ވިންޓަރ ޕާކް ބޭރުގައި ޖޭމް ގަސް ހެދި އެތާ ކޫލިން ސިސްޓަމް ހަލާކު ވާ ވަރުވެއްޖެ.\nހުޅުވިދުވަހު ޝިފާއްތަ ޓީޝާޓުކޮޅެއްލައިގެންދިއުން ސަކަރާތް.\nޢެއީ އެމީހުންގެ ރަސްމީ ވެސް ނުރަސްމީވެސް ހެދުން\nތެދެއްހަމަ. ޚަބަރުކިޔާ މީހުނާ، މޭޒުކައިރީ ތިބި ކުދިންކޮޅަށް ކުރި ބޭއިހުތިރާމެއް އެއީ. އެވަގުތު އެތަނަށް ރައީސް ނުދިޔަޔަސް އެވަރުކޮށްލާކަށް ނުޖެހޭ. މަ ހީކުރީ މާ ލަހުން ނިދާ ހޭލެވިގެން ގަޑިޖެހިގެން ގޮސް ހުރިކަމަށް.\nހާދަހާވާ ބޮޑު ޕްރޮޖެކްޓެކޭ މި ނިންމާލީ. ސާބަހޭ ރައީސް އިބޫ.


Kureege loabiveriyaa marailikan 10 aharu fahun saabithuve Najaah 12 aharah Jalah! - One Online\nކުރީގެ ލޯބިވެރިޔާ މަރައިލިކަން 10 އަހަރު ފަހުން ސާބިތުވެ، ނަޖާހް 12 އަހަރަށް ޖަލަށް!\nދެހާސް ނުވަ ވަނަ އަހަރުގެ ޑިސެމްބަރުމަހުގެ ތެރޭގައި މާލޭގައި ހަދަމުން ދިޔަ އިމާރާތެއްގެ ތެރޭގައި މަރުވެފައި އޮއްވައި ފެނުނު މަރިޔަމް ޝީރީން މަރައިލިކަމުގެ ކުށް، އޭނާގެ ލޯބިވެރިޔާ، ލ. ކަޅައިދޫ، އޯޝަންވިލާ، މުހައްމަދު ނަޖާހުގެ މައްޗަށް ސާބިތުވެ، 12 އަހަރަށް ޖަލަށް ލުމަށް ހުކުމް ކޮށްފިއެވެ.\nގަސްތުގައި މީހަކު މަރައިލުމުގެ ކުށުގެ ދައުވާގެ ނަޖާހުގެ މައްޗަށް އުފުލީ، 2010 ވަނަ އަހަރުއެވެ.\nނަޖާހުގެ މައްޗަށް އެކަން ސާބިތު ނުވާ ކަމަށް ކުރިމިނަލްކޯޓުން ނިންމީ 2015 ވަނަ އަހަރުގެ ތެރޭގައެވެ.\nނަމަވެސް ދަށު ކޯޓުގެ އެ ނިންމުން ދައުލަތުން ހައިކޯޓަށް ހުށަހަޅައިގެން ކުރިއަށް ގެންދިޔަ މައްސަލަގައި، ހާދިސާ ހިނގިތާ 10 އަހަރުފަހުން މިއަދު ހައިކޯޓުން ނިންމައިފައިވަނީ ނަޖާހުގެ މައްޗަށް އެ ދައުވާ ސާބިތުވާ ކަމަށެވެ.\nހައިކޯޓުން ނަޖާހުގެ މައްޗަށް މިއަދު ކުރި ހުކުމްގައި ބުނެފައިވަނީ، މަރްޔަމް ޝިރީންގެ ވާރިސުންގެ ފަރާތުން މަރުގެ ދިޔަ މައާފު ނުކުރާހާ ހިނދަކު، "ޝިރީންގެ މަރުގެ ދިޔައަކީ ނަޖާހުގެ އާއިލާއިން ނުވަތަ ނަޖާހު އަމިއްލައަށް ދޭން އޮތް ދިޔައެއްކަމާއި، އެދިޔަ ލިބި ގަތުމަށް، ޝިރީންގެ ވާރިސުންނަށް ދަށުކޯޓުގައި ދައުވާ ކުރުމުގެ ހައްގު އޮތްކަން އަންގާ،" ކަމަށެވެ\nމީގެ އިތުރުން ކައްފާރާގެ ގޮތުގައި ވިދިވިދިގެން ހަނދުމަހުގެ ދެމަސްދުވަހު ރޯދަހިފުމަކީ، ނަޖާހް ކުޅަ ބޮޑު ފާފައިން ތައުބާވުމަށް އޮތް މަގެއް ކަމަށްވާތީ، އެކަމަށް ނަސޭހަތްތެރިވާ ކަމަށްވެސް ހުކުމްގައި ބުނެފައިވެއެވެ.\n2010 ވަނަ އަހަރު ޝީރީން މަރައިލައިފައި އޮއްވައި ފެނުނީ އޭނާ ގެއްލިގެން ހޯދަމުން ދަނިކޮށެވެ. ޝީރީންގެ ހަށިގަނޑު ފެނުނީ މާލޭގައި އިމާރާތްކުރަމުން ދިޔަ އިމާރާތެއްގެ ތެރޭގައި ހުރި ކުނިތަކެއްގެ ތެރެޔަށް އެއްލައިލައިފައި އޮއްވައެވެ.\nގުޅޭ ޓެގު ހައިކޯޓު މަރު


India Ah Baroasaa Vegen Raajje Tharaggeege Mathee Fanthiah Gendheveyne Gotheh Nuvisney - Ugail - Vaguthu\nއެޗްޕީއޭ އަށް އޮތީ ޔަގީންކަން، ދުނިޔޭގެ ތަޖުރިބާ ދިމާއިދިކޮޅު -6ގަޑިއިރު ކުރިން\nއިންޑިއާއަށް ބަރޯސާ ވެގެން ރާއްޖެ ތަރައްގީ ކުރެވޭނެ ގޮތެއް ނުވިސްނޭ - އުގައިލް\n4 މަސް ކުރިން ( ޖޫން 13, 2021 )\nޕްރޮފެސަރ ހަސަން އުގައިލް\nއިންޑިއާއަށް ބަރޯސާ ވެގެން ރާއްޖެ ތަރައްގީގެ މަތީފަންތިއަށް ގެންދެވޭނެ ގޮތެއް ނުވިސްނޭ ކަމަށް ޕްރޮފެސަރ ހަސަން އުގައިލް ވިދާޅުވެއްޖެއެވެ.\nއުގައިލް މިއަދު އޭނާގެ ފޭސްބުކްގައި ކުރެއްވި ޕޯސްޓެއްގައި ވިދާޅުވީ އިންޑިއާއަކީ އެއްވަނަ ދުނިޔޭގެ ގައުމެއް ނޫން ކަމަށާއި ވީއިރު އިންޑިއާއަށް މާބޮޑަށް ބަރޯސާވެގެން ދިވެހިރާއްޖެ ތަރައްގީގެ މަތީފަންތިއަކަށް ގެންދެވޭނެ ގޮތެއް ނުވިސްނޭ ކަމަށެވެ. އޭނާ ވިދާޅުވީ މިއީ ސިޔާސީ ވާހަކައެއް ނޫން ކަމަށާއި މިއީ އިލްމީ ވާހަކައެއް ކަމަށެވެ.\n"އިންޑިއާއަކީ އެއްވަނަ ދުނިޔޭގެ ގައުމެއް ނޫން. ވީއިރު އިންޑިއާއަށް މާބޮޑަށް ބަރޯސާވެގެން ދިވެހިރާއްޖެ ތަރައްގީގެ މަތީފަންތިއަކަށް ގެންދެވޭނެ ގޮތެއް ނުވިސްނޭ. ނޫނީ އެކާވީސްވަނަ ގަރުނު ނިމޭއިރު ވެސް އަޅުގަނޑުމެން ބޭނުންވަނީ ރާއްޖެ ފިނިހަކަ ދުވެލީގެ އޮންނަން ތޯ؟ މިއީ ސިޔާސީ ވާހަކައެއް ނޫން. މިއީ އިލްމީ ވާހަކައެއް." އުގައިލް ވިދާޅުވިއެވެ.\nއިންޑިއާއަށް ބަރޯސާ ވެގެން ރާއްޖެ ތަރައްގީގެ މަތީފަންތިއަށް ގެންދެވޭނެ ގޮތެއް ނުވިސްނޭ ކަމަށް އުގައިލް ވިދާޅުވިއިރު އިންޑިއާ އިން ރާއްޖޭގެ ހުރިހާ ކަމަކަށް ނުފޫޒު ފޯރުވާ ކަމުގެ ކަންބޮޑުވުންތައް ގިނަ ބަޔަކު އަންނަނީ ފާޅުކުރަމުންނެވެ. ހާއްސަކޮށް އިންޑިއާ ސިފައިން ރާއްޖޭގެ ތިން ސަރަހައްދެއްގައި ތިބޭ ތިބުމާއި ދެކޮޅަށް އެތައް ބަޔަކު އަންނަނީ އަޑުއުފުލަމުންނެވެ. އަދި އިންޑިއާގެ ކޮންސިއުލޭޓެއް އައްޑޫގައި ހުޅުވުމާއި ދެކޮޅަށް ވެސް މިހާރު ގިނަ ބަޔަކު އަންނަނީ އަޑުއުފުލަމުންނެވެ. އޭގެތެރޭގައި އުގައިލް ވެސް ހިމެނެއެވެ.\nއިންޑިއާގެ ކޮންސިއޭލޭޓް ދެކޮޅަށް "ސޭވް އައްޑޫ" ގެ ނަމުގައި ފަށާފައިވާ ކެމްޕޭނުގެ ތެރެއިން ބޭއްވި ވާޗުއަލް ޕެނަލް ޑިސްކަޝަނެއްގައި އުގައިލް ވިދާޅުވީ ކޮންސިއުލޭޓާއި ތަރައްގީއާ ގުޅުވައި، އެކަމަށް ތާއީދުކުރާ މީހުން ވާހަކަ ދައްކާތީ ހައިރާން ވެސް ވާ ކަމަށެވެ.\nއޭނާ ވިދާޅުވީ، ކޮންސިއުލޭޓެއްގެ އާންމު މަސައްކަތަކީ އެ ކޮންސިއުލޭޓް ނިސްބަތްވާ ގައުމުގެ މީހުންގެ ވިސާގެ ކަންކަން ހަމަޖައްސައިދިނުން ކަަމަށާއި އެ ކަހަލަ ތަނަކާއި ތަރައްގީއާ ގުޅުވެނީ ކިހިނެއްތޯ ސުވާލު އުފެދޭ ކަމަށެވެ.\nއިންޑިއާގެ ކޮންސިއުލޭޓެއް އައްޑޫގައި ހުޅުވުމާއި ދެކޮޅަށް ދިވެހިން ވާހަކަދައްކަމުން ގެންދިޔަ ނަމަވެސް އައްޑޫގައި އިންޑިއާގެ ކޮންސިއުލޭޓެއް ހުޅުވުމުގައި މައްސަލައެއް އޮތްކަމަށް ގަބޫލުނުކުރެވޭ ކަމުގައި އިންޑިއާ ސަރުކާރުން ވަނީ ބުނެފައެވެ.\nޖޫން 13, 2021 13:07\nއެމްޑީޕީއަކީ އިންޑިއާ ގެ ސިއާސީ ހަރުކަށި ޖަމާއަތެއް ވީމާ ތަރައްގީއަކީ ކޯންޗެއްކަމެށްނުވިސްނޭނެ އަބަދުވެސް އެޖަމާއަތުުންވިސްނާނީ އިންޑިއާ ބޭނުންވާގޮތަކީ ކޮބާތޯ މީބޮލަތްބެރިވެއް ޓުނީމަ ވާގޮތެއްކަންނޭގެ އުތަ!\nޖޫން 13, 2021 13:09\nމިގައުމުގަ އިލްމީ ބޭފުޅެއްބަސް މިހާުރު މުހިއްމެއްނޫން. މިގައުމަށް ބޭނުންވަނީ އިންޑިޔާ ފަދަ ގައުމު ތަކުން ފެންނަ ފަދަ މުޑުދާރު ޖާހިލު މީހުން. ނަތީޖާ އަކީ މިހާރު މިގައުމު މިހާލަތަށް ދާއިރު ހެޔޮބަސް ބުނާ މީހާ ނިނަމެތި ކޮށް ހަދާއިރު އެމަންޒަރު ބަލާފަ އަތްޖަހަން މިގައުމުގެ ގިނަބަޔަކު ތިބޭކަން. އިންޑިއާ ކަނޑުގެ ސަލާމަތޭ ކިޔާފަ މުޅި މިގައުމު އެކިނަން ނަމުގަ ބަޔަކު ހިސާރު ކުރަމުން ދާއިރު ފަސްމާވަލު ......... ލީޑަރުންނޭ ކިޔާފަ ނުކުތްމީހުން އަމިއްލަ އެދުމުގަ ހައްޕު ކިޔައިގެން ތިބޭތަން.\nޖޫން 13, 2021 13:14\nމިސަރުކާރުގަ ތިބީ އަމިއްލަ ޖީބު ބޮޑު ކުރަން އުޅޭ ބައެއް.\nޖޫން 13, 2021 13:15\nމިގައުމަށް އިލްމީ ބޭފުޅެއްގެ ބަހެއް ބޭނުމެއް ނުވޭ. މިގައުމަށް ޞެނުން ވަނީ އިންޑިއާ ފަދަ ގައުތަކުން ފެންނަ ފަދަ ނާގާބިލު މުޑުދާރު ސިޔާސީ އެއް ނޫން ސިޔާސަ މީހުންގެ ބަސް.\nޖޫން 13, 2021 13:20\nޖޫން 13, 2021 13:23\nސަާބަހޭ، ހިތަށް އަ ރާ އުގައިލު ވެ ރިކަމައް ކު ރިމަތި ލާަނެ ނަމައޭ،،،❤\nޖޫން 13, 2021 13:28\nތިޔަ ހެންބުނާމީހާ މޑޕ މީހުންގެ ކުރިމަތީގައި ވާނީބާޢީއަކަށް\nޖޫން 13, 2021 13:33\nތިއޭ މަވެސް މިކިޔާ އެެއްޗަކީ އަމިއްލަ ހާލައިގެން ނޫޅެވޭ ބަޔަކު ރާއްޖެއަށް ލޯއަޅަނީ އެހެން ކަމަކު އިބޫ ސަރުކާރަށް ބައިޔަތު ހިފައިގެން އުޅޭ ކުރިން ގައުމިއްޔަތު ވެގެން އުޅުނު ކަމަށް މީހުންނަށް ދެއްކި މައުމޫންއާއި ގާސިމް އަދި އިމްރާންމެންނަށް ހެޔޮ ސަބަބަކީ އިމްރާން މަޤާމްގައި މައުމޫނުގެ ދަރިންނާއި އޭނައަށް ސަނާ ކިޔާ ބައިގަޑު ސަރުކާރުގަައި ގާސިމްގެ އަބިގޮއްޔެ މިނިސްޓަރު އަދި އޭނައަށް ހުޝާމަދު ކުރާ ބައިގަޑު ސަރުކާރުގައި ދެން އެމީހުނަށް ވަރިހަމަވާނެ ގައުމު ވިއްކާލިއަސް އެބައިގަޑުގެ އަގަޔަށް މޯދީމެން ލާރިއެޅި އެޅީނުން އެއަގަ ނުހުޅުވޭނެ ދެން ތިބީ އައްޑޫ މެމްބަރުން އެމީހުންނަށް ވެސް އެވަރަށް ލާރި އަޅާފައި އަހަރެމެން އިންޑިޔާ އައްޑޫގައި ތިބެން ދެކޮޅު\nޖޫން 13, 2021 13:39\nމަވެސް މިކިޔަނީ މަގޭރައްޓެހިން ގާތުގައި ކިހިނެނަކުން ބާވޭ ރަާއްޖެ ހިންދެމިލާނީ އިންޑިޔާ ކަހަލަ ފަގީރު ގައުމެއްގެ އަތްދަށުވެގެން ދެން ތިބެންޖެހޭނީ އެހެންނުންތޯ\nޖޫން 13, 2021 13:40\nފޮރިންސިޔާސަތު މޮޅަށް ކިޔަވައިގެން ތިބި މީހުން މަދީތާ މިރާއްޖޭގައި\nޖޫން 13, 2021 13:43\nމިހާރު އުގައިލްވެސް ސިޔާސީ ވެއްޖެ ކަމަށް ގަބޫލުކުރެވޭ. ކޮންމެ އެއްޗެއް ބުނަމުން މިއީ ސިޔާސީ ވާހަކައެއް ނޫނޭ ބުންޏަކަސް ބައެއްވާހަކަ ހާލަތާއި ވަގުތުގެ ގޮތުން ސިޔާސީނުވާނެ ގޮތެއް ނޯންނާނެ!\nޖޫން 13, 2021 15:05\nކަލޯ، އަމިއްލަ ގައުމުގެ ހައްގުގައި ބަސްބުނުމުގެ ހައްގު ކަލޯއަށް ވެސް މަށަށް ވެސް އޮންނަ ފަދައިން އުގެއިލް އަށް ވެސް އަދި ކޮންމެ ދިވެއްސަކަށް ވެސް އޮންނާނެ. ޢެއީ ސިޔާސީ ވުމެއް ނޫން.\nޖޫން 13, 2021 15:46\nއަހަރެމެންނަށް ސިޔާސީ ވާހަކައަކަށް ވަނީ ލޯކުރިމަތީ ހަދާ ބޮޑެތި ދޮގުތައް.\nޖޫން 13, 2021 16:38\nއޭނަ އަށް ވެސް އޭނަގެ އަމިއްލަ ރަށާ ބެހޭ ކަމެއްގަ ޚިޔާލު ފާޅު ކުރުމުގެ ހައްގު އޮންނާނެ.\nޖޫން 13, 2021 13:49\nއުގެއިލް ދަރިޔާ . މުޅި އައްޑޫ ކެނެރީގޭ ޢާއިލާއިން ހަލާކުކުރަމުންދާކަން ނީންގޭތޯ؟ މިކަން އެނގޭނޭ ޒުވާނުން ހަލާކުކޮށް މާލޭގައި ތިބި މަދު ވިޔަފާރިވެރިޔަކު އަތްދަށުލާގެން ކެނެރީގޭ ބުއްލަޅޭ ވަކި ސަރުކާރެއް ތިޔަ އަތޮޅުގައި ބޭރު ބަޔަކު ލާގެން ހަދާގެން މުޅިގައުމަށް ނުފޮރުއްޕާން ޖައްސާފައި ޑިކްޓޭޓަރ ޑިމޮކްރެސީގެ ތާޖު ހޯދާގެން ބޭރު ގައުމެއްގައި އޮންނަށް އެކަލޭގެ ގެ އެއުޅެނީ. ލާދީނީ ސެކިއުލާގެ ބޮޑު އެދުރު.\nތިހާ މައްޗަށް ކިޔަވައިގެން ހުރި ބޭފުޅަކަށް ނޭފަތު ކުރިޔަށް ވުރެން ދުރަށް ނުވިސްނޭ ސަބަބެއް ނުވިސްނުނު.\nޖޫން 13, 2021 14:10\nޖޫން 13, 2021 14:18\nޑރ. އުގޭލު ރުޅި މަޑު.\nޖޫން 13, 2021 14:34\nހެޔޮނުވާނެ އައްޑު ނުވިއްކާ.. ޝާހިދު ޔޫއެންއަށް ހޮވަން ތާއިދު ކުރުމާއި، އަންނި ވެރިކަމަށްގެންނަށް އައްޑޫ ނުވިއްކާ.. މާލޭ މީހުން އައްޑު މީހުންނަށް ބަދަލު ހިފަނީ ތޯ؟\nކީއްވެ އަންނިގެ ގޯތީ ނުދިނީ އެމީހުން ތިބެން އައްޑު ވިއްކާނެ ކަމައްނެތް..\nއފަރިން ދެން ދުވަހަކިޔަސް އެމްޑީޕީއަށް ވޯޓެއް ނުދޭހެއް.. ދެން ނިމެނެއި..\nޖޫން 13, 2021 14:43\nމި ވެސް ވ ސިޔާސީ ވެގެން އުޅޭ މީހެއް! ވެރިކަމާ ހެދި މޮޔަ ވަނީ\nޖޫން 13, 2021 14:49\nކަންއޮތްގޮތް ތިވިދާޅުވީ.. އަދި ކުރެެވިފައިވާ ތަޖްރިބާއަކީވެސް ތިއީ. އަދި މާޒީގައި ފެނިފައިއޮތް އެމީހުންގެ އުސޫލަކީ ފޫޓެއްވަރުނަމަވެސް އަހަރަރުމެނަށް ދިނިއްޔާ އެއްސަތޭކަފޫޓް އެމީހުންގެ އަތަށް ކަހާލުން.. އެފަދަބައަކާއި ގުޅިގެން ކުރެވޭނެ ކަމެއް ނުފެނުނަސް މިގައުމުގަ މިއުޅޭ ސިއާސީ މީހުންގެ އިލްމުވަރުގަދަކަމުން މިގައުމަށްވުރެ ބޮޑަށް އެމީހުންގެ އަމިއްލަ ނަފްސު ތަރައްގީ ކުރެވެންއޮތީ އެފަދަ ބައަކާގުޅިގެންކަމަށް ވާތީ އެމީހުންގެ ފައިބުޑަށް ވެއްޓިގެން އުޅެނީ.. މިއީ ހަގީގަތް.\nޖޫން 13, 2021 15:20\nއުގައިލުގެ ވިސްނުން ވަރަށް ރަނގަޅެވެ.. އެކަމަކު ހިތާމަޔަކީ ދިވެހިންނަކީ ސިޔާސީގޮތުން އެއްވެސް އުރަތްޕެއް ހުރި ބައެއް ނޫންކަމެވެ. ޕީޕީއެމް ސަރުކާރުގައިވެސް ޢުޤައިލުގެ ޚިޔާލުތައް ނޫސްތަކަށް އަރަމުން ދިޔައެވެ. އެ ދުވަސްވަރު އެމްޑީޕީން ޢުޤައިލަކީ ޣާޒީ އަކަށް ހެދިއެވެ. ޕީޕީއެމް އިން އެއީ ބާޣީއަކަށް ހެދިއެވެ. ދެން މިހާރު ޕީޕީއެމް އިން އެއީ ޣާޒީ އަކަށް ހަދާފަ އެމްޑީޕީން ހަދާނީ ބާޣީ އަކަށެވެ. ހަމަ ވިސްނައިގެން ކަން ކުރުމަށްވުރެ ތިމާ މެންނަށް ހެދޭ މިސްޓޭކް ރަނގަޅުކޮށް ކުރިޔަށް ދިއުމުގެ ހިތްވަރު ގިނަ ދިވެހީންގެ ކިބައިގައި ނެތީއެވެ...ކިހާ ދެރަ ހެއްޔެވެ. ސަހަލު ހަމަ އެއްބައެއްވެސް ނެތީއެވެ. އަނގައިން މަމެންވަރުގެ މޮޅު ރަނގަޅު އިޚްލާޞްތެރި ބަޔަކު ނެތެވެ. މިއީ ދިވެހި ސިޔާސަތުތަކާއި އެކަމަށް ތާއީދު ކުރާ ގިނަ މީހުންގެ ހާލަތެވެ. ހަމަ ގޮތް ވިސްނޭ ހަމަ ބަޔަކުވެސް އުލޭނެކަން ކަށަވަރެވެ. އެއްބަޔަކު ޗައިނާ ޗައިނާ ޗައިނާ.. އަނެއް ބަޔަކު އިންޑިޔާ އިންޑިޔާ އިންޑިޔާ...\nޖޫން 13, 2021 15:29\nމާޒީގައި ޤައުމުތައް އިސްތިޢުމާރު ކުރިގޮތް ރަނގަޅަށް ދެނެގަތުމަށް ނަޞޭޙަތްތެރިވަމެވެ. ކޮންމެވެސް ނަމެއްގައި ޤައުމުގެ ދާޚިލީ ކަންކަމުގެ ތެރެއަަށް މަކަރާއި ހީލަތުން ވަދެ އެންމެފަހުން މިނިވަންކަން ނަގާލާނީއެވެ. ތިބޭނީ ކޮންމެވެސް ކަމެއްގެ ބަހަނާގައެވެ. ހެލިކޮޕްޓަރެއް ފެންވަރުވާ ފުށް ޖައްސަން ކިތަށް މީހުން ކިހާ ދުވަހަކު އެބަ ތިބޭ ހެއްޔެވެ؟ ދިވެހި ސިފައިންގެ ހަމަ އެ ފެންވަރު ނެތީބާވައެވެ. ނުވަތަ އަދިވެސް ދަސްކުރަނީ ބާވައެވެ.؟ މިއީ ވަރަށް ވާހަކަ..ޤައުމާ ދޭތެރޭ ވިސްނާ ނަމަ ހަމަ އަނގައިން ނުބުނަން ހުއްޓަސް ބުނެވެނީ...ސޮރީ...\nޖޫން 13, 2021 15:31\nތަރައްޤީ އަކީ ވަކި ގައުމަކަށް ބަރޯސާވެގެން ވާކަމެއް ނޫން. ތަރައްޤީ އަކީ އެ ގައުމުގެ ރައްޔިތުންގެ ވިސްނުމާ ކުރާ މަސައްކަތާ ހިތްވަރާ ހިކުމަތުގެ ނަތީޖާ.\nޖޫން 13, 2021 15:47\nއިންޑިޔާ އިން ހެވެއް ނޭދޭނެ ބުއްޅަބޭ އަށް އެކަން އެނގޭނެ\nޖޫން 13, 2021 16:34\nއުޤައިލް އަކީވެސް ބާޤީ އަކަށް ހަދާނެ މިފަހަރު ތިހެން ރަޢުޔު ނެރުނީތީ\nޖޫން 13, 2021 16:59\nއިންޑިއާ ސަރުކާރަށް ސިޓީ އެއް ލިޔަންވީ އެއްނު ދިވެހި ރައްޔިތުންގެ ނަމުގައި\nރާއްޖޭ ގައި ތިބި އެގައުމުގެ ސިފައިން އަނބުރާ ގެންދިއުމަށް އެދި\nތިޔަހެން އަނގަ ނުތަޅާ\nއޭރުން ތި މައްސަލަ އަށް ހައްލެއް ލިބިގެންދާނޭ ކަމަށް ފެނޭ\nޖޫން 13, 2021 17:00\nދިވެހި ރައްޔިތުންނާ ދެކޮޅުވެ އިންޑިޔާ މީހުން ނަކީ އެރމީހުންގެ ރައްޔިތުން ކަމަށް ދެކެން ފެށުމުން ސަ ރުކާ ރާއެކު ދިވެހިން ތިބެންޖެހޭތަ؟\nޖޫން 13, 2021 17:01\nދިވެހި ރައްޔިތުންނާ ދެކޮޅުވެ އިންޑިޔާ މީހުން ނަކީ އެރމީހުންގެ ރައްޔިތުން ކަމަށް ދެކެން ފެށުމުން ޢެ ބަޔަކާ އެކު\nޖޫން 13, 2021 17:24\nދުރު ނުވިސްނޭ ވަގުތީ ފައިދާ ބޭނުން ބަޔަކަށް ވެރިކަން ލިބުނީމާ ގައުމު ދުވާނީ ފިހަކު ދުވެލީގައި.\nޖޫން 13, 2021 17:43\nމިވަގުތަކީ މިގައުމުގެ ޚިޔާނާތްތެރި ޖާހިލު މުސްކުޅި ސިޔާސީ މީހުންގެ ކިބައިން މިންޖުކޮށް އާ ޒުވާން ރިސްވަތުން ސަލާމަތްވެފަތިބި މީހުންނާ ގައުމު ހަވާލު ކުރަންވީ ވަގުތު!!!!!!!!. ޥަރަށް އަވަހަށް މިބަދަލު އަންނަން އެބަޖެހޭ !!!!!!!!\nޖޫން 13, 2021 18:11\nއާމްދަނީގެ ނިސްބަތަށޤއި ޕޮޕިއުލެސަނަށް ބަލާ އިރު އިންޑިޔައަށް ވުރެ ރާއްޖެ މާބޮޑަށް މުއްސަނދި .މިހާރު ރާއްޖެއަށް ދިމާވެގެން އުޅޭ މައްސަލަތަކަކީ އިސްރާފު ބޮޑުވުން. ބޭކާރު ގިނަ މުވައްސަސާ ހަދއިގެން ދަވްލަތުގެ އާމްދަނީ ބޭކާރު ގޮތުގަ ހަރަދުކުރުން.ބޭނުމެއްނެތް ބޭކާރު އެތައް މުވައްސަސާއެއް ދިވެހިގައުމުގަ ހެދިފާއެބަހުރި. އިންޑީޔާގަ ބޯހިޔާވެހިކަންނެތި މަގު،ަތީގަ ނިދާ އެތައްހާސް ބަޔަކު އެބައުޅޭ ފާހާނާއައި ފެން ނަރުދަމާ ނުލިބޭ އެތައް މިލިއަން ބަޔަކު އެބައުޅޭ މަގުތަކާއި ކާބޯތަކެއްޗާއި ސާފު ބޯފެން ނުިލިބޭ އެތައްްމިލިއަންބަޔަކު އެބައުޅޭ .މިނިސްބަތުން ބަލައިރު އިންޑިޔާއަކީ ފަގީރުންގިނަ3ވަނަ ދުނިޔޭގެ ގެއުމެއް. އާމްދަނިއައީ ޕޮޕިއުލޭސަނަށް ބަލައިރު އިންޑިޔާއަށް ވުރެ ރާއްޖެ މުއްސަނދި.\nޖޫން 13, 2021 19:04\nޕްރޮފެސަރަކަށް ނުވިސްނެންޏާ މަ ނުކިޔަވާ ހުންނަ މީހަކަށް ކިހާ ނުވިސްނޭނެ. މަށަކަށް ނުވިސްނޭ މިތާގަ މިތިބަވެރިން މިކަމަށް ތެޅިބާލާ ވަރެއްވެސް\nޖޫން 13, 2021 19:43\nޕްރޮފެސަރަކަސް މިބޭފުޅާއަށް މިކަން ވިސްނުނުކަން ރަނގަޅު.\nޖޫން 13, 2021 20:27\nނަޝީދު ބޭނުން ވަނީ ރައްޖެ ބައެއްގެ އަޅުވެތިކޮއްފަ ދިވެހިން 2ވަނަ ދަރަޖާގެ ބަޔަކައް ހަދަން.\nނާސިރު ބުނިބަސް އެހިންތަ؟\nޖޫން 13, 2021 20:28\nއައްޑޫ މީހުން ނިކަމެތިވާނީ މިވާގޮތުން. އިންޑިޔާ އައުޓް\nޖޫން 13, 2021 20:35\nއުގައިލަށް ވިސްނޭ ގޮތް ތި ހާމަކުރީ. އެކަމު ލާދީނީ ސަރުކާރަކަށް ނުވިސްނޭނެ. އެމީހުންގެ މަގްސަދަކީ މިތާނގަ ދީނީ މިނިވަންކަން ހޯދުން.\nޖޫން 13, 2021 21:02\nއަންނީބޭނުންވަނީ އިންޑިއާގެތަރައްގީ.އެތަރައްގީއަކީ މަގުމައްޗަށް ދެހާޖައްކޮށް މަގުމަތީގައިނިދާ\nކައްކައި ކައިބޮއިހެދުން!! މީއަންނި މިގައުމަށް ގެންނަންބޭނުންވާ ތަރައްގީއަކީ!!!\nޖޫން 13, 2021 21:20\nކިތަންމެ ވާހަކައެއް ދެއްކިއަސް އަންނާނެ ބަދަލެއް ނެތް. ވެރިކަމުގަ ތިބި މީހުންގެ ވިސްނުން ބަދަލުވާކަށް ނެތް.\nޖޫން 14, 2021 13:48\nޖޫން 14, 2021 18:54\nމި ޤައުމުމިއޮށް ދަނީ ގާދޫކޮލުން ބޭރަށް


Global Money Week ge kuda kudhinge haveerah bodu tharuheebeh libihjje\nވިޔަފާރި - ގްލޯބަލް މަނީވީކް 2019\nގްލޯބަލް މަނީ ވީކްގެ ކުޑަކުދިންގެ ހަވީރަށް ބޮޑު ތަރުހީބެއް ލިބިއްޖެ\nއަމާޒަކީ ދަރިވަރުންނަށް ގަނެވިއްކުމުގެ ހުނަރު ދަސްކޮށްދިނުން\nކ. މާލެ 30 މާރޗް 2019 | ހޮނިހިރު 19:54 3,497\nކުޑަކުދިންގެ ހަވީރުގެ ތެރެއިން - ރައީސް އޮފީސް\nގްލޯބަލް މަނީ ވީކްގެ ހަރަކާތްތަކުގެ ތެރެއިން ބޭއްވި ފައިނޭންސް ފެއާ އާއި ކުޑަކުދިންގެ ހަވީރަށް ބޮޑު ތަރުހީބެއް ލިބިއްޖެއެވެ.\nމާލޭ ސަރަހައްދުން ފައިނޭންސް ފެއާ ބާއްވާފައި ވަނީ ހުޅުމާލެ ރެހެންދި ސްކޫލްގައެވެ. އަތޮޅުތެރޭން ފައިނޭންސް ފެއާ އަދި ކުޑަކުދިންގެ ހަވީރު ބާއްވާފައި ވަނީ ހދ. ކުޅުދުއްފުށި، ލ. ފޮނަދޫ އަދި ގދ. ތިނަދޫގައެވެ.\nއެމްއެމްއޭ އިން ބުނީ ގދ. ތިނަދޫގައި ބޭއްވި ފައިނޭންސް ފެއާ އަދި ކުޑަކުދިންގެ ހަވީރަށް އެއް ހާހަށް ވުރެ ގިނަ ފަރާތުން ޒިޔާރަތްކޮށްފައިވާ ކަމަށެވެ. އަދި ހދ. ކުޅުދުއްފުށި އަދި ގދ ގައްދޫގައި ބޭއްވި ހަރަކާތްތަކަށް ކޮންމެ ރަށަކުން ފައްސަތޭކަ އަށް ގިނަ ފަރާތުން ޒިޔާރަތްކޮށްފައިވާ ކަމަށް ވެސް އެމްއެމްއޭ އިން ބުންޏެވެ. ހުޅުމާލޭ ރެހެންދި ސްކޫލްގައި ބޭއްވި ފައިނޭންސް ފެއާއަށް ވެސް ބޮޑު ތަރުހީބެއް ލިބުނު ކަމަށް އެމްއެމްއޭ އިން ބުންޏެވެ.\nއެމްއެމްއޭ އިން ބުނީ ފައިނޭންސް ފެއާގެ އަމާޒަކީ ދަރިވަރުންނަށް ގަނެވިއްކުމުގެ ހުނަރު ދަސްކޮށްދިނުން ކަމަށެވެ. އެގޮތުން މި ފެއާގައި ދަރިވަރުން ވަނީ އެކި ބާވަތްތައް އަމިއްލަ އަށް އުފެއްދުމަށް ފަހު އެތަކެތި ވިއްކާފައެވެ.\nމާލެ އާއި އަތޮޅު ތެރޭގައި މި ހަރަކާތްތައް ކުރިއަށް ގެންގޮސްފައި ވަނީ ރަށު ކައުންސިލްތަކާއި މާލީ އިދާރާތަކުގެ ވަރަށް ބޮޑު އެހީތެރިކަމާ އެކުގައި ކަމަށް އެމްއެމްއޭ އިން ބުންޏެވެ.\nގްލޯބަލް މަނީ ވީކްގެ ހަރަކާތްތަކުގެ ތެރެއިން ހދ. ކުޅުދުއްފުށި، ލ. ފޮނަދޫ އަދި ގދ. ތިނަދޫގައި ޔޫތްއެންޓަރޕްރެނާސް ފޯރަމް ބޭއްވުމަށް ވެސް ވަނީ ހަމަޖެހިފައެވެ.


މިނިސްޓްރީ އޮފް އިސްލާމިކް އެފެއާޒްގެ ތާރީޚް\nރާއްޖެ އިސްލާމްވުމާއި އިސްލާމީ ވެރިކަން ހިންގުން\nމާތްވެގެންވާ އިސްލާމް ދީނުގެ ހިދާޔަތުގެ ނޫރުގެ އަލިކަން ދިވެހިރާއްޖެއަށް ލިބުނީ ހިޖުރީގޮތުން 548 ވަނަ އަހަރުގެ ރަބީޢުލްއާޚިރް މަހުގެ ތެރޭގައެވެ. އެއީ މީލާދީ ގޮތުން 1153 ވަނަ އަހަރުގެ ޖޫން މަހުގެ ތެރޭގައެވެ. އެހާހިސާބުން ފެށިގެން ހިޖުރީ ގޮތުން މިވީ 890 އަހަރު އިސްލާމީ ޝިޢާރު ފާޅުކުރުމާއި، އިސްލާމް ދީނުގެ ކަންތައްތައް ހިންގުމުގެ ނިޒާމެއް ރާއްޖޭގައި ޤާއިމުވެފައި އޮތްކަން ތާރީޚީ ގޮތުން ސާބިތުވެއެވެ. ރާއްޖޭގެ ކީރިތި މަހާރަދުންގެ ބެއްލެވުމުގެ ދަށުން، މިކަންކަން ހިންގެވުމަށް އިސްވެ ހުންނަވާ ބޭކަލަކީ ފަނޑިޔާރު ބޭކަލެކެވެ. އެބޭކަލަކީ ދީނީ ޝިޢާރު ފާޅުކުރުމާއި، އަދުލު އިންސާފު ޤާއިމް ކުރުމުގެ އެންމެއިސް މަޤާމް އަދާ ކުރެއްވި ފަރާތެވެ. ރާއްޖެ އިސްލާމްވުމާއި ހަމައިން، ނަމާދު ޤާއިމް ކުރުމާއި، ހުކުރު ކުރުމާއި، ޒަކާތް ދިނުމާއި، ރަމާޟާން މަހު ރޯދަ ހިފުމާއި އަދި ޙައްޖުވުމާއި، މިނޫން ވެސް ދީނުގެ ފަރުޟުތަކާއި ރުކުންތައް ދިވެހި މުސްލިމްތަކުން އަދާ ކުރާނެ ގޮތްތަކުގެ ޙުކުމްތަކާއި، ދަރުސްތަކާއި އިރުޝާދުތައް ދައުލަތުގެ ފަރާތުން ރައްޔިތުންނަށް ދެއްވަމުން ގެންދަވާފައިވެއެވެ. މިގޮތުން ޚަޠީބުންނާއި، މަލިމުންނާއި، ނައިބުންނާއި، މުދިމުންނަށް އިސްލާމް ދީނުގެ ކަންކަން ކުރައްވާނެ ގޮތްތަކުގެ ޙުކުމްތަކާއި އަމުރުތައް އުއްތަމަ ފަނޑިޔާރު ބޭކަލަކު އަންގަވަމުން ގެންދަވާފައިވެއެވެ.\nފަހުގެ ތާރީޚަށް ބަލާއިރު 1920 ގެ އަހަރުތަކުގައި މަހުކަމަތުއް ޝަރްޢިއްޔާގެ ނަމުގައި އުފެދުނު އިދާރާއަކީ ފަނޑިޔާރު ބޭކަލެއްގެ މަސްއޫލިއްޔަތުތަކުގެ ކަންތައްތައް ހިންގަވާފައިވާ މަހުކަމާ ކަމުގައި ވާތީ، އެ މަޙްކަމާއަކީ އިސްލާމް ދީނުގެ ކަންތައްތައް އިދާރީ ގޮތުން ހިންގެވި މަޙްކަމާ ކަމަށް ބަލަން ޖެހެއެވެ. އެމަޙްކަމާގެ ވެރިއެއްގެ ގޮތުން ހުންނެވީ އޭރުގެ އުއްތަމަ ފަނޑިޔާރު ފަޟީލަތުއްޝައިޚް ޙުސައިން ޞަލާޙުއްދީނެވެ.\n22 ޑިސެމްބަރު 1932 ގައި، ޤާނޫނު އަސާސީއެއްގެ ދަށުން ދިވެހި ދައުލަތުގެ ކަންކަން އިންތިޒާމް ކުރެވި ހިންގަން ފެށުމާއިއެކު، އެދުވަހު އުފެދުނު ޤާނޫނީ ސަރުކާރުގެ (ލިޔެވިފައިވާ ޤާނޫނު އަސާސީ އެއްގެ ދަށުން ރާއްޖޭގައި ހިންގަން ފެށުނު ފުރަތަމަ ސަރުކާރުގެ) 11 ވުޒާރާގެ ތެރޭގައި ދެ ވުޒާރާއަކުން އިސްލާމް ދީނުގެ ކަންތައްތައް ބެލެހެއްޓެވިކަން ފާހަގަ ކުރެވެއެވެ. އެއީ “ވުޒާރަތުލް ޙައްޤާނިއްޔާ” އާއި، “ވުޒާރަތުލް އައުޤާފް” އެވެ. ވުޒާރަތުލް ޙައްޤާނިއްޔާއިން ދީނީ ޝިޢާރު ފާޅު ކުރުމުގެ ކަންތައްތައް ބަލަހައްޓާފައިވެއެވެ. އެ ވުޒާރާގެ ވަޒީރަކަށް ހުންނެވީ ފަޟީލަތުއްޝައިޚް ޙުސައިން ޞަލާޙުއްދީނެވެ. ވުޒާރަތުލް އައުޤާފް އިން ބެލެހެއްޓެވީ މިސްކިތްތަކާއި އިމާމުންނާއި ހުކުރު ކުރުމާއި ޤަބުރުސްތާންތަކާއި ވަޤުފް ބިންތަކެވެ. އެ ވުޒާރާގެ ވަޒީރަކަށް ހުންނެވީ އެއްގަމުގޭ އިބްރާހީމް އަލީ ދީދީއެވެ. ( އަލްއަމީރު އިބްރާހީމް ފާމުދޭރި ކިލެގެފާނެވެ. ) އޭގެފަހުން ވަޒީރުލްއައުޤާފްކަން ކުރެއްވި ބޭފުޅުންގެ ތެރޭގައި ފަޟީލަތުއްޝައިޚް އިބްރާހީމް ރުޝްދީ ހިމެނިވަޑައިގަންނަވައެވެ. 29 އޮކްޓޯބަރު 1962 ގައި އެމަނިކުފާނު އަވަހާރަވީ އިރުވެސް ހުންނެވީ އެމަޤާމުގައެވެ. އެހާހިސާބުން އެ ވުޒާރާ އުވިގެން ދިޔައީއެވެ.\nއޭގެ ފަހުން އައުޤާފްގެ މަސްއޫލިއްޔަތުތައް މާލީ ވުޒާރާއިންވެސް އަދާ ކުރައްވާފައިވެއެވެ. އަދި ދީނީ ޝިޢާރު ފާޅު ކުރުމުގެ ކަންތައްތައް އެދުވަސްވަރުވެސް އަދާ ކުރެއްވި އުއްތަމަ ފަނޑިޔާރެވެ.\nދީނީ ޝީޢާރު ފާޅު ކުރެއްވުމުގެ އެންމެމަތީ ވެރިއަކީ ރައީސުމްހޫރިއްޔާ ކަމުގައި ހަމަޖެއްސެވުން\n11 ނޮވެމްބަރު 1968 ގެ ޤާނޫނު އަސާސީގައި ބަޔާން ވެގެން ވަނީ ދީނީ ޝީޢާރު ފާޅު ކުރެއްވުމުގެ އެންމެމަތީ ވެރިއަކީ ރައީސުމްހޫރިއްޔާ ކަމުގައެވެ. އެހެންކަމުން، 11 ނޮވެމްބަރު 1968 ރާއްޖޭގައި ޤާއިމްވި ދެވަނަ ޖުމްހޫރިއްޔާ ( ހިނގަމުން މިދާ ޖުމްހޫރިއްޔާ ) އާ އެކު ދީނީ ޝިއާރު ފާޅު ކުރެއްވުމުގެ ބާރު މިހާރު މިއޮތްގޮތަށް ބަދަލު ވެގެން އައީ އެވެ. 11 ނޮވެމްބަރު 1968 ގައި ޤާއިމް ކުރެވުނު ސަރުކާރުގެ މިނިސްޓަރ އޮފް ޖަސްޓިސްއަކީ ފަޟީލަތުއްޝައިޚް މޫސާ ފަތުޙީ އެވެ. ރައީސުލްޖުމްހޫރިއްޔާގެ ބެއްލެވުމުގެ ދަށުން ދީނީ ޝިއާރު ފާޅު ކުރެއްވުމުގެ ކަންތައްތައް އޭރު ހިންގެވީ އެމަނިކުފާނެވެ. 1982 ގައި ޑިޕާރޓްމަންޓް އޮފް ރިލިޖަސް އެފެއާރޒް ގެ ނަމުގައި ދީނީ ކަންތައްތައް ހިންގުމަށް ޚާއްޞަ ޑިޕާރޓްމަންޓެއް އޭރުގެ ރައީސުލްޖުމްހޫރިއްޔާ އަލްއުސްތާޛް މައުމޫން އަބްދުލްޤައްޔޫމް އުފެއްދެވިއެވެ. އެހާ ހިސާބުން ފެށިގެން ރާއްޖޭގެ އިސްލާމީ ކަންތައްތައް ހިންގަވަމުން ގެންދެވީ އެ އިދާރާއިންނެވެ. އެ އިދާރާ ފުރަތަމަ ހިންގެވީ މިނިސްޓަރ އޮފް ސްޓޭޓް ފޯ ރިލިޖަސް އެފެއާރޒް ފަޟީލަތުއްޝައިޚް އަޙްމަދު ޝާތިރެވެ. 11 ނޮވެމްބަރު 1993 ގައި މިނިސްޓްރީ އޮފް ޖަސްޓިސް އެންޑް އިސްލާމިކް އެފެއާރޒްގެ ނަމުގައި މިނިސްޓްރީ އެއް އުފެދުނެވެ. ވީމާ، އިސްލާމިކް އެފެއާރޒްގެ ނަމުގައި މިނިސްޓްރީ އެއް އުފެދުނުކަން ފާހަގަ ކޮށްލަން ޖެހެއެވެ. އެމިނިސްޓްރީގެ މިނިސްޓަރަކީ ފަޟީލަތުއްޝައިޚުލް އުސްތާޛް މުޙައްމަދު ރަޝީދު އިބްރާހީމެވެ. އޭގެފަހުން މިނިސްޓްރީ އޮފް ޖަސްޓިސް އެންޑް އިސްލާމިކް އެފެއާރޒް އިން އިސްލާމިކް އެފެއާރޒް އެ ނަން އުނި ކުރެވި6ނޮވެމްބަރު 1996 ގައި އިސްލާމީ ކަންތައްތަކާ ބެހޭ އެންމެ މަތީ މަޖްލިސް އުފެދުނެވެ. އެ މަޖިލިހުގެ ފުރަތަމަ ރައީސަކީ ފަޟީލަތުއްޝައިޚް މޫސާ ފަތުޙީއެވެ. އޭގެ ފަހުން އެމަޖިލިހުގެ ރައީސަކީ ފަޟީލަތުއްޝައިޚުލް އުސްތާޛް މުޙައްމަދު ރަޝީދު އިބްރާހީމެވެ.\n11 ނޮވެމްބަރ 2008 އިން ފެށިގެން މިނިސްޓަރ އޮފް އިސްލާމިކް އެފެއަރޒްގެ މަޤާމް އަދާކުރެއްވީ ޑޮކްޓަރ ޢަބްދުލްމަޖީދް ޢަބުލްބާރީ އެވެ. އަދި އޭގެ ފަހުން އެމަގާމް އަދާކުރެއްވީ ޑޮކްޓަރ މުޙައްމަދު ޝަހީމް ޢަލީ ސަޢީދު އެވެ. އަދި6މެއި 2015 އިން ފެށިގެން މިހާރު މިނިސްޓަރ އޮފް އިސްލާމިކް އެފެއަރޒްގެ މަޤާމް ފުރުއްވަމުން ގެންދަވަނީ ޑޮކްޓަރ އަޙްމަދު ޒިޔާދުއެވެ.


ހައްޔަރުކުރީ ޤާނޫނާއި ޚިލާފަށް ކަމަށް ކަނޑައަޅާ، އަދީބު މިނިވަން ކުރަން ކޯޓުން އަމުރުކޮށްފި | Jazeera\tހައްޔަރުކުރީ ޤާނޫނާއި ޚިލާފަށް ކަމަށް ކަނޑައަޅާ، އަދީބު މިނިވަން ކުރަން ކޯޓުން އަމުރުކޮށްފި - Jazeera\nހައްޔަރުކުރީ ޤާނޫނާއި ޚިލާފަށް ކަމަށް ކަނޑައަޅާ، އަދީބު މިނިވަން ކުރަން ކޯޓުން އަމުރުކޮށްފި\nއަލީ ޝިފާޒް August 5, 2019 70 views0\nރާއްޖެއިން ބޭރަށް ފިލުމަށް ޓަގު ބޯޓެއްގައި ދަތުރުކުރަނިކޮށް ހައްޔަރު ކުރި ކުރީގެ ނައިބު ރައީސް ހައްޔަރުކޮށްފައިވަނީ ޤާނޫނާއި ޚިލާފަށްކަމަށް ކަނޑައަޅާ، އަދީބު މިނިވަންކުރުމަށް ކްރިމިނަލް ކޯޓުން އަމުރުކޮށްފިއެވެ.\nކްރިމިނަލް ކޯޓުގެ ގާޒީ ޢަލީ ރަޝީދު ވަނީ އަދީބު ހައްޔަރުކުރުމަށް ނެރުނު އަމުރު ރާއްޖޭގެ ކަނޑުގެ ސަރަޙައްދުން ބޭރަށް ނުހިނގާނެކަމަށް ކަނޑައަޅާފައެވެ. ފުލުހުން އަދީނު ހައްޔަރުކޮށްފައިވަނީ ކޯޓު އަމުރެއްގެ ދަށުންނެވެ. ނަމަވެސް އޭރު އަދީބު ހުންނެވީ ބައިނަލް އަޤުވާމީ ކަނޑުގެ ސަރަޙައްދުގައި ކަމުން އެ އަމުރުގެ ދަށުން ހައްޔަރު ނުކުރެވޭނެ ކަމަށްވަނީ ނިންމަވާފައެވެ.\nއަދި ބައިނަލް އަޤްވާމީ ސަރަޙައްދުން ދިވެހި ފުލުހުންނަށް މީހަކު ހައްޔަރުކުރެވޭނީ ރާއްޖޭގައި ރަޖިސްޓްރީކޮށްފައިވާ އުޅަނދެއްގައި އެމީހަކު ހުރިނަމަ ކަމަށްވެސް ކްރިމިނަލް ކޯޓުންވަނީ ކަނޑައަޅާފައެވެ.\nތަގު ބޯޓެއްގައި އަދީބު ރާއްޖެ ދޫކޮށް ފިލަން މަސައްކަތް ކުރަނިކޮށް އިންޑިއާގެ ސޫތުކުޅީގެ ޕޯޓުން ވަނީ އަދީބު އެ ޤައުމަށް އެތެރެވިޔަ ނުދީ ހިފަހައްޓައިފައެވެ. މިދިޔަ ބުރާސްފަތި ދުވަހު އަދީބު ދަތުރުކުރަމުން ދިޔަ ބޯޓުގައި ހިފަހައްޓާ އިންޑިއާގެ ކަމާއި ބެހޭ އިދާރާތަކުން އަދީބުއާއި ސުވާލުކުރިކަމަށް އިންޑިއާގެ ބައެއް ނޫސްތަކުން ވަނީ ރިޕޯޓުކޮށްފައެވެ.\nއަދީބު ވަނީ ރާއްޖޭގެ އެކި ފަރާތްތަކުން އަދީބަށް މަރުގެ އިންޒާރު ލިބެމުންދާކަމަށްބުނެ އިންޑިއާ އަދި އދ ގެ ޙިމާޔަތަށް އެދިފައެވެ. ނަމަވެސް އިންޑިއާއިން އަދީބަށް ހިމާޔަތް ނުދީ އަދީބު ދަތުރުކުރި ޓަގުގައި ވަނީ އަނބުރާ ފޮނުވާލާފައެވެ. އަދީބު ފުލުހުންގެ ބެލުމުގެ ދަށަށް ގެނެސް ރާއްޖެ ގެނެސްފައިވަނީ ކޯސްޓްގާޑުގެ ހުރަވީއާއެވެ.


Furathama Qaumee Dhuvas Dhekkevee Kon Beyfulheh - Ihavandhoo.com\nOctober 18, 2020 18:38\nފުރަތަމަ ގައުމީ ދުވަސް ދެއްކެވީ ކޮންބޭފުޅެއް؟\nމިއަދަކީ ދިވެހިރާއްޖޭގެ ގައުމީ ދުވަހެވެ. މިދުވަސް އުފެދިގެން އައިގޮތާ، ތާރީޚީ ގޮތުން ގައުމީ ދުވަހަކީ ކޮންދުވަހެއްތޯ ބަލާލުން އެއީ، މިއަދު ވަރަށް ބޭނުންތެރި ކަމެކެވެ. ދިވެހިންނަނީ ވަރަށް ނިކަމެތި، ދެރަ، ގައުމީ ލޯތްބެއް ނެތް ބައެއްކަން ވިސްނައިދޭން މަސައްކަތްކުރާ ދަނޑިވަޅެއްގައެވެ. ބޭރުގެ ބާރުތަކުން ރާއްޖެ އަޅުވެތި ކުރުމަށް ޝައުގުވެރިވާ ފަދަ އިބާރާތްތަކުން ގައުމުގެ ސަހަރޯވެރިން ވާހަކަ ދައްކާ ދަނޑިވަޅެއް ގައެވެ. އަމިއްލަ މިނިވަންކަމާއި ސިޔާދަތު ރައްކާތެރިކުރަން ޖެހިފައިވާ ވަގުތެއް ގައެވެ.\nފުރަތަމަ ގައުމީ ދުވަހެއް އަޅުގަނޑުމެނަށް ފެނުނީ 1365 ވަނަ އަހަރު ރަބީޢުލްއައްވަލު މަހުގެ އެއްވަނަ ދުވަހު، އެއްވަނަ ރޭ ގައެވެ. އެއްވަނަ ރޭ އެއީ ގައުމީ ރެއެވެ. މަޝްހޫރު އުސްތާޛުއްޖީލު އަލްމަރްޙޫމް މުޙައްމަދު ޖަމީލު (1984) ދެކެވަޑައިގަންނަވާ ގޮތުގައި، “އަޅުގަނޑުމެން އޭރު ދުވަސްތައް ގުނަމުން ތާރީޚު ފާހަގަކުރަމުން ގެންނަނީ ހިޖުރީ ތާރީޚުން. އެހެންވީމާ، ހިޖުރީ ތާރީޚުގެ ހަމަ ތަކުގެ މަތިން ފުރަތަމަ އައީ ގައުމީ ރޭ”، ދެން އެއަށްފަހުގައި އައީ ގައުމީ ދުވަހެވެ.\nގައުމީ ދުވަހަކީ ރަބީޢުލްއައްވަލް މަހުގެ އެއްވަނަ ދުވަހެވެ. 1365 ވަނަ އަހަރުގެ ކުރިން ގައުމީ ދުވަހޭކިޔާފައި ދުވަހެއް ފާހަގައެއް ނުކުރެއެވެ. ނަމަވެސް، ރަބީޢުލްއައްވަލް މަހުގެ ފުރަތަމަ ދުވަސް، ދެވަނަ ދުވަސް، އަށްވަނަ ދުވަސް، ބާރަވަނަ ދުވަސް ފާހަގަކުރެއެވެ. މާތް ނަބިއްޔާ މުހައްމަދު ﷺ މީލާދީ މައްސަރުގެ ގޮތުގައެވެ. އެއްދުވަހު ދުޢާ، ދެ ދުވަހު ދުޢާ، އަށްޑުވަހުގެ ދުޢާ ކިޔާފައި ދެން އޮންނަނީ ބާރަ މާލޫދު ކިޔުމެވެ.\n1365 ވަނަ އަހަރު ރަބީޢުލްއައްވަލް މަހުގެ ފުރަތަމަ ދުވަސް، ދިވެހިން ފާހަގަކުރީ އެހެން އަތަކަށެވެ. އެއީ، ގައުމީ އަތަށެވެ.\nގައުމީ ރޫހު އަޅުގަނޑުމެންގެ ކިބާގައި އުފެދެމުން އައިސް، ގައުމީވަންތަކަމުގެ ފަރާތަށް އަޅުގަނޑުމެން ލަންބަވައިލައްވައިފިއެވެ. އޭރު ދިވެހި ގައުމުގެ ހުންގާނުގައި ހުންނެވި ޒައީމް ސުމުއްވުލް އަމީރު އަލްމަރުހޫމް ހާއްޖަ މުހައްމަދު އަމީން ދޮށިމޭނާ ކިލެގެ ފާނެވެ. އެމަނިކުފާނަކީ ދިވެހި ގައުމަށް ފުރަތަމަ ގައުމީ ދުވަސް ދެއްކެވި ޒަޢީމެވެ.\nގައުމީ ދުވަސް ފުރަތަމަ ފާހަގަ ވެގެން ދިޔައީ އޭރުއޮތް ރައްޔިތުންގެ މަޖިލީހުން ފާސްވި ފާސްވުމެއްގެ ތެރެއިންނެވެ. ރަސްމީ އިއްޒަތުގެ ގަވާއިދޭ ކިޔައި ގަވާއިދެއް ފާސްވުމުންނެވެ. އެގަވާއިދުގައި ރަބީއުލްއައްވަލުމަހުގެ ފުރަތަމަ ދުވަސް އެއީ ދިވެހިރާއްޖޭގެ ގައުމީ ދުވަސްކަމަށް ބަލައި، ގައުމީ ދުވަހުގެ ގޮތުގައި އެދުވަސް ފާހަގަކުރުމަށް އޮވެއެވެ. އޭގެ ފަހުން ކޮންމެ އަހަރަކު ރަބީޢުލްއައްވަލް މަހުގެ އެއްވަނަ ދުވަސް ފާހަގަކުރަމުން ދަނީ ގައުމީ ދުވަހުގެ ގޮތުގައެވެ.\nޤައުމީ ދުވަހުގެ ގޮތުގައި ކޮންމެ އަހަރެއްގެ ރަބީޢުލްއައްވަލު މަހުގެ ފުރަތަމަ ދުވަސް ފާހަގަކުރަނީ އެދުވަހަކީ ޕޯޗުގީޒުން ރާއްޖެ އަޅުވެތިކޮށްގެން، ދިވެހިންނަށް ދުއްތުރާކުރުމުގައި، 15 އަހަރާއި6މަސްވެފައި ވަނިކޮށް، އުތީމު ތިން ބެއިންގެ ޤައުމީ ޖިހާދުގައި، ބޮޑުތަކުރުފާނު ރާއްޖެ މިނިވަންކުރެއްވި ދުވަހުގެ ގޮތުގައެވެ. މިއީ ދުވަހަކުވެސް ރާއްޖޭގެ ތާރީޚީ ފަތްފުށްތަކުން ފިލައިގެން ދާނެ ޖިހާދެއް ނޫނެވެ. ޕޯޗުގީޒުންގެ އަޅުވެތިކަމުން އުތީމު ޣާޒީރަދުން، ލެއިން ގުރުބާންވެ ދިވެހި ގައުމު ސަލާމަތް ކުރެއްވީ 981 ވަނަ އަހަރު ރަބީޢުލްއައްވަލް މަހުގެ އެއްވަނަ ދުވަހު އެވެ. މީގެ 461 އަހަރު ކުރިއެވެ.\nގައުމީ ދުވަހެއް ގެނައުމުގެ ބޭނުމަކީ ކޮބައިތޯއެވެ. އަޅުގަނޑުމެންގެ ހިތުގައި ގައުމީ ޝުޢޫރު އާލާކުރުމެވެ. ގައުމީ ލޯބި އިތުރުކުރުމެވެ. އެއީ އަޅުގަނޑުމެންގެ ހިތުގައި ނެތް އެއްޗެއްނޫނެވެ. މިހާރުވެސް އޮތް އެއްޗެކެވެ. ބަޔަކު އަރާ ދިވެހި ގައުމު ހިފަން އުޅެނިއްޔޭ ބުނާއިރަށް، އަޅުގަނޑުމެންގެ ހިތަށް ވާގޮތެއް ބުނަންވެސް ނޭނގެއެވެ. ގައުމީ ލޯބި އުތުރިއަރަނީ އެވެ. ބޮޑުތަކުރުފާނުންގެ ޖިހާދުގެ ޒިކުރާ އާވެ، އާލާވަނީ އެވެ. ގައުމީ ދުވަހެއް ގެނައުމުގެ ބޭނުމަކީ، ދިވެހި ޤައުމިއްޔަތުގެ މައިތަނބުތައް ކަމުގައިވާ، އިސްލާމްދީނާއި ދިވެހިންގެ ބަހާއި، ދިވެހިންގެ ސަޤާފަތް ނަގަހައްޓައި ދެމެހެއްޓުމެވެ. ވައްކަމާއި ފަސާދަ އާއި ބޭއިންސާފާ ދެކޮޅަށް އަޑު އުފުލުމެވެ. ދިވެހި ގައުމީ އަބުޠާލުންގެ ގައުމީ ޖިހާދުން ހިތްވަރު ލިބިގެންނެވެ. އެޒިކުރާތައް އާކޮށްގެންނެވެ.\n“ގައުމީ ތިޖާރަތަށް އަލުން އާ ފެހިކަމެއް ގެނެވޭ ގޮތުން\nގައުމީ ނަވުގެ މިސްރާބުތައް އަނބުރަށް އަލުން ހިފާނަމޭ”


Dho?! Haftha bandhuga aa2film alhuvanee\nހަފްތާ ބަންދުގައި އާ ދެ ފިލްމު އަޅުވަނީ\nބޮޑު ޗުއްޓީ ފެށިފައި އޮތްއިރު، މި މަހު ބޮލީވުޑްގެ ވަރުގަދަ ތިން ފިލްމެއް ނިކުންނާނެ އެވެ. އެއީ އަބީޝެކް ކަޕޫރްގެ "ކެދަރުނާތު" އާއި ޝާހްރުކް ޚާންގެ "ޒީރޯ" އަދި ރޯހިތު ޝެޓީ އާއި ކަރަން ޖޯހަރްގެ "ސިމްބާ" އެވެ. މި ތިން ފިލްމު ވެސް ޝުވެކް ސިނަމާގައި ދައްކާނެ އެވެ.\nމި ފިލްމުތަކުގެ ތެރެއިން "ކެދަރުނާތު" ކުރިއަށް އޮތް ހަފްތާ ބަންދުގައި ޕްރިމިއާކުރާނެ އެވެ.\n"ކެދަރުނާތު" އަކީ އިންޑިއާގެ ހިންދޫން އަޅުކަން ކުރަން ދާ ރަށެއް ކަމުގައިވާ އުތުރަކާންދުގައި 2013 ވަނަ އަހަރު ފެންބޮޑުވެ ހިނގި ނުރައްކާތެރި ހާދިސާގައި ދެ ލޯބިވެރިންނަށް ކުރިމަތިވި ތަފާތު އެކި ކަންކަން ގެނެސްދޭ ފިލްމެކެވެ. ސުޝާންތު ސިންގް ރާޖްޕުތު އާއި ސާރާ އަލީ ޚާން، ލޯބިވެރިންގެ ރޯލުން ފެނިގެންދާ މި ފިލްމުގައި ދެ މީހުނަށް ކުރިމަތިވާ އެންމެ ބޮޑު ގޮންޖެހުމަކަށް ވަނީ ދެ މީހުން ދެ ދީނަކަށް ތަބާވުމެވެ.\n"ކެދަރުނާތު" ގެ ޓްރެއިލާ.\nސުޝާންތު ކުޅެނީ މުސްލިމެއްގެ ރޯލެވެ. އަދި މި ފިލްމުން ބޮލީވުޑަށް އަލަށް ތައާރަފުވާނެ ސައިފް އަލީ ޚާންގެ ދޮށީ ދަރިފުޅު، ސާރާ ފެނިގެންދާނީ ހިންދޫއެއްގެ ރޯލުންނެވެ. މި ފިލްމު ޑައިރެކްޓުކުރީ އަބީޝެކް ކަޕޫރް އެވެ. ޕްރޮޑިއުސަރުންނަކީ އަބީޝެކް އާއި ވިޔަފާރިވެރިޔާ ރޯނީ ސްކުރޫވާލާ އެވެ.\nއިތުރު ފިލްމަކަށް މި ހަފްތާ ބަންދުގައި ޕްރިމިއާކުރާނީ ޔުނިވާސަލް ޕިކްޗާސްގެ "މޯޓަލް އިންޖީންސް" އެވެ.\n"މޯޓަލް އިންޖީންސް" ގެ ޓްރެއިލާ.\nމި ފިލްމަކީ ކުޑަކުދިންގެ އިނގިރޭސި ވާހަކަ ލިޔުންތެރިޔާ ފިލިޕް ރީވީ އެންމެ ފުރަތަމަ ލިޔުނު ހަތަރު ވާހަކައިގެ ތެރެއިން އެއް ވާހަކަ ކަމުގައިވާ "މޯޓަލް އިންޖީންސް" އަށް ތައްޔާރުކުރި ސައިންސް ފިކްޝަން ފިލްމެކެވެ. ފިލްމުގެ ސްކްރީންޕްލޭ ލިޔުނީ "ލޯޑް އޮފް ދި ރިންގްސް" އާއި "ހޮބިޓް" ގެ ސްކްރީންޕްލޭ ވެސް ލިޔުނު ސްކްރީން ރައިޓަރުންނެވެ.\nކްރިސްޓިއަން ރީވީ ޑައިރެކްޓުކުރި މި ފިލްމުގައި މުހިންމު ރޯލުތަކުން ހިއުގޯ ވީވިން، ހެރާ ހިލްމާ އަދި ރޮބާޓް ޝީހަން ފެންނާނެ އެވެ.


Ooridhooin masverinnah haahsa pekeyjeh thaaarafkohfi\nމިއަހަރުގެ މަސްވެރިންގެ ދުވަސް ފާހަގަ ކުރުމުގެ މުނާސަބަތުގައި ރާއްޖޭގެ އެންމެހާ މަސްވެރިން އެއް ވިއުގައެއްތެރޭ ގުޅާލަދީ އެކަކު އަނެކަކަށް ހިލޭ ގުޅާލުމުގެ ފުރުސަތުދޭ “މަސްވެރިންގެ ޕެކޭޖް” އުރީދޫ އިން ތައާރަފުކޮށްފިއެވެ.\nމަސްވެރީންގެ ދުވަސް ފާހަގަ ކުރުމަށް ގެމަނަފުށީގައި ކުރިއަށްގެންދާ ހަރަކާތްތަކުގެ ތެރެއިން މި ޕެކޭޖު ތައާރަފް ކޮށްދީފައި ވަނީ މިނިސްޓަރ އޮފް ފިޝަރީޒް އެންޑް އެގްރިކަލްޗަރ އޮނަރަބަލް ޒަހާ ވަހީދު އާއި އުރީދޫގެ ރީޖަނަލް މެނޭޖަރ ސޭލްސް އަބްދުއްލާ ސައީދުއެވެ.\nމި ހާއްސަ ޕެކޭޖު ފަރުމާ ކުރެވިފައިވަނީ އަދުގެ މަސްވެރިންގެ ތަފާތު ބޭނުންތަކަށް އެކަށޭނަގޮތަށް ކަމަށް އުރިދޫއިން ބުނެއެވެެ. އަދި އުރީދޫ މަސްވެރިންގެ ޕެކޭޖު މެދުވެރިކޮށް މުޅި މަސްވެރިންގެ އާއިލާގެ ތެރޭގައި ހިލޭ ގުޅާލެވޭނެކަމަށެެވެ. އަދި މި ޕެކޭޖުތައް މެދުވެރިކޮށް ވަރަށް ފުރިހަމަ ޑޭޓާ އެލަވަންސްތަކާއި ހިލޭ ވައިބަރ އަދި ޓްވިޓަރ ލިބިގެންދާނެއެވެ.\nއުރީދޫގެ ސީއީއޯ ނަޖީބު ހާން އުރީދޫ އަކީ ދިވެހި މަސްވެރިންގެ ގާތް ބައިވެރިއެކަމަށެވެ. މަސްވެރިންނަކީ މަސައްކަތް ހުންނަ ގޮތުން އާއިލާ އާއި ދުރުގައި ގިނަ ވަގުތު ދަތުރު ކުރަންޖެހޭ އުރީދޫގެ މަސްވެރިންގެ ޕެކޭޖް މެދުވެރިކޮށް މި ދިގު ދަތުރުތައް ލުއިވެ ގާތް ތިމާގެ މީހުންނާއި ގުޅުން ބޭއްވުން ފަސޭހަ ވެގެންދާނެކަމަށް އުއްމީދުކުރާކަމަށެވެ. މަސްވެރިކަމުގެ ދާއިރާ އިތުރަށް ފުޅާކޮށް ރައްކާތެރި ކުރުމަށްޓަކާ އުރީދޫ އިން ދާނީ އަބަދުވެސް އިންވެސްޓްމަންޓްތައް ކުރަމުންކަމަށެވެ.\nއުރީދޫ މަސްވެރިންގެ ޕެކޭޖު ވަނީ ރާއްޖޭގައި ރެޖިސްޓަރ ކޮށްފައިވާ އެންމެހާ މަސްވެރިންނަށް ހުޅުވާލާފައެވެ. އަދި މި ޕެކޭޖް ހިޔާރުކުރުމާއި އެކު ޕެކޭޖް ބޭނުން ކުރައްވާ އެންމެހާ މަސްވެރިންގެ މެދުގައި ކުރަންޖެހޭ ހުރިހާ ކޯލެއް އަދި އެސްއެމްއެސްވެސް ހިލޭ ކުރުމުގެ މަގުފަހިވެގެންދެއެވެ. ހަމައެއާއި އެކު4އަދަދުގެ ކުރު ނަންބަރެއް ބޭނުންކޮށްގެން މަސްވެރިންގެ ޕެކޭޖުގައި ހިމެނޭ ބޭފުޅުންގެ މެދުގައި އެކަކު އަނެކަކަށް ފަސޭހަކަމާއި އެކު ގުޅާލުމުގެ ފުރުސަތު ލިބިގެންދެކަމަށެެވެ.\nއުރީދޫ މަސްވެރިންގެ ޕެކޭޖު ބޭނުންކުރައްވާ ކަސްޓަމަރުންނަށް މަސައްކަތުގެ މައިދާނުގެ އިތުރުން އާއިލާ އާއި ގުޅާލުމަށްވެސް ފަސޭހަވެގެންދެއެވެ. މިގޮތުން، ކޮންމެ މަސްވެރިޔަކަށްވެސް އާއިލާގެ މެންބަރުންގެ ތެރެއިން ބޭނުންފުޅުވާ ބޭފުޅަކަށް އަންލިމިޓެޑް ކޯލް އަދި އެސްއެމްއެސް ކުރުމުގެ ފުރުސަތު ލިބިގެންދެއެވެ.


SunOnline: Minivankamaai minivankan rahkkaatherikurumuge suvaalu\nމިނިވަންކަމާއި މިނިވަންކަން ރައްކާތެރިކުރުމުގެ ސުވާލު\nއަޙުމަދު މާޖިދު 11 Apr 2016, 15:21\n27، ނޮވެމްބަރ 2015: އެމްޑީޕީ އިސްނަގައިގެން "މިންޖުވާން" ނަމުގައި ކުރިއަށް ގެންދިޔަ މުޒާހަރާގެ ތެރެއިން -- ސަން ފައިލްފޮޓޯ\nއިންސާނާއަށް ޓަކައި، މިނިވަންކަމަކީ ތަބީއީ ކަމެކެވެ. ފިތުރީ ކަމެކެވެ. އަޅުވެތިކަމަށް ނުރުހުންތެރި ވެ ނަފްރަތު ކުރުމާއި، އަޅުވެތިކަމުގެ ކަސްތޮޅުތައް ދެކެ ބިރު ގަތުމަކީ އިންސާނީ ސިފައެކެވެ. ކީރިތި ޤުރްއާނުން އަޅުގަނޑުމެންނަށް އެނގޭ ގޮތުގައި، މިނިވަންކަމުގެ ގާނޫނަކީ އިންސާނީ ނަސްލަށް ޓަކައި މާތްރަސްކަލާނގެ އެންމެ ފުރަތަމަ ކަނޑައެޅުއްވި ފިތުރީ އަދި އިލާހީ އެއް ގާނޫނެވެ. އާދަމްގެފާނާއި ޙައްވާގެފާނު ޚަލްގު ކުރައްވައި، ބަގީޗާގެ ތެރޭގައި ލެއްވުމަށް ފަހު، އެ ދެކަނބަލުންނަށް އެކަލާނގެ އެންމެ ފުރަތަމަ ދެއްވި އެއް ނިއުމަތަކީ މިނިވަންކަމުގެ ނިއުމަތެވެ. ޚާއްސަ ކުރެވުނު ވަކި ގަހެއް ފިޔަވައި، ބަގީޗާގެ އެހެން ކޮންމެ ގަހަކުން ފަރީކުޅުއްވައި، ބަގީޗާގެ ތެރޭގައި ހާއުފާވެރިކަމާ އެކު އުޅުއްވުމުގެ ފުރިހަމަ މިނިވަންކަމެވެ.\nއެއް ނަޒަރަކުން ބަލާ ނަމަ، މިނިވަންކަމުގެ މައިގަނޑު ދެ ވައްތަރެއް ވާ ކަމަށް ބުނެވިދާނެއެވެ. އެއް ވައްތަރަކީ ކޮންމެ އިންސާނީ ފަރުދަކަށް ތަބީއީ ގޮތުން ހައްގު ވެގެން ވާ ފަރުދީ މިނިވަންކަމެވެ. ދެވަނަ ވައްތަރަކީ ގައުމަކަށް ނުވަތަ ދައުލަތަކަށް، ސިޔާދަތުގެ އަސާސުގެ މަތީގައި ލިބިގެން ދާ މިނިވަންކަމެވެ. ފަރުދީ މިނިވަންކަމަށް ހުއްރިއްޔަތު މި ލަފުޒު ވެސް ބޭނުން ކުރެވެއެވެ. ގައުމީ ނުވަތަ ދައުލީ މިނިވަންކަމަށް ނިސްބަތް ކޮށް ބޭނުން ކުރެވޭ އެހެން ލަފުޒުތަކުގެ ތެރޭގައި އިސްތިގުލާލު، ހުއްރިއްޔަތު، އަދި އާޒާދީ ފަދަ ލަފުޒުތައް ހިމެނެއެވެ.\nފަރުދީ މިނިވަންކަމަކީ ތިމާގެ ހިތަށް އައިހައި ބަހެއް ބުނެ އިއްވައި، ތިމާގެ ހިތަށް އެރިހައި ކަމެއް ކޮށް، ތިމާގެ ހަވާނަފުސުގެ ކޮންމެ ގޮވައިލުމަކާއިގެން އާސްމާނަށް އަރައި އުދުހިގެން ދިޔުން ކަމަށް ދެކޭ މީހުން މިއަދު ވަރަށް ގިނައެވެ. މި ފިކުރު ދަނީ ދުނިޔޭގައި ނުހަނު ބާރަށް ފެތުރެމުން ވެސް މެއެވެ. ނަމަވެސް މިއީ ކުށް ވިސްނުމެކެވެ. މިނިވަންކަމަކީ އިންސާނީ އަގުތަކާއި ހަމަތައް ބޮލާލައި ޖަހައިފައި، ރާމާ މަކުނުގެ މަގަށް އިންސާނާ ވެއްޓިގަތުމެއް ނޫނެވެ. މިނިވަންކަމަކީ ތިމާ އިހުތިރާމު ކުރާ އަދި ތަބައަ ވާ އިންސާނީ އުސޫލުތަކެއް، އަޚްލާގެއް، ހަމައެއް ނަމައެއް ނެތުމެއް ނޫނެވެ.\nމިނިވަންކަމުގެ ހަގީގީ ހުދޫދުތައް ފުނޑުފުނޑު ކުރަމުން، މިނިވަންކަމުގެ ދާއިރާ ކަނޑައަޅައިދޭ ތަބީއީ އަދި ފިތުރީ ގާނޫނުގެ އިންތައް ކޮއްޕައި ގަޅުވައި އެ ދާއިރާ ފުޅާ ކުރަމުން ދާ މުޖުތަމައުތަކުގައި ވެސް، އެތައް މުފައްކިރުންނެއް ވަނީ ހަގީގީ މިނިވަންކަމާއި، ހަމަނެތުމާ މިއީ ދޭއްޗެއް ކަމުގެ ބަސް އިއްވަވައިފައެވެ. އިނގިރޭސި ވިލާތުގެ މަޝްހޫރު އިލްމީ ބޭފުޅެއް ކަމަށް ވާ ޖޯން ޑެލްބަރގް އެކްޓަން ވިދާޅުވެފައި ވެއެވެ. "މިނިވަންކަން ނުވަތަ ހުއްރިއްޔަތަކީ ތިމާ ގަޔާވާ ހައި ކަމެއް ކުރުމުގެ ބާރު އޮތުމެއް ނޫނެވެ. މިނިވަންކަމަކީ ހެޔޮ ގޮތް މަތީން އަދި ހެޔޮކަމުގެ މަގުގައި ތިމާގެ މައްޗަށް ވާޖިބު ވެ ލާޒިމު ވެގެން ވާ ކަންކަން ކުރުމުގެ އަމިއްލަ އިޚްތިޔާރު ތިމާޔަށް ލިބި ކަށަވަރު ވެފައި އޮތުމެވެ."\nއިސްލާމީ ސިޔާގެއްގައި މި މަފްހޫމު އިތުރަށް ފުރިހަމަ ވެގެން ދެއެވެ. އިސްލާމް ދީނުގެ މަތިވެރި ފިކުރުގައި، ފަރުދީ މިނިވަންކަމަކީ ހަވާނަފުސާއި، ޝައިތާނިއްޔަތާއި، ފިސްގާއި، ފަސާދަ އާއި، އަނިޔާވެރިކަމުގެ އެންމެހައި ބާރުތަކުގެ އަޅުވެތިކަމުން އިންސާނާ ސަލާމަތް ވުމެވެ. އިންސާނާގެ ހެޔޮ ބުއްދި އާއި ހެޔޮ ވިސްނުމުގެ އެހީގައި ދިރިއުޅުން ބައްޓަން ކޮށް ބިނާ ކުރުމުގައި ފުރިހަމަ އަމިއްލަ އިޚްތިޔާރު އޭނާއަށް ލިބޭ ލިބުމެވެ. ތިމާ އުޅޭނެ ދީނެއް ކަނޑައެޅުމުގެ ސުވާލުން ފެށިގެން ގޮސް ދިރިއުޅުމުގެ އެންމެ ކުދިކުދި ކަންކަމާ ހަމަޔަށް، އެހެން އެއްވެސް އިންސާނެއްގެ ނުވަތަ އިންސާނީ ޖަމާއަތެއްގެ ފަރާތުން އަންނަ މަޖުބޫރީއެއް ނެތި، އަމިއްލަ ބުއްދި އާއި ޒަމީރުގެ ނިންމުމަށް ހެޔޮ ގޮތުގައި، އިންސާނީ ކަރާމާތާއި ހުރުމަތާއި ޝަރާފަތާ އެކު، ތަބައަ ވުމުގައި ފުރިހަމަ އަމިއްލަ އިޚްތިޔާރު ތިމާއަށް ލިބިފައި އޮތުމެވެ. ތިމާގެ އަމިއްލަ ބުއްދި އާއި ޒަމީރުގެ ހެޔޮ ނިޔާގެ އަލީގައި، އިންސާނީ އަގުތަކާއި އަޚްލާގުގެ މަގުގައި ތިމާގެ ދިރިއުޅުން ބިނާ ކުރުމުގެ ހުއްރިއްޔަތު ތިމާޔަށް އޮތުމެވެ. އެކަމުގައި ތިމާގެ މައްޗަށް އެހެން އިންސާނެއްގެ ފަރާތުން މަޖުބޫރާއި ބިރު ދެއްކުމާއި ނާޖާއިޒު ނުފޫޒު ކުރިމަތި ނުވުމެވެ.\nއެމެރިކާގެ ތިންވަނަ ރައީސް ތޯމަސް ޖެފަރސަން ވިދާޅުވެފައި ވެއެވެ. "އަހަރެމެން އިންސާނުންނަށް އެންމެ މަތިވެރި ދަރަޖައިގެ ހިތްހަމަޖެހުމާއި ހަގީގީ އުފާ ލިބުން ބިނާ ވެގެން ވަނީ ހެޔޮ ނަސީބުގެ ނަތީޖާއެއްގެ ގޮތުން އަހަރެމެންނަށް މާއްދީ ފަސޭހަތަކާއި މަންފާތައް ތަނަވަސް ވެފައި ހުންނަ ހުރުމުގެ މައްޗަކަށެއް ނޫނެވެ. އަދި ކީއް ހެއްޔެވެ! ހަގީގީ ހިތްހަމަޖެހުމާ އުފަލުގެ ސިއްރަކީ އަދި ސަބަބަކީ ސާފުތާހިރު އަދި ހެޔޮ ޒަމީރަކާއި، ފުރިހަމަ ސިއްހަތާއި، އީމާންދާރީ އާ އެކު ހެޔޮ ގޮތުގައި ކުރާ މަސައްކަތާއި، އަދުލުވެރި އަދި ހެޔޮ އެންމެހައި ކަންކަން ކުރުމުގެ ހުއްރިއްޔަތާއި މިނިވަންކަން ލިބި ކަށަވަރު ވެފައި އޮންނަ އޮތުމެވެ."\nހަގީގަތް ވަރަށް ސާފެވެ. ބަޔަކު ގަބޫލު ނުކުރިޔަސް މިނިވަންކަމާއި، ހަމައެއް ނަމައެއް ނެތި ހަވާނަފުސުގެ މަގުން ހިނގައި ތިމާ ހިތަށް އެރިހައި ކަމެއް ކުރުމުގެ ދޮރު ހުޅުވިފައި ހުރުން، މިއީ މުޅީން ތަފާތު ދޭއްޗެކެވެ.\nދެން އޮތީ ދައުލަތްތަކުގެ މިނިވަންކަން، ނުވަތަ ގައުމީ އިސްތިގުލާލުގެ ވާހަކައެވެ.\nއަޅުގަނޑުގެ ނަޒަރުގައި، ގައުމީ އިސްތިގުލާލުގެ އަސާސީ ފަސް އުންސުރެއް ވެއެވެ. އޭގެ ތެރެއިން ފުރަތަމަ ހަތަރު އުންސުރަކީ ފިކުރީ މިނިވަންކަމާއި، ސަގާފީ މިނިވަންކަމާއި، އިގުތިސާދީ މިނިވަންކަމާއި، ސިޔާސީ މިނިވަންކަމެވެ. ފަސްވަނަ އުންސުރަކީ ގައުމުގެ ރައްޔިތުންނަށް މިނިވަންކަމުގެ މޭވާ ފުރިހަމަ މާނައިގައި ލިބިފައި ވުމެވެ.\nގައުމީ އިސްތިގުލާލުގެ ފުރަތަމަ އުންސުރަކީ، އަދި ގައުމީ އިސްތިގުލާލުގެ މައި ދޮރޯށްޓަކީ ފިކުރީ މިނިވަންކަމެވެ. ފިކުރީ މިނިވަންކަން ފެށެނީ އަދި ފުރިހަމަ ވަނީ އަފްރާދުންނާ ހަމައިންނެވެ. ގައުމެއްގެ ފަރުދުންގެ ފިކުރު މިނިވަން ނުވެ، އެ ގައުމު ފިކުރީ ގޮތުން މިނިވަނެއް ނުވާނެއެވެ. ގައުމު ފިކުރީ ގޮތުން މިނިވަން ނުވެ، އެހެން އެއްވެސް ގޮތަކުން މިނިވަނެއް ނުވާނެއެވެ. ގައުމީ ސިޔާގެއްގައި، ފިކުރީ މިނިވަންކަމަކީ ގައުމުގެ ރައްޔިތުން އެބައިމީހުންގެ ހެޔޮ ބުއްދި އާއި ސާފު ޒަމީރުގެ ބުންޔާދުގެ މަތީގައި ތިބޭ ހާލު ގަބޫލު ކުރާ އަގީދާތަކާއި ފަލްސަފާތަކަށް، ގައުމުގެ އިޖުތިމާއީ ހަޔާތުގެ ހުރިހާ ކަމެއްގައި ވެސް އެކަށޭނަ މަގާމެއް އޮތުމެވެ. ގައުމުގެ ސިޔާސީ ނިޒާމާއި، އިގުތިސާދީ ނިޒާމާއި، ތައުލީމީ ނިޒާމާއި، ފަންނުވެރިކަމާއި، އަދަބިއްޔާތާއި، މީޑިޔާ ފަދަ އެންމެހައި ދާއިރާތައް، މި ދެންނެވި އަގީދާތަކާއި ފަލްސަފާތަކުގެ މައްޗަށް ބިނާ ކުރެވިފައި އޮތުމެވެ.\nގައުމެއްގައި ފިކުރީ މިނިވަންކަމުގެ ގަސް ހެދި ފޯދިއްޖެ ނަމަ، އެ ގަހުގައި އަޅާނީ ސަގާފީ މިނިވަންކަމުގެ މޭވާއެވެ. ސަގާފީ މިނިވަންކަމަކީ އެ މުޖުތަމައެއްގެ ފިކުރާއި ފަލްސަފާގެ ތެރެއިން އުފެދިގެން އަންނަ، އެ ގައުމެއްގެ އަމިއްލަ އާދަކާދަތަކާއި އުރުފާއި އިޖުތިމާއީ ޝަޚްސިއްޔަތުގެ ސިފަތަކަށް، އެ ގައުމެއްގައި އޮންނާން ޖެހޭ މަގާމު އޮތުމެވެ. ދީނާއި ބަސް ފަދަ މުހިއްމު އަސާސްތަކުން ފެށިގެން ގޮސް، އަދަބިއްޔާތާއި، ފަންނުތަކާއި، އަތްތެރި މަސައްކަތާއި، ކެއިންބުއިމާއި، ހެދުން އެޅުމުގެ ވައްޓަފާޅި ފަދަ ކަންކަމާ ހަމަޔަށް، މިއީ ސަގާފަތެވެ. މި ކަންކަމުގައި ތިމާމެންގެ ކާބަފައިންގެ ފުށުން އައި ހެޔޮ އަދި ރިވެތި ގޮތްތައް ދަމަހައްޓައި، ބިދޭސީ ދަޅަތަކަށް ނުހެއްލި، ތިމާމެން ތިމާމެންގެ ގޮތުގައި ތިބުމަކީ ސަގާފީ މިނިވަންކަމެވެ.\nދެން އޮތީ އިގުތިސާދީ މިނިވަންކަމެވެ. އިގުތިސާދީ މިނިވަންކަމަކީ އިގުތިސާދީ ޒަރޫރަތްތަކާއި، ހާޖަތްތަކާއި، ތަހްސީނީ ބޭނުންތައް ފުއްދުމަށް ޓަކައި އެހެން ގައުމުތަކަށް ބަރޯސާ ވެ ރޭރު ވާ ބައެއްގެ ގޮތުގައި ތިބުމުގެ ބަދަލުގައި، މި ކަންކަމުގައި އަމިއްލަ ފައިމައްޗަށް ތެދު ވެތިބި ބަޔަކަށް ވުމެވެ. ދުނިޔޭގެ އެއްވެސް ގައުމަކީ އެ ގައުމެއްގެ ހުރިހާ އިގުތިސާދީ ބޭނުންތަކެއް އަމިއްލައަށް ފުއްދޭ ފަދަ ގައުމެއް ނޫނެވެ. ގައުމުތަކުގެ މެދުގައި ވިޔަފާރި އާއި މާލީ މުއާމަލާތްތައް ކުރެވެމުން ދިޔުމަކީ ތަބީއީ ގާނޫނެވެ. މި ގާނޫނުން އެއްވެސް ބަޔަކު އިސްތިސްނާއެއް ނުވެއެވެ. ނަމަވެސް އެހެން ގައުމުތަކަށް ރޭރު ވާ ދަރަޖަޔަށް ވެއްޓުމަކީ ގައުމުގެ އިގުތިސާދީ މިނިވަންކަން ނެތިދިޔުމެވެ. އަމިއްލަ އަތްފައިން ކުރާ މަސައްކަތުން، އުފައްދާ އެއްޗަކުން ބަނޑުފުރާނަ މުއްތި ނުކުރެވޭ، ލަނގޮޓި ނުމެރޭ، ބޯހިޔާވަހިކަން ނުހޯދޭ މީހެއް ނަމަ އުޅެނީ ސަލާން ޖަހާ މީހެއްގެ ގޮތުގައެވެ. ވީއިރު، އެފަދަ ގައުމެއް ވާނީ ކޮންފަދަ ގައުމަކަށް ތޯއެވެ؟\nގައުމަކަށް ފިކުރީ ގޮތުންނާއި، ސަގާފީ ގޮތުންނާއި، އިގުތިސާދީ ގޮތުން، މިނިވަންކަން ލިބިއްޖެ ނަމަ، ސިޔާސީ ގޮތުން މިނިވަންކަން ލިބުމުގެ ހުރިހާ ދޮރުތަކެއް ހުންނާނީ ހުޅުވިފައެވެ. ހަގީގަތުގައި، ސިޔާސީ މިނިވަންކަން އިސްތިހާގު ވެގެން ވަނީ މި ދެންނެވި ތިން ބާވަތުގެ މިނިވަންކަން ލިބިގެން ވާ ގައުމުތަކާއި މީހުންނަށެވެ.\nސިޔާސީ މިނިވަންކަމަކީ، ދައުލަތުގެ ސިޔާދަތު ކަށަވަރު ވެގެން ވާ ހާލު، އެ ދައުލަތެއްގެ ރައްޔިތުންގެ ފަރާތުން، ރައްޔިތުންގެ ނަންމަތީގައި، ރައްޔިތުންގެ އަގީދާތަކާއި ރައްޔިތުން ގަބޫލު ކުރާ ފަލްސަފާތަކާއި އަގުތަކާ އެއްގޮތަށް، ދައުލަތުގެ ދާޚިލީ އެންމެހައި ކަންކަން ހިންގުމާއި، އެ ދައުލަތެއްގެ ޚާރިޖީ އެންމެހައި ގުޅުންތަކާއި މުއާމަލާތުތައް ވެސް މި ދެންނެވި ބީދައިން ކުރިޔަށް ގެންދިޔުމުގެ ފުރިހަމަ ބާރާއި އިޚްތިޔާރު، ފުރިހަމަ މާނައިގައި، އެ ދައުލަތަކަށް ލިބިފައި އޮތުމެވެ. އަދި މި ކަންކަމުގައި ބިދޭސީ އެއްވެސް ފަރާތެއް ނުވަތަ އެހެން ދައުލަތެއްގެ އަމުރާއި ކިޔަމަނުގެ ދަށުގައި ނުވަތަ ސިޔާދަތީ އަދި ޤާނޫނީ އިޚްތިޞާޞުގެ ދަށުގައި އެއްވެސް ސިފައެއްގައި، އެއްވެސް މިންވަރަކަށް އެ ދައުލަތް ނެތުމެވެ.\nގައުމީ އިސްތިގުލާލު ފުރިހަމަ ވާނީ މި ހަތަރު ބައި ވެސް ފުރިހަމަ ވެގެންނެވެ. މި ހަތަރު އުންސުރުގެ ތެރެއިން އެއްވެސް އުންސުރެއް ނެތި ހިނގައްޖެ ނަމަ، ގައުމީ އިސްތިގުލާލު ގެއްލުނީއެވެ.\nހަމަ އެހެންމެ، އިސް ވެ ދެންނެވި ހަތަރު އުންސުރު ފުރިހަމަ ވުމަކުން، އަދި ގައުމީ އިސްތިގުލާލު ފުރިހަމަ ވީ ކަމަކަށް ވެސް ނުބެލެވޭނެއެވެ. ގައުމީ އިސްތިގުލާލު ފުރިހަމަ ވަނީ، ގައުމުގެ ރައްޔިތުންނަށް ފުރިހަމަ މާނައިގައި މިނިވަންކަމުގެ މޭވާ ލިބި، އިޖުތިމާއީ އަދާލަތާއި އިގުތިސާދީ އެ ތަނެއްގައި ގާއިމު ކުރެވިފައި އޮތުމެވެ. ރައްޔިތުންނަކީ ހެޔޮގޮތުގައި ދެވޭ، އަދި ހެޔޮގޮތުގައި ލިބިގަނެވޭ މިނިވަންކަމެއްގެ ހިޔަލުގައި، ހުއްރިއްޔަތާ އެކު ދިރިއުޅޭ ރައްޔިތުންތަކަކަށް ވެގެންނެވެ. ނުބައި ބާރުތަކުގެ އަޅުވެތިކަމުން ރައްޔިތުން މިނިވަން ވެގެންނެވެ. ރައްޔިތުންނަކީ ފަރުދީ ފެންވަރުގައި، ފިކުރީ މިނިވަންކަމާއި، ސަގާފީ މިނިވަންކަމާއި، އިގުތިސާދީ މިނިވަންކަމާއި، ސިޔާސީ މިނިވަންކަން ލިބިގެން ވާ ބަޔަކަށް ވެގެންނެވެ. އެހެނީ، ޖަލެއްގެ ތެރޭގައި އުޅޭ ބަޔަކީ، އެ ޖަލުގެ ކަންކަން ހިންގާނެ ގޮތް ޖަލުގެ އިސް މީހަކަށް ހުންނަ ޖޭލަރަށް ބުނެދީ އޭނާގެ މައްޗަށް އަމުރު ހިންގާނެ ބަޔަކު ބޭރުން ނައެއް ކަމަކު، މިނިވަން ބަޔަކަށެއް ނުވާނެއެވެ.\nވިސްނާން ޖެހޭ ކަންތައްތައް\nއަޅުގަނޑުމެންގެ ފަރުދީ މިނިވަންކަމާއި ގައުމީ އިސްތިގުލާލާ ގުޅިގެން އުފެދިފައި ވާ މައްސަލަ އަކީ، އަޅުގަނޑުގެ ނަޒަރުގައި، މި ވަގުތު ދިވެހި ކޮންމެ މުވާތިނަކު ވެސް ވިސްނައި ފިކުރު ކުރާން ޖެހިފައި އޮތް އެންމެ ޚުތޫރަތްތެރި އެއް މައްސަލައެވެ. މި މައްސަލަޔަށް ދޭން ވާ އަހައްމިއްޔަތު ނުދެވިއްޖެ ނަމަ، އަދި މި މައްސަލަތަކާ ގުޅިގެން އަޅާން ޖެހޭ ފިޔަވަޅުތައް ހަލި ގޮތެއްގައި ނޭޅިއްޖެ ނަމަ، މިނިވަން ދިވެހިރާއްޖެއެއް މާދަމާޔަކު ނޯންނާނެއެވެ.\nމި ވަގުތު އަޅުގަނޑުމެން ކުރާން ޖެހޭ ވަރަށް މުހިއްމު ސުވާލެކެވެ. ފިކުރީ ގޮތުންނާއި ސަގާފީ ގޮތުންނާއި އިގުތިސާދީ ގޮތުން، ދިވެހީންނަށް ވުރެ އަޅުވެތި އެހެން ބަޔަކު މި ބިންމަތީގައި އެބަ ތިބި ބާވައެވެ! ފިކުރީ ގޮތުންނާއި ސަގާފީ ގޮތުން ވިސްނާ ނަމަ، ބަލާލި ކޮންމެ ދިމާޔަކުން ފެންނަ މަންޒަރަކީ، ދިވެހި ހަށިގަނޑުތަކެއްގައި ފުރެއްދެ ނުވަތަ ފަރަންޖީ ސިކުނޑިތަކެއް ފައްކާ ކުރެވެމުން ދާ މަންޒަރެވެ. އިގުތިސާދީ ގޮތުން ބަލާ އިރު، ދޮޅަހަކަށް މަހުޖަނުންގެ މުށުތެރޭގައި ގައުމުގެ މުއްސަނދިކަން އޮތް އިރު، ގިނަ ރައްޔިތުންތަކެއް ދިރިއުޅޭން މަޖުބޫރު ވެފައި ވަނީ ލިބޭ މުސާރަ އެއްކޮށް، މާލޭގައި ގެދޮރު ހުރި މީހުންނަށް ދީގެން، މާލީ އަޅުވެތިކަމެއްގައެވެ. ނުހަނު ބޮޑު މިންވަރެއްގެ ރިބާ ދައްކައިގެން، އެތައް މިލިއަން ރުފިޔާއެއް ޚަރަދު ކޮށްގެން ނޫން ގޮތަކަށް އަމިއްލަ ގެދޮރު ހޯދޭނެ ގޮތެއް ނެތަތީ، އާދައިގެ ރައްޔިތަކަށް ގެދޮރުވެރި ވެވޭނެ އެއްވެސް ގޮތެއް ނެތެވެ. ފައިސާ ހޯދުމަށް ޓަކައި ހަރާމެއް ހަލާލެއް ނުބަލައި، ރިބާ އާއި ވައްކަމާއި ޓެކުން ފަދަ ބޮޑެތި ޖަރީމާތަކަށް އަރައިގަތުން އާއްމު ވެގެން ގޮސްފައި އޮތުމާ އެކު، ރޫހާނީ އަދި އަޚްލާގީ ބަނގުރޫޓުވުމެއްގައި މުޅި ގައުމު ވަނީ އަޅުވެތި ވެފައެވެ.\nސިޔާސީ މިނިވަންކަމުގެ ވާހަކަ ދެއްކިޔަސް، ހިތަށް ފިނިކަމެއް ލިބޭނޭ ގޮތެއް ނެތެވެ. ދިވެހީންގެ ސިޔާސީ ލީޑަރުންނަށް ކަޅު މުޙައްމަދު ރަސްގެފާނާއި ޙަސަން ރަސްގެފާނާއި އަލްޤާޟީ ޙަސަން ތާޖުއްދީނުގެ ދެ ބޭފުޅުންގެ އިބުރަތްތެރި ތާރީޚުން ފިލާވަޅެއް ލިބިގަންނާކަށެއް ނޭނގުނެވެ. އެ ބައެއްގެ ހަލާކުގެ އޮށް އިންދަނީ އަބަދުވެސް އެ ބައެއްގެ އަމިއްލަ އަތުންނޭ ބުނެވޭ ބުނުމާ އެއްގޮތަށް، އަޅުގަނޑުމެންގެ އަމިއްލަ އަތްތަކުން އަޅުގަނޑުމެންގެ މުސްތަގުބަލުން ޖުވާ ކުޅޭ ތަން ނޫނީ ނުފެނެއެވެ. އެވެސް އަމިއްލަ އެދުމާއި ބާރުގެ ދަހިވެތިކަން ފިޔަވައި އެހެން ކަމަކަށް ޓަކައެއް ނޫނެވެ.\nގްރަހަމް އީ. ފުލަރ ލިޔުއްވި "އަ ވޯރލްޑް ވިތައުޓް އިސްލާމް" މި ފޮތުގެ ތައާރަފުގައި އޭނާ ލިޔުއްވައިފައި ވެއެވެ. "ބައިނަލްއަގުވާމީ ސިޔާސަތަކީ ޖަންގަލީގެ އުސޫލާ އެހައި ތަފާތު އެއްޗެއް ނޫނެވެ. ކުދިކުދި ޖަނަވާރުތަކަށް އެސޮރުމެންގެ ޖާނާއި ފުރާނަ ރައްކައުތެރި ކުރެވޭނީ އާދަޔާ ޚިލާފު ވިސްނުންތެރިކަމަކާއި، ހިއްސީ ތޫނުކަމާއި، ފިޔަވަޅުގެ ހަލުވިކަން ބޭނުން ކޮށްގެންނެވެ. ނީލަގެރި އެތް ފަދަ ވަރުގަދަ، ބާރުގަދަ ޖަނަވާރުތަކަށް، ވަށައިގެން ހިނގާ ކަންކަމާ މެދު ތަންކޮޅެއް ފަރުވާ ކުޑަ ކޮށްލައިގެން ވެސް އުޅެވިދާނެއެވެ. ގިނަ ފަހަރު، އެސޮރުމެން ހިތް އެދޭ ގޮތަކަށް ކަންކަން ކުރެވިދާނެއެވެ. އެހެނީ އެހެން ޖަނަވާރުތައް އެ ސޮރުމެންގެ މަގުން އަމިއްލަޔަށް އެއްފަރާތް ވާނެއެވެ."\nމިއީ ދިވެހިރާއްޖެ ފަދަ ގައުމުތަކަށް ވަރަށް މުހިއްމު ފިލާވަޅެކެވެ. އަޅުގަނޑުމެންގެ މިނިވަންކަމާއި އިސްތިގުލާލާއި ސިޔާދަތު ރައްކައުތެރި ކުރާން އަޅުގަނޑުމެން ބޭނުން ނަމަ، އަޅުގަނޑުމެންނަކީ ޖަންގަލީގެ އެންމެ ކުދި ޖަނަވާރުތަކުގެ ހާލަތުގައި ތިބި ބައެއް ކަން އަބަދުވެސް ހަނދާނުގައި ބަހައްޓާން ޖެހެއެވެ. ހިކުމަތުއަމަލީ އާއި ހަގީގީ ވިސްނުންތެރިކަމުގެ އަހައްމިއްޔަތު އަޅުގަނޑުމެންނަށް ވަރަށް ބޮޑެވެ. އަޅުގަނޑުމެން ތާއަބަދު މެ އުޅޭން ޖެހެނީ ހުރިހާ ހިއްސުތަކެއްގެ ބޭނުން އެންމެ މަތީ ދަރަޖައިގައި ހިފައިގެންނެވެ. ފަހަތުން އަންނަ ޝިކާރަވެރި ސިންގާގެ ހިލަންހުވަން ވުމާ އެކު، ފަޅި ސުކޫތެއްގެ ތެރޭގައި ފުންމައިގެން ގޮސް ސިންގާގެ ވަކިތަކުން ސަލާމަތް ވެވޭހައި ފިޔަވަޅު ހަލުވިކޮށެވެ.\n"އިނގިރޭސީންގެ ހިމާޔަތޭ" ކިޔުނު އަޅުވެތިކަމެއްގެ ދަށުގައި 80 ވަރަކަށް އަހަރު އޮތުމަށް ފަހު، ދިވެހިރާއްޖެއަށް މިނިވަންކަން ލިބުނުތާ ބައިގަރުނު ވެއްޖެއެވެ. ނަމަވެސް މި ހިސާބުން، އިސްތިއުމާރާއި އަޅުވެތި ކުރުމުގެ ޒަމާން ނިމުނީ ކަމަށް އަޅުގަނޑުމެން ބަލައިގެން ނުވާނެއެވެ. ދުނިޔެ އަކީ ދުނިޔެއެވެ. އިސްތިއުމާރަކީ ތާރީޚުގެ ބާބެއް ނޫނެވެ. އެއީ މިއަދުގެ ވެސް ހަގީގަތެކެވެ.\nހަގީގީ މިނިވަންކަމަކީ ޕިކްނިކެއް ނޫނެވެ. ކުލަބޮކިތަކާއި ނާޗަރަންގީގެ މެހެފިލެއް ނޫނެވެ. ކުޅިމަޖަލުގެ މަސްކަރެއް ނޫނެވެ. މިނިވަންކަމަކީ ދަތުރެކެވެ. ގަދަ ކަނޑެއްގައި، ގިނަ ފަހަރު އޮޔާއި ވަޔާ ދެކޮޅަށް، ބަނޑަށް ދަމައިލައިފައި އޮންނަ ބޯ ކަޅުވިލާތަކުން ވެހޭ ވާރެއާއި ޖަހާ ގުގުރިއާއި ވިދާ ވިދުވަރުގެ ތެރޭގައި ކުރާން ޖެހޭ ދަތުރެކެވެ. ޚާއްސަކޮށް، އަދަދު މަދު، ބަލިކަށި، ފަގީރު، ސައްތައިން ސައްތަ މުސްލިމު ގައުމަކަށް މި ޒަމާނުގައި، ބިލްޑަރބާރގާއި "ނިއު ވޯރލްޑް އޯރޑަރ" ގެ ދުނިޔޭގައި، ކަން އޮންނާނީ މިހެންނެވެ. ދަންނަވާން މި އުޅެނީ ގައުމީ އިސްތިގުލާލުގެ މުނާސަބަތު ފާހަގަ ނުކުރާށެކޭ ނޫނެވެ. އެއީ ފާހަގަ ކުރާން ޖެހޭ މުނާސަބަތެކެވެ. މިނިވަންކަމުގެ ހަގީގީ މަފްހޫމާއި މަތިވެރިކަމާއި ހައިބަތު ގެއްލިނުދާނެ ފަދަ ގޮތެއްގެ މަތީން، މިނިވަންކަމުގެ މުނާސަބަތު ފާހަގަ ކުރާން ވާނެއެވެ. އެ ދުވަހުގެ އަސަރުތަކާއި ކުލަތައް، އަޅުގަނޑުމެންގެ ޅަދަރީންނަށް ދައްކުވައިދޭން ވާނެއެވެ. ނަމަވެސް، މިނިވަންކަމަކީ ކުޅިމަޖާގަނޑަކުން ފެށޭ، ކުޅިމަޖާގަނޑަކުން ނިމޭ އެއްޗެއް ކަމުގެ ފިކުރު ޅަދަރީންގެ ހިތްތަކުގައި އުފެދޭ ގޮތަށް އަމަލު ކުރުމަކީ ގޯހެއްކަން އަޅުގަނޑުމެން ހަނދާން ނައްތައިލައިގެން ނުވާނެއެވެ.\nއެއިސޮޕްގެ ވާހަކައެއްގައި ވެއެވެ. ބަނޑުހައިކަމުގެ ސަބަބުން އަރިކަށީގެ ކަށިތައް ބޭރަށް ނުކުމެދާ ހިސާބުގައި އޮތް ސާރިދޯޅަކާ އެ ސޮރުގެ ރަހުމަތްތެރި ކުއްތާއަކާ ބައްދަލު ވިއެވެ. ކުއްތާ އޮތީ ނިކަން ފަލަކޮށް ވަރުގަދަކޮށެވެ. އެ ސޮރަށް ސާރިދޯޅު އޮތް ހާލު ފެނުމުން، ސާރިދޯޅުގެ ނިކަމެތިކަމާ މެދު ހަމްދަރުދީ ފާޅު ކުރިއެވެ. ހާލުއަހުވާލުގެ ޚަބަރު އޮޅުންފިލުވައި ހަދައިފައި، ކުއްތާ ބުންޏެވެ. "އަހަރެންގެ ސާހިބާއަށް ނޯކިރީ ކޮށްދޭން، އަހަރެން އުޅޭ ގެއަށް އަންނާން ވީ ނޫން ހެއްޔެވެ؟ އެއިރުން ކާން ނުލިބި، ތިޔަ ފަދަ ނިކަމެތި ހާލުގައި އޮންނާކަށެއް ނުޖެހޭނެއެވެ." ކުއްތާގެ ދައުވަތު، ސާރިދޯޅު ގަބޫލު ކުރިއެވެ. ދެން ދެވެރީން އެކުގައި ކުއްތާގެ ސާހިބުމީހާގެ ގެއަށް ދާން އެބަ ދެއެވެ. ދިޔަ މަގުމަތީގައި، ސާރިދޯޅަށް ފާހަގަ ކުރެވުނީ ކުއްތާގެ ކަނދުރާމަތީން ތަންގަނޑަކުން ކެހެރި ގޮސްފައި ހުރި ކަމެވެ. އެއީ ކީއްވެގެން ތޯ، ސާރިދޯޅު ސުވާލު ކުރިއެވެ. ޖަވާބުގައި ކުއްތާ ބުންޏެވެ. "އެއީ އެއްވެސް ކަމެއް ނޫނެވެ. ރޭގަނޑު އަހަރެންގެ ސާހިބާ އަހަރެން ބާއްވަނީ ކަރުގައި ޗޭނެއް ޖަހައިފައި ގޭގެ ތަނބަކަށް އައްސައިފައެވެ. ކަނދުރާމަތީން ކެހެރި ގޮސް އޮމާން ވެފައި އެ ހުންނަނީ އެ ޗޭނު ޖެހޭ ތަނެވެ." ކުއްތާގެ ޖަވާބު އިވުމުން، ސާރިދޯޅު "އެހެން ހެއްޔޭ، އެހެން ވިއްޔާ އަހަރެން ތިޔަ ނޯކިރީއަށް ސަލާމޭ" ބުނެފައި އެ ސޮރުގެ ހާލުގެ މަގަށް އެނބުރި ހިނގައްޖެއެވެ.\nމަސްފަލަ އަޅަކަށް ވުމަށް ވުރެ މިނިވަނެއްގެ ގޮތުގައި ބަނޑުހައިހޫނުކަން ތަހައްމަލު ކުރުން ވެސް މާ ހެވެވެ. މިއަދު ދިވެހި ގައުމު ލިބިގަންނާން ވީ އިބުރަތަކީ މިއީއެވެ.


241 committee ge ninmun: UTF ebbasvumun minivan kamah asareh nukuraane - One Online\n21 ނޮވެމްބަރު 2021، ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީގެ ބައްދަލުވުމުގެ ތެރެއިން --- ފޮޓޯ: ރައްޔިތުންގެ މަޖިލިސް\nއިންޑިއާއި ރާއްޖެއާ ދެމެދު ސޮއިކޮށްފައިވާ އުތުރުތިލަފަޅު (ޔޫޓީއެފް) އެއްބަސްވުމުގެ ސަބަބުން ރާއްޖޭގެ މިނިވަންކަމަށް އަސަރު ނުކުރާނެކަމަށް ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީ (241ކޮމިޓީ) އިން ނިންމައިފިއެވެ.\nމިއަދު ހަވީރު ބޭއްވި 241 ކޮމިޓީގެ ބައްދަލުވުމުގައި ވަނީ އިންޑިއާއާއި ރާއްޖެއާ ދެމެދު ވެފައިވާ އެއްބަސްވުންތަކާ ގުޅިގެން ހުށަހަޅާފައިވާ މައްސަލަތަކާ ގުޅިގެން މަޝްވަރާކޮށްފައެވެ. މިއަދު 241 ކޮމިޓީން މަޝްވަރާކުރީ ޔޫޓީއެފް އެއްބަސްވުމުގެ ސަބަބުން ރާއްޖޭގެ މިނިވަންކަމަށް އަސަރުކޮށްފާނެތޯއެވެ.\nޔޫޓީއެފް އެއްބަސްވުމުގެ އިތުރުން އިންޑިއާ ސަރުކާރާއެކު ހެދި ހައިޑްރޮގްރަފީ އެއްބަސްވުމާ ގުޅޭގޮތުން ވެސް މިއަދު މަޝްވަރާކުރިއެވެ.\nއެ ކޮމިޓީގެ މުގައްރިރު ހިތަދޫ އުތުރު ދާއިރާގެ މެންބަރު މުހައްމަދު އަސްލަމް ވިދާޅުވީ، ކޮމިޓީގެ މެމްބަރުންގެ އެކި ހިޔާލުތައް އެއްބަސްވުމާ ގުޅޭގޮތުން ދީފައިވާ ކަމަށާއި އެ ދެ އެއްބަސްވުމުގައި ހުރި ކަންކަމަކީ 1991 ވަނަ އަހަރުން ފެށިގެން މިއަދާ ހަމައަށް ދައްކާފައި ހުރި ވާހަކަތެއްކަން ޔައުމިއްޔާތަކުން އެނގޭ ކަމަށެވެ. އެހެންކަމުން އެއްބަސްވުންތަކުގައި ގައުމީ ސަލާމަތަށް ނުވަތަ މިނިވަންކަމަށް ބުރޫއަރާނެ ފަދަކަމެއް ނެތްކަމަށް އަސްލަމް ވިދާޅުވިއެވެ.\nއަސްލަމް އިތުރަށް ވިދާޅުވީ، 1988 ވަނަ އަހަރުން ފެށިގެން އިންޑިއާއި ރާއްޖެއާ ދެމެދުގައި އަސްކަރީ އެއްބަސްވުންތައް ހަދަމުން އަންނަ ކަމަށެވެ. އަދި އެއިރުން ފެށިގެން އިންޑިއާއަކީ ރާއްޖެއަށް ވަރަށް ގިނަ އެހީތަކެއް ދެމުން އަންނަ ގައުމެއް ކަމަށް ވިދާޅުވިއެވެ.\nއެއާއެކު 241 ކޮމިޓީގެ އަގުލަބިއްޔަތުން މިއަދު ވަނީ އެ ރިޕޯޓުގެ ޑްރާފްޓް ފާސް ވެސް ކޮށްފައެވެ. ފާސްކޮށްފައިވަނީ ކޮމިޓީ ބައްދަލުވުމުގައި ބައިވެރިވި ހަތް މެމްބަރުންގެ ވޯޓުންނެވެ.\nމޯލްޑިވްސް ނޭޝަނަލް ޕާޓީ (އެމްއެންޕީ)ގެ ނައިބު ރައީސް، ވިލިމާލެ ދާއިރާގެ މެންބަރު އަހުމަދު އުޝާމު ވަނީ ޔޫޓީއެފް އެއްބަސްވުމުގެ ކޮޕީއެއް މެންބަރުންނަށް ދޭން ހުށަހެޅުމެއް ހުށަހަޅުއްވައިފައެވެ. އެ ހުށަހެޅުއްވުމަށް ތާއިދުކުރެއްވީ ކެންދޫ ދާއިރާގެ މެންބަރު އަލީ ހުސައިންއެވެ.\nއުޝާމުގެ ހުށަހެޅުމަށް އަސްލަމް ވޯޓަށް އެހި ނަމަވެސް އެ ހުށަހެޅުން ފާސްވެފައެއް ނުވެއެވެ.\nގުޅޭ ޓެގު އިންޑިއާ ރައްޔިތުންގެ މަޖިލިސް އުތުރު ތިލަފަޅު 241 ކޮމެޓީ


މިކޮމިޝަނުން ދޭ މަޢުލޫމާތާއި އެއްގޮތަށް އެޗް.އާރް ސޮފްޓްވެއަރއެއް ފޯރުކޮށްދޭނެ ފަރާތެއް ހޯދުމަށް ކުރެވުނު ނަންބަރު: (IUL)38-AD/38/2021/7 (10 ޖަނަވަރީ 2021) އިޢުލާނާ ގުޅިގެން ދީފައިވާ މަޢުލޫމާއެއްގޮތަށް އެއްވެސް ފަރާތަކުން އަންދާސީ ހިސާބު ހުށަހަޅާފައިނުވާތީ، މި އިޢުލާނާއި ގުޅިގެން ހުށަހަޅާފައިވާ އަންދާސީ ހިސާބުތައް ބާޠިލްކޮށް އެ ޚިދުމަތް ހޯދުމަށް އަލުން އިޢުލާނުކުރަމެވެ.\nބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2021 ފެބުރުއަރީ 02 ވާ އަންގާރަ ދުވަހުގެ 10:00 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2021ފެބުރުއަރީ 03 ވާ ބުދަ ދުވަހުގެ 10:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.


Hinnavarah varah bodah udha araifi\nރަށަކަށް އުދަ އަރާފަ: ޅ. ހިންނަވަރަށް އުދަ އަރާ ބޮޑެތި ގެއްލުންތަކެއް ވަނީ ވެފަ.\nރާއްޖެއަށް މިހާރު ކުރަމުން ދާ ވިއްސާރައިގައި ޅ. ހިންނަވަރަށް ބޮޑެތި ގެއްލުންތައް ވެއްޖެ އެވެ. އެމްއެންޑީއެފުން ބުނީ އެރަށަށް ވަރަށް ބޮޑަށް އުދަ އަރާފައި ވާކަމަށެވެ.\nހިންނަވަރު ކައުންސިލްގެ ރައީސް އަބްދުﷲ އިބްރާހީމް ވިދާޅުވީ އެރަށަށް އުދައަރަށް ފެށީ މިއަދު ހެނދުނު ކަމަށެވެ. އަބްދުﷲ އިބްރާހިމް ވިދާޅުވީ އެރަށުގެ ކުރިން ބޭނުންކުރި ބަނދަރަކީ ފަސޭހައިން ރަށަށް ރާޅުއަރާ ގޮތަކަށް އޮތް ބަނދަރެއް ކަމަށާއި އުދައިގެ ސަބަބުން އެ ރަށު ސިއްހި މަރުކަޒާއި އިންޖީނުގެ އަށް ވަރަށް ބޮޑަށް ފެން ވަދެފައިވާ ކަމަށެވެ.\nއަދި ވިދާޅުވި މިހާރު ބޭނުން ކުރަމުން އަންނަ ބަނދަރުން ވެސް އުދަ އެރި ކަމަށާއި އޮޑި ދޯނި ފަހަރަށް ބޮޑެތި ގެއްލުން ލިބިފައިވާ ކަމަށެވެ. ރަށުގެ ވަރަށް ގިނަ ގެތަކަށް ފެން ވަދެ ގެއްލުން ލިބިފައިވާ ކަމަށެވެ. ކައުންސިލުގެ ރައީސް ވިދާޅުވީ ލިބުނު ގެއްލުންތައް މިހާރު ބަލަމުން އަންނަ ކަމަށެވެ.\nއަބްދުﷲ އިބްރާހިމް ވިދާޅުވީ އެރަށު ގޭގޭގައި ފެންބޮދުވީ އުދަ އެރުމުގެ ސަބަބުން ކަމަށާއި އެހާ ގިނަ ވާރޭ ވެހިފައި ނުވާކަމަށެވެ. ޅ. ހިންނަވަރަށް އުދަ އަރާ އެ ރަށު ގޭގޭ ގައި ފެންބޮޑުވެ ގެއްލުން ރާއްޖެއަށް މިހާރު ކުރަމުން ދާ ވިއްސާރައިގައި ދެކުނުގެ ދެ ސިޓީ، އައްޑޫ އަދި ފުވައްމުލަކަށް ގިނައިން ވާރޭ ވެހި ގިނަ ގެއްލުން ލިބިފައި ވެއެވެ.\nމުސޫމާބެހޭ ގައުމީ އިދާރާގެ ރިކޯޑްތަކުން ދައްކާ ގޮތުގައި މިހާރު ރާއްޖެއަށް ކުރަމުންދާ ވިއްސާރަގައި މިދިޔަ 24 ގަޑިއިރު އެންމެ ގިނައިން ވާރޭ ވެހިފައި ވަނީ އައްޑު އަތޮޅު ގަމަށެވެ. އެއީ 166.3 މިލިލީޓަރުގެ ވާރެ އެވެ. ދެން އެންމެ ގިނައިން ވާރޭވެހުނީ ގއ. ގެމަނަފުއްޓަށެވެ. އެއީ 106.4 މިލިލީޓަރުގެ ވާރެ އެވެ. އައްޑު އަތޮޅު ހިތަދޫއަށް 91.8 މިލިލީޓަރަށް ވާރޭ ވެހުނެވެ.\nއެމްއެންޑީއެފް މޫސުން ހިންނަވަރު + މޯލްޑިވްސް މިޓިއޮރޮލޮޖިކަލް ސާވިސް ޑިޒާސްޓާ މެނޭޖްމެންޓް ސެންޓަރު


އަމީން މަގާމުން ވަކިކުރަނީ! – DhiDaily\nއަމީން މަގާމުން ވަކިކުރަނީ!\nކޮވިޑް19 ގެ ޚަރަދުތަކުގެ ހިސާބު ބެލުމުގެ ގޮތުން އެކުލަވާލި ކޮމިޝަނުން ނެރުއްވި އޯޑިޓް ރިޕޯޓްތަކުގައި ހެލްތް މިނިސްޓްރީއިން ކުރެވިފައިވާ މުއާމަލާތްތަކުގައި ކޮރަޕްޝަން އަދި ޚިޔާނާތްތައް ހިމެނޭކަމަށް އެ ރިޕޯޓްތަކުން ވަނީ ފާހަގަވެފައެވެ. އަދި މިކަމާއި ގުޅިގެން ހެލްތް މިނިސްޓަރ އަމީން އިސްތިއުފާދެއްވުމަށް ރައީސް ގޮވާލައްވައިފިކަމުގެ މައުލޫމާތު ބައެއް މީޑިއާތަކުގައި އާއްމުވެއްޖެއެވެ. އަދި ރައީސް މިނިސްޓަރ އަމީންގެ އިސްތިއުފާއަށް ގޮވާލެއްވީ އެމް.ޑީ.ޕީ މެމްބަރުންގެ ނުފޫޒުންކަމަށް ވެސް ވެއެވެ.\nއެގޮތުން ރާއްޖޭގެ ނޫސް މަޖައްލާއެއްކަމަށްވާ ދިޔަރެސް އަށް އެމް.ޑީ.ޕީ މެމްބަރަކު މައުލޫމާތު ދެއްވަމުން ވިދާޅުވީ ރައީސް ބޭނުންފުޅުވީ އަދި އިތުރު ފުރުސަތެއް އަމީން އަށް ދެއްވުމަށް ކަމަށެވެ. ނަމަވެސް މި ރިޕޯޓާއި ގުޅިގެން އެމް.ޑީ.ޕީ ގިނަ މެމްބަރުންތަކެއްގެ އިއްތިފާގުން އަމީން އިސްތިއުފާދެއްވުމަށް ރައީސް އެއްބަސްފުޅުވީކަމަށެވެ. އަދި އެގޮތުން ވިލިފުށީ ދާއިރާގެ މެމްބަރު ހަސަން އަފީފްވަނީ މިކަމަށް ވަރަށް ބޮޑަށް ރައީސް އަށް ބާރުއަޅުއްވާފައިކަމަށް ވެސް ވެއެވެ.\nމިރޭ 12 ޖެހުމުގެ ކުރިން އަމީން އިސްތިއުފާ ދެއްވުމަށް ރައީސް އަންގަވާފައިވާކަމަށް ވެސްވެއެވެ. އެހެން ނަމަވެސް އަމީން މިކަމަށް އިންކާރުކުރައްވާފައިވާކަމަށް ވެސް ވެއެވެ. ކޮވިޑް19 އާއި ގުޅިގެން އެކުލަވާލި މި ކޮމިޝަންގެ ރިޕޯޓްތަކަށް ފަހަށް ރައްޔިތުން ދަނީ ހިތްހަމަނުޖެހުން ފާޅުކުރަމުންނެވެ. އަދި އަމީންގެ އިތުރުން މިކަމުގައި ޝާމިލުވާ ހުރިހާ ފަރާތްތަކާއި ދޭތެރޭ ފިޔަވަޅު އެޅުމަށްވެސް ރައްޔިތުންވަނީ ގޮވާލާފައެވެ.


SunOnline: Villingi bridge ge amalee masakkai avahah feshumakee emme bodu ummeedhu: Saudh\nވިލިނގިލި ބުރިޖުގެ އަމަލީ މަސައްކަތް އަވަހަށް ފެށުމަކީ އެންމެ ބޮޑު އުއްމީދު: ސައުދު\nއިސްމާއިލް ޝާކިރު 06 Oct 2021, 22:41\nވިލިނގިލީ ދާއިރާގެ މެމްބަރު ސައުދު ހުސެއިން: -- ސަން ފޮޓޯ / އަހުމަދު އަވްޝަން އިލްޔާސް\nގއ. ވިލިނގިއްޔާއި އެއަތޮޅު ކޫއްޑޫ ބްރިޖަކުން ގުޅާލުމުގެ އަމަލީ މަސައްކަތް އަވަހަށް ފެށުމަކީ ރައްޔިތުންގެ ވަރަށް ބޮޑު އުއްމީދެއް ކަމަށް ވިލިނގިލީ ދާއިރާގެ މެމްބަރު ސައުދު ހުސެއިން ވިދާޅުވެއްޖެއެވެ.\nސައުދު ހުސެއިން މިއަދު ކުރެއްވި ޓްވީޓެއްގައި ވިދާޅުވެފައިވަނީ ކޫއްޑޫ، ވިލިނގިލި ކަނޑުއޮޅީގައި ބްރިޖު އެޅުމަކުން އެތަނުގައި ދިރިއުޅޭ އެއްވެސް ބާވަތެއްގެ ދިރޭ ނަސްލަކަށް ގެއްލުމެއް ވެދާނެ ކަމަށް ގަބޫލު ނުކުރެއްވޭ ކަމަށެވެ.\nސައުދު މި މޭރުމުން ވިދާޅުވީ އެ ބްރިޖު އަޅާ ސަރަހައްދަކީ މިޔަރު އާލާވާ ތަނެއް ކަމަށް ރައީސް އިބްރާހިމް މުހައްމަދު ސޯލިހް ވިދާޅުވުމުން އެ ވާހަކަފުޅަށް ރައްދު ދެއްވުމުގެ ގޮތުންނެވެ.\nވިލިނގިއްޔާއި ކޫއްޑޫ ބްރިޖަކުން ގުޅާލުމަކީ ރައީސް ސޯލިހުގެ ރިޔާސީ ވައުދެކެވެ.\nމާލެ، ވިލިމާލެ، ގުޅިފަޅު، ތިލަފުށި ގުޅާލާ ބުރިޖުގެ އަމަލީ މަސައްކަތް ފެށުމަށް ސަރުކާރުން މިހާރު އަންނަނީ ތައްޔާރުވަމުންނެވެ.\nނަމަވެސް ތަފާތު އެކިއެކި ސަބަބުތަކާ ހެދި، ވިލިނގިއްޔާއި ކޫއްޑޫ ބްރިޖަކުން ގުޅާލުމުގެ އަމަލީ މަސައްކަތް، މިހާތަނަށް ވެސް ފެށިފައެއް ނުވެއެވެ. ބުރިޖުގެ އަމަލީ މަސައްކަތް ލަސްވާތީ އެ މަސައްކަތް އަވަސް ކުރުމަށް ގޮވާލާ، އެ ރަށު ރައްޔިތުން އަންނަނީ ހިތްހަމަނުޖެހުން ފައުޅުކޮށް އަޑު އުފުލަމުންނެެވެ.\nގްރިޖް މަސައްކަތް އަވަސް ކުރެވޭތޯ ވިލިނގިލީ ދާއިރާގެ މެމްބަރު ސައުދު ހުސެއިން ވެސް މަސައްކަތް ކުރައްވައެވެ.\n"ސަން'އަށް މައުލޫމާތު ދެއްވަމުން ސައުދު ވިދާޅުވީ ވިލިނގިއްޔާއި ކޫއްޑޫ ގުޅާލަދޭ ބުރިޖުގެ މަސައްކަތް މި އަހަރު ނިމުމުގެ ކުރިން ފެށޭތޯ، ސަރުކާރުން މަސައްކަތް ކުރަމުން އަންނަ ކަމަށެވެ.\nސައުދު ވިދާޅުވީ ވަކި ޓައިމްލައިނެއްގެ ދަށުން އެ މަސައްކަތްކުރާނެ ގޮތް މިހާރު ރާވަމުން އަންނަކަމުގެ މައުލޫމާތު އޭނާއަށް ލިބިފައިވާ ކަމަށެވެ.\nމިދިޔަ ލޯކަލް ކައުންސިލް އިންތިހާބުގެ ކެމްޕެއިން ތެރޭގައި އެމްޑީޕީ ކެނޑިޑޭޓަށް ތާއީދު ހޯއްދެވުމުގެ ގޮތުން ވިލިނގިއްޔަށް ވަޑައިގެން، އެ ރަށު ރައްޔިތުންނާއި ބައްދަލު ކުރައްވާ، ރައީސް ސޯލިހް ވިދާޅުވެފައިވަނީ ކޫއްޑޫއާއި ވިލިނގިއްޔާއި ދޭތެރޭގައި މިޔަރު ޒާތުގެ އެއްޗެއް އާލާވާ ތަނެއް އޮންނަ ކަމުގެ މައުލޫމާތު ލިބިވަޑައިގެންފައިވާ ކަމަށެވެ.